Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-2-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΕ΄ συνεδριάσεώς του, της Πέμπτης 16 Φεβρουαρίου 2017, σε ό,τι αφορά την ψήφιση στο σύνολό του σχεδίου νόμου: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις»]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Εξ όσων γνωρίζω θα συζητηθούν εννέα επίκαιρες ερωτήσεις. Θα αρχίσουμε με την πρώτη με αριθμό 464/13/10-2-2017 επίκαιρη ερώτηση πρώτου κύκλου του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σχετικά με την αύξηση των φαινομένων βίας και την έξαρση της εγκληματικότητας. Η διαδικασία θα συνεχιστεί με απάντηση από τον Πρωθυπουργό κ. Αλέξη Τσίπρα. Θα ακολουθήσουμε τη διαδικασία που ακολουθήσαμε και την προηγούμενη Παρασκευή, και άλλοτε, και θα υπάρχει μία σχετική άνεση στην έκθεση των απόψεων. Τυπικά θα ισχύσουν αυτά που λέει ο Κανονισμός για τις πρωτομιλίες και τις δευτερομιλίες. Τον λόγο έχει ο κ. Κυριάκος Μητσοτάκης, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας.
Κύριε Τσίπρα, χαίρομαι που ήρθατε σήμερα στη Βουλή. Ελπίζω να ακούσω απαντήσεις, διότι η κατάσταση στη χώρα είναι εξαιρετικά σοβαρή. Κυρίες και κύριοι Βουλευτές, είχα την ευκαιρία και σε προηγούμενη συζήτηση για τα θέματα ασφάλειας να σας πω ότι για την παράταξή μας, αλλά πιστεύω και για τη συντριπτική πλειοψηφία των Ελλήνων πολιτών, η ασφάλεια του πολίτη είναι μια πάρα πολύ σημαντική αξία και η ελευθερία, βέβαια, είναι κάτι τελείως διαφορετικό από την ασυδοσία. Θυμίζω δύο βασικές αρχές. Πρώτη αρχή: Η ελευθερία του ενός σταματά εκεί που αρχίζει η ελευθερία του άλλου και τα όρια της ατομικής ελευθερίας τα καθορίζει ο νόμος. Δεύτερη αρχή: Η ασφάλεια των πολιτών είναι υποχρέωση του κράτους δικαίου, ίσως η σημαντικότερη υποχρέωση κάθε ευνομούμενης πολιτείας. Είναι υπόθεση αξιοπρέπειας για τους πολίτες και προϋπόθεση προόδου για τη χώρα. Όποιος φοβάται, δεν είναι πραγματικά ελεύθερος. Εμείς λέμε όχι στον φόβο. Είμαστε εδώ για να θυμίσουμε και σε εσάς, αλλά και σε όλους ότι η οργανωμένη πολιτεία έχει υποχρέωση να εγγυάται την ασφάλεια, την αξιοπρέπεια και τις ελευθερίες των πολιτών, κάτι που σήμερα, δυστυχώς, δεν συμβαίνει, διότι από τότε που οι ΣΥΡΙΖΑ - ΑΝΕΛ ήρθαν στην εξουσία, έχουμε περισσότερη βία και αυξημένη εγκληματικότητα. Η κατάσταση χειροτερεύει διαρκώς και δυστυχώς χειροτερεύει επικίνδυνα τον τελευταίο καιρό. Τα στοιχεία, κύριε Τσίπρα, είναι αμείλικτα. Τους πρώτους έξι μήνες του 2016 είχαμε 11% περισσότερες ληστείες από το 2015 και στο ίδιο διάστημα οι κλοπές αυτοκινήτων και μοτοσυκλετών ήταν κι αυτές περισσότερες. Αυξήθηκαν κατά 9,5%. Καταθέτω τα σχετικά στοιχεία και τους σχετικούς πίνακες, που δείχνουν την τάση μείωσης της εγκληματικότητας για τέσσερα χρόνια και την αύξησή της τα δύο χρόνια που κυβερνάτε εσείς. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτοί είναι οι αριθμοί, αυτή είναι η στατιστική και αυτοί οι αριθμοί δεν επιδέχονται αμφισβήτησης, είναι οι επίσημοι αριθμοί, τα επίσημα στοιχεία της Ελληνικής Αστυνομίας. Όμως έτσι κι αλλιώς, ο καθένας, κάθε οικογένεια έχει ακούσει μια τέτοια ιστορία ή έχει να αφηγηθεί μια τέτοια ιστορία. Βάλατε την εγκληματικότητα μέσα στην καθημερινότητα και γεμίσατε την επικαιρότητα με σπασμένες εικόνες. Θυμίζω μόνο μερικές: οχήματα των αστικών συγκοινωνιών πυρπολούνται και βανδαλίζονται. Πέντε τρόλεϊ - πέντε τρόλεϊ! - έχουν καταστραφεί ολοσχερώς μόνο έξω από την περιοχή του Πολυτεχνείου τον τελευταίο χρόνο. Μηχανήματα έκδοσης ή ακύρωσης εισιτηρίων καταστρέφονται και μάλιστα αδιακρίτως, είτε βρίσκονται σε υφιστάμενους σταθμούς είτε πρόκειται για καινούργια μηχανήματα με το ηλεκτρονικό εισιτήριο. Θέλετε αριθμούς; Ογδόντα επικυρωτικά μηχανήματα έχουν καταστραφεί τους τελευταίους μήνες, ενώ πριν από λίγες μέρες - προσέξτε! - εκλάπησαν είκοσι ένα μηχανήματα έκδοσης εισιτηρίων έξω από την Πανεπιστημιούπολη στου Ζωγράφου. Σαράντα μία πύλες εισόδου - εξόδου έχουν υποστεί μεγάλες ζημιές. Ξέρετε πόσο στοιχίζει η κάθε μία; Πέντε χιλιάδες ευρώ! Δεν μας περισσεύουν τα χρήματα δυστυχώς αυτή την εποχή! Η παιδική χαρά των βανδάλων με φόντο ένα κρατικό μηχανισμό, ο οποίος αδρανεί επικίνδυνα. Και βέβαια δεν είναι μόνο τα μηχανήματα. Ελεγκτές στοχοποιούνται και δέχονται επιθέσεις ακόμα και μέσα στα σπίτια τους. Και το ίδιο συμβαίνει με τους οδηγούς οι οποίοι εκτελούν τα δρομολόγια στις ευαίσθητες περιοχές. Η ανομία γενικεύεται και η εγκληματικότητα εξαπλώνεται. Και το χειρότερο απ' όλα είναι ότι αυτή η ανομία αρχίζει και αποκτά χαρακτηριστικά κανονικότητας. Στους περισσότερους πολίτες δεν προκαλεί καν εντύπωση το επόμενο καμένο τρόλεϊ. Και βέβαια, στα πανεπιστήμια ζούμε πάλι επικίνδυνες καταστάσεις. Εκπρόσωποι των φοιτητών ξυλοκοπούνται από εξτρεμιστικές, πάντα αριστερίστικες ομάδες. Και μόλις προχθές, κύριε Τσίπρα, ένας καθηγητής στο Πάντειο Πανεπιστήμιο κτυπήθηκε, διότι είχε το θράσος να κάνει παρατήρηση σε κάποιους νεαρούς οι οποίοι έκαναν γκράφιτι σε έναν δημόσιο χώρο. Αυτό ήταν το σφάλμα στο οποίο υπέπεσε! Και την επόμενη μέρα, αφού πήγε στο νοσοκομείο με σπασμένο το κεφάλι, δέχτηκε απειλές για τη σωματική του ακεραιότητα σε περίπτωση που αποκαλύψει τους δράστες της επίθεσης. Και βέβαια πριν από λίγες μέρες έγιναν σοβαρά επεισόδια, πού; Στα δικαστήρια! Ανάμεσα στα μέλη της Χρυσής Αυγής και σε αντίπαλες ομάδες. Μιλάμε για εικόνες ανομίας στον χώρο τον οποίο απονέμεται η δικαιοσύνη. Να μιλήσω, κυρίες και κύριοι Βουλευτές, για τα Εξάρχεια, για μια ιστορική συνοικία στο κέντρο της Αθήνας, στην οποία η κατάσταση έχει ξεφύγει από κάθε έλεγχο; Σταχυολογώ εικόνες και περιστατικά: ομάδες αναρχικών παρελαύνουν ένοπλοι. Το βίντεο ανεβαίνει στο διαδίκτυο. Πολίτες προπηλακίζονται, ξυλοκοπούνται, επειδή σε κάποιους δεν αρέσουν αυτά που λένε ή πολύ απλά δεν τους αρέσει η φάτσα τους. Κάτοικοι σήμερα - προσέξτε! - στο κέντρο της Αθήνας στερούνται τις υπηρεσίες των ΕΛΤΑ, καθώς ανεστάλη προσωρινά η λειτουργία του καταστήματος των ΕΛΤΑ στα Εξάρχεια, λόγω επιθέσεων που έχουν δεχθεί εκεί οι εργαζόμενοι. Σας φαίνονται κανονικά όλα αυτά; Οι ληστείες στα σουπερμάρκετ της περιοχής αποτελούν καθημερινό φαινόμενο. Ένα κατάστημα μόνο το λήστεψαν έξι φορές. Και βέβαια, κύριε Κεγκέρογλου - σας βλέπω μόνον εκπρόσωπο του ΠΑΣΟΚ στην Αίθουσα - τα δικά σας τα γραφεία δέχονται κάθε τρεις και λίγο επιθέσεις με πέτρες, μολότοφ και πρόσφατα με καλάσνικοφ. Ούτε η κλούβα των ΜΑΤ, η οποία σταθμεύει μόνιμα στη Χαριλάου Τρικούπη, δεν είναι αρκετή για να αποτρέψει αυτές τις επιθέσεις. Πολεμικά όπλα, καλάσνικοφ, χρησιμοποιούνται κατά αστυνομικών από τρομοκρατικές οργανώσεις. Και η περιοχή έχει εξελιχθεί σε κάτι σαν άβατο για τις Αρχές, κάτι το οποίο σημαίνει ότι οι κάτοικοι των Εξαρχείων ζουν σήμερα σε ένα ιδιότυπο γκέτο μέσα στο κέντρο της Αθήνας. Και όλα αυτά γίνονται με την ανοχή, με την συνευθύνη της Κυβέρνησης. Και ας σταματήσει, πριν ξεκινήσει, η γνωστή σπέκουλα, η σπέκουλα ότι δήθεν εμάς, στη Νέα Δημοκρατία, μας ενοχλεί η ελευθεριότητα των Εξαρχείων, διότι εμείς είμαστε συντηρητικοί και, καλά, εσείς είστε προοδευτικοί. Το πρόβλημα δεν είναι η όποια ιδιαιτερότητα της περιοχής. Εμείς δεν ασχολούμαστε στη Νέα Δημοκρατία με τον τρόπο ζωής και τις επιλογές του καθενός. Εμείς προστατεύουμε την ατομική ελευθερία και τη διαφορετικότητα. Αλλά πρέπει να προστατεύεται και η πόλη και οι άνθρωποί της. Πρέπει να προστατεύεται από το εμπόριο ναρκωτικών, το οποίο γίνεται κάθε μέρα σήμερα στην Τοσίτσα, να προστατεύεται από το ξεκαθάρισμα των λογαριασμών ανάμεσα σε συμμορίες ποινικών. Και δεν νομίζω ότι χρειάζεται να σας πω - φαντάζομαι ότι το γνωρίζετε - ότι οι ποινικοί και η νέα γενιά των τρομοκρατών έχουν γίνει ένα. Σας το λέει η Αστυνομία, το γνωρίζετε, όπως γνωρίζετε πολύ καλά αυτό το οποίο λέει η Αστυνομία, ότι υπάρχουν πολλές γιάφκες στα Εξάρχεια. Αλλά όχι μόνο δεν κάνετε τίποτα, το χειρότερο είναι ότι δεν αφήνετε καν την Αστυνομία να κάνει αυτά τα οποία πρέπει. Και το φαινόμενο δυστυχώς δεν περιορίζεται μόνο στα Εξάρχεια. Ανάλογα φαινόμενα υπάρχουν σε πολλές άλλες περιοχές της Αττικής: στο Ζεφύρι, στις Αχαρνές, στον Ασπρόπυργο. Περιοχές όπως ο Σοφός, ο συνοικισμός της Νέας Ζωής, τα Νεόκτιστα Ασπροπύργου μετατρέπονται σε ζώνες ανομίας, περιοχές όπου ανθεί το εμπόριο ναρκωτικών, οι κλοπές και άλλα φαινόμενα μικρής και μεγάλης εγκληματικότητας, για τα οποία, καθώς φαίνεται, η Αστυνομία δεν λαμβάνει εντολές παρέμβασης. Εκεί τα αστυνομικά τμήματα είναι τραγικά υποστελεχωμένα. Επισκέφθηκα το αστυνομικό τμήμα στο Μενίδι πριν από κάποιους μήνες, κυρίες και κύριοι Βουλευτές. Και αναρωτιέμαι, κύριε Υπουργέ: Άραγε γιατί σε μία τέτοια περιοχή, με τόσο υψηλή εγκληματικότητα, λιγότερες από τις μισές οργανικές θέσεις του τοπικού αστυνομικού τμήματος είναι καλυμμένες; Αφήνετε απροστάτευτους τους κατοίκους αυτών των περιοχών. Καταγγέλλουν ότι δεν μπορούν να κυκλοφορούν πια στον δρόμο τη νύχτα. Αναρωτιέμαι εάν σε αυτή την Ελλάδα θέλετε να ζουν οι πολίτες. Για όλα αυτά τα ζητήματα έχουμε καταθέσει ως Νέα Δημοκρατία πολλές ερωτήσεις στους αρμόδιους Υπουργούς. Καμμία απάντηση ουσιαστική δεν έχουμε πάρει. Τη μία μας έλεγαν ότι δεν αρκεί η αστυνόμευση, την άλλη μας είπατε ότι χρειάζεται μία επιτροπή - προσέξτε, μία επιτροπή - να μελετήσει - λέει - τις κοινωνικές συνθήκες στις περιοχές. Μας είπατε ότι εκπονείτε κάποιο ειδικό σχέδιο αστυνόμευσης, το οποίο στηρίζεται σε κάποιου είδους νέα αντίληψη με στόχο την ουσιαστικότερη προσέγγιση του πολίτη. Αυτά μας λέγατε. Εγώ δεν έχω καμμία αντίρρηση επί της αρχής να φτιάξουμε όσες επιτροπές θέλετε, αλλά μέχρι που να καταλήξουν κάπου αυτές οι επιτροπές, μπορούν οι κάτοικοι αυτών των περιοχών επιτέλους να ζουν σαν άνθρωποι, κύριε Πρωθυπουργέ; Διότι, δεν ζουν σαν άνθρωποι σήμερα. [[Χειροκροτήματα από την πτέρυγα της Νέας Δημοκρατίας]] Σας ρωτάμε, λοιπόν, ευθέως: Μπορείτε να προστατέψετε τους πολίτες και την περιουσία του ελληνικού λαού; Μπορείτε, επιτέλους, να νοιαστείτε για τους φιλήσυχους κατοίκους αυτών των περιοχών, που βουλιάζουν σήμερα στην εγκληματικότητα; Δυστυχώς, όπως και σε όλα τα άλλα θέματα, η Ελλάδα σήμερα είναι μια ακυβέρνητη χώρα. Η κατάσταση δεν ξεφεύγει. Η κατάσταση έχει ξεφύγει. Και έχει ξεφύγει αποκλειστικά με δική σας ευθύνη. Ή μάλλον, έχει ξεφύγει, επειδή ευθύνη δεν δείξατε ποτέ με τη δική σας ανοχή και με την πολιτική ανοχής, την οποία ακολουθείτε. Σας το έχω πει και σας το ξαναλέω και σήμερα: Η απόσταση, η οποία χωρίζει μια μολότοφ από μια βαριοπούλα και μια βαριοπούλα από ένα καλάσνικοφ είναι μικρή, κύριε Τσίπρα. Και η θεωρία των σπασμένων παραθύρων έχει δοκιμαστεί πολλές φορές σε πολλές κοινωνίες και δυστυχώς έχει επιβεβαιωθεί στην πράξη. Ένα σπασμένο παράθυρο σε μια γειτονιά είναι αρκετό για να φέρει την κλιμάκωση της βίας. Δυστυχώς - και αυτό, ίσως, είναι το πιο τραγικό - σε μια χώρα, η οποία έχει πληρώσει πολύ βαρύ φόρο, αφήνετε να εκκολαφθεί μια νέα γενιά τρομοκρατών. Και αυτό οφείλεται σε δύο λόγους: Ο πρώτος είναι η μνημειώδης σας ανικανότητα. Είναι, δυστυχώς, η ίδια παντού, είτε μιλάμε για το μεταναστευτικό είτε μιλάμε για την υγεία, σε όλους τους τομείς, όπου οι άνθρωποι δοκιμάζονται και υποφέρουν. Η πραγματικότητα είναι ότι μειώσατε, για να υπηρετήσετε τις δικές σας ιδεοληψίες, την παρουσία της αστυνομίας στους δρόμους. Η Ομάδα «ΔΕΛΤΑ» έχει καταργηθεί. Και αυτό, παρ' ότι είχε προσφέρει πολύ σημαντικές υπηρεσίες στο παρελθόν. Και δεν υπάρχει καμμία αμφιβολία ότι η εικόνα της πόλης είχε βελτιωθεί επί ημερών της προηγούμενης κυβέρνησης. Και η Ομάδα «ΔΙΑΣ» έχει λιγότερη παρουσία απ' ό,τι παλιότερα. Εμείς δεσμευόμαστε ότι την Ομάδα «ΔΕΛΤΑ» θα την επανασυστήσουμε, όσο και αν αυτό σας ενοχλεί. [[Χειροκροτήματα από την πτέρυγα της Νέας Δημοκρατίας]] Από τη μια, λοιπόν, έχουμε μνημειώδη ανικανότητα και από την άλλη - και αυτός ο λόγος είναι ακόμη πιο ανησυχητικός - έχουμε ιδεολογικές εμμονές στα ζητήματα της ασφάλειας. Θέλω να σας θυμίσω ότι δεν ζούμε πλέον ούτε στην εποχή του Εμφυλίου ούτε στην εποχή της χούντας. Η Ελλάδα είναι μια δημοκρατική χώρα στον πυρήνα της Ευρώπης. Σταματήστε, λοιπόν, να διαστρεβλώνετε το παρόν, να υπονομεύετε τη δημόσια τάξη και να προβοκάρετε καταστάσεις. Δεν υπάρχει κανένας λόγος γιατί πρέπει να συντηρείται ένα μίσος κατά της Αστυνομίας, κατά της έννοιας της ασφάλειας, κατά της έννοιας της δημόσιας τάξης. Και μην το αρνηθείτε, διότι τα γεγονότα είναι αδιάψευστα. Η πρώτη σας ενέργεια όταν ήρθατε στην Κυβέρνηση, ήταν να καταργήσετε τις φυλακές τύπου Γ΄, υψίστης ασφαλείας, φυλακές που υπάρχουν σε όλες τις δημοκρατικές χώρες. Οι μόνοι οι οποίοι χάρηκαν απ' αυτή την απόφαση, ήταν οι σκληροί ποινικοί και οι τρομοκράτες. Ο πρώην Υπουργός Προστασίας σας, ο κ. Πανούσης, είχε αναφερθεί πολλές φορές στη στοχοποίησή του από στελέχη του ΣΥΡΙΖΑ, τα οποία έδειχναν ιδιαίτερη ανοχή - για να το πω κομψά - σε θέματα εγκληματικότητας. Θέλετε να σας θυμίσω τι έλεγε ο κ. Πανούσης ή τι έλεγαν τα στελέχη της νεολαίας του κόμματός σας γι' αυτόν; Και βέβαια, ο Υπουργός Υγείας σας, ο κ. Ξανθός, εμφανίστηκε τις προάλλες - σας ενοχλεί αυτό, έτσι δεν είναι; - να απολογείται σε ομάδα αναρχικών για τη μη αποφυλάκιση του Σάββα Ξηρού! Σας ενοχλεί αυτό! [[Χειροκροτήματα από την πτέρυγα της Νέας Δημοκρατίας]] Γιατί; Γιατί το είπε σε μια ιδιωτική συνομιλία; Ή επειδή κατεγράφη και διέρρευσε; Και μάλιστα ο ίδιος στηρίζει αυτή την επιλογή.
Δεν ντρέπεστε;
Τι είπατε;
Εσύ να ντρέπεσαι!
Δεν ντρέπεστε λίγο εσείς με αυτά, τα οποία κάνετε;
Δεν ντρέπεστε λίγο για τα ζητήματα αυτά!
Παρακαλώ, κύριοι συνάδελφοι.
Εσείς πρέπει να ντρέπεστε! Εσείς πρέπει να ντρέπεστε και για το στέλεχός σας...
Κάντε ησυχία, παρακαλώ.
Να ντρέπεστε για το στέλεχός σας, τον κ. Λάμπρου, ο οποίος είχε αναλάβει τις διαπραγματεύσεις με αρκετούς έγκλειστους στον Κορυδαλλό. Για αυτόν πρέπει να ντρέπεστε! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Και να ντρέπεστε και εσείς και ο Πρωθυπουργός για τον Υπουργό σας τον κ. Παρασκευόπουλο, ο οποίος με τον πρώτο νόμο τον οποίο έφερε στη Βουλή ικανοποίησε σχεδόν όλα τα αιτήματα των τρομοκρατών. Για αυτά πρέπει να ντρέπεστε. Και ποιον βαραίνουν όλα αυτά; Εσάς, κύριε Τσίπρα, προσωπικά. Ποιος τα καλύπτει όλα αυτά πολιτικά; Εσείς, κύριε Τσίπρα. Και αναρωτιέμαι αν έχετε σκεφτεί τι μήνυμα δίνετε σε άλλους ανθρώπους, σε πολίτες, όταν τοποθετείτε στην Κυβέρνησή σας ανθρώπους που στο παρελθόν έχουν εγκωμιάσει καταδικασμένους τρομοκράτες και δικαιολογούν τις ληστείες τους μέσα από απαράδεκτες και ανιστόρητες εξισώσεις. Και βέβαια, όπως συμβαίνει πάντα επί των ημερών σας, τον λογαριασμό τον πληρώνουν τελικά οι μη προνομιούχοι. Διότι στα Εξάρχεια δεν μένουν ζάμπλουτοι. Παλιοί Αθηναίοι αστοί κατοικούν και σήμερα ακόμα στα Εξάρχεια. Στο Ζεφύρι και στον Ασπρόπυργο δεν κατοικεί η οικονομική ελίτ. Και την αποτυχία σας τη χρεώνονται οι οικονομικά ασθενέστεροι, οι ηλικιωμένοι του κέντρου της Αθήνας, οι φτωχότεροι συμπολίτες μας, αυτοί που δεν έχουν τη δυνατότητα σήμερα να μετακομίσουν σε κάποια άλλη, πιο ασφαλή περιοχή, οι κάτοικοι των υποβαθμισμένων περιοχών της δυτικής Αττικής. Όπως και στην οικονομία και στα ζητήματα της ασφάλειας τα θύματα της πολιτικής σας είναι οι πλέον αδύναμοι συμπολίτες μας, αυτοί για τους οποίους μιλούσατε το 2015 και στη συνέχεια φροντίσατε να τους γονατίσετε. Για να τελειώνουμε, λοιπόν, σήμερα εγώ δεν θέλω να ακούσω θεωρίες. Θέλω να ακούσω συγκεκριμένες απαντήσεις, κύριε Τσίπρα. Πόσο καιρό ακόμα θα συνεχίσετε να ανέχεστε το παρακράτος των Εξαρχείων, εξαιρώντας το από τους νόμους της ελληνικής πολιτείας; Πόσο καιρό ακόμα θα συνεχίσετε να αδιαφορείτε για τα γκέτο, τα οποία δημιουργούνται σε πολλά σημεία της Αττικής, κυρίως σε περιοχές της δυτικής Αθήνας; Πότε θα δείξετε, επιτέλους, βούληση για να φέρετε ένα συγκροτημένο σχέδιο, το οποίο θα αντιμετωπίζει την αυξανόμενη εγκληματικότητα; Πότε θα λύσετε τα χέρια της Αστυνομίας, ώστε να μπορέσει επιτέλους να κάνει τη δουλειά της; Τελικά να μας πείτε, κύριε Τσίπρα, τι είστε. Είστε Πρωθυπουργός ή είστε προβοκάτορας; Και ως πότε θα κοιτάτε…
Κάντε, ησυχία παρακαλώ.
Ενοχλείστε…
Κάντε ησυχία, παρακαλώ.
Ως πότε θα κοιτάτε με απάθεια την κατάσταση, την οποία έχετε προκαλέσει στη χώρα, με την ίδια απάθεια με την οποία κοιτάει η Κυβέρνησή σας κάθε τρόλεϊ το οποίο φλέγεται; Εμείς, λοιπόν, δεν θα επιτρέψουμε να γίνει η Ελλάδα μια ακυβέρνητη χώρα και δεν θα αφήσουμε τον φόβο να επικρατήσει στους δρόμους και στις πλατείες. Εμείς πιστεύουμε σε μια ελεύθερη και σε μια ανοικτή κοινωνία. Αυτό σημαίνει πως λέμε «ναι» στο νόμο και «όχι» στον φόβο. Η επόμενη κυβέρνηση, η κυβέρνηση της Νέας Δημοκρατίας, δεν θα αποκαταστήσει μόνο την οικονομική κανονικότητα. Θα αποκαταστήσει και το αίσθημα ασφάλειας και αυτοπεποίθησης των Ελλήνων πολιτών. [[Χειροκροτήματα από την πτέρυγα της Νέας Δημοκρατίας]] Θέλουμε ελεύθερους, ασφαλείς και αξιοπρεπείς πολίτες. Πολίτες με αυτοπεποίθηση σε μια Ελλάδα με αυτοπεποίθηση. Συμβολίζετε, κύριε Τσίπρα, μια εποχή κατάθλιψης, διάλυσης και παραίτησης. Ευτυχώς, για τη χώρα η εποχή σας τελειώνει και σύντομα η Ελλάδα θα ξαναμπεί σε μια νέα εποχή ελευθερίας και αυτοπεποίθησης κι όσο πιο γρήγορα συμβεί αυτό, τόσο καλύτερο θα είναι για την πατρίδα μας! Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι πέντε μαθητές και μαθήτριες και δύο εκπαιδευτικοί συνοδοί από την Ιόνιο Σχολή. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Πρωθυπουργός κ. Αλέξης Τσίπρας.
Ευχαριστώ, κύριε Πρόεδρε. Είναι νομίζω σε όλους μας προφανές, τόσο από το γεγονός ότι ο κ. Μητσοτάκης επέλεξε έναν χρόνο μετά την εκλογή του στην αρχηγία της Νέας Δημοκρατίας να καταθέσει επίκαιρη ερώτηση όσο και από το θέμα που επέλεξε για αυτή την επίκαιρη ερώτηση, αλλά κυρίως από την παρουσία του σε αυτό εδώ το Βήμα - ενώ όλη η ελληνική κοινωνία ασχολείται προφανώς με το πραγματικά επίκαιρο ζήτημα που είναι η διαπραγμάτευση, ενώ η ελληνική κοινωνία ασχολείται με το πραγματικό επίκαιρο ζήτημα που είναι αν ο κ. Μητσοτάκης επιτέλους θα έχει να μας δώσει απαντήσεις σε κρίσιμα θέματα, που αφορούν τη στάση της Αξιωματικής Αντιπολίτευσης εν όψει της κρίσιμης αξιολόγησης, τον λόγο για τον οποίο πήγε να συναντήσει κρυφά τον κ. Σόιμπλε στο Βερολίνο… [[Χειροκροτήματα από την πτέρυγα του ΣΥΡΙΖΑ]] [[Θόρυβος στην Αίθουσα]] …αλλά και την αδυναμία του να απαντήσει για τα θαλασσοδάνεια του κόμματός του, για την αδυναμία του να φέρει το «πόθεν έσχες» του στη Βουλή - πως επινοεί ένα άλλο επίκαιρο ζήτημα. Τις τελευταίες ημέρες έγινε πολύ σοβαρή προσπάθεια από κάποια δελτία ειδήσεων να το φέρουν στην επικαιρότητα. Δεν το υποτιμώ ως ζήτημα. Δεν είναι, όμως, επίκαιρο. Είναι ένα πρόβλημα το οποίο αντιμετωπίζουμε εδώ και πάρα πολλά χρόνια και αφορά την εγκληματικότητα, αφορά την παραβατικότητα. Επίκαιρο, όμως, δεν το λες. Εγώ, λοιπόν, θα απαντήσω στον κ. Μητσοτάκη με στοιχεία, πάρα πολύ συγκεκριμένα στοιχεία. Πριν απαντήσω, όμως, με τα στοιχεία, θα ήθελα να κάνω ορισμένες παρατηρήσεις. Προφανώς κάποιος από τους πολλούς επικοινωνιολόγους που έχει δίπλα του και προσπαθούν να του φτιάξουν το προφίλ - πραγματικά δύσκολη, πολύ δύσκολη δουλειά! - θα του σύστησε ότι πρέπει να αναδείξει την ατζέντα του «φόβου», προκειμένου να αποκτήσει συγκροτημένη αντιπολιτευτική γραμμή. Άλλωστε, αυτή είναι μια ατζέντα που αποτελεί, θα έλεγε κανείς, την παραδοσιακή ατζέντα της πιο σκληρής Δεξιάς. Φόβος και κινδυνολογία για την οικονομία, φόβος και κινδυνολογία για την ασφάλεια, φόβος και κινδυνολογία για τα εθνικά θέματα. Εξάλλου, την υιοθέτησε αυτή την ατζέντα και ο προκάτοχος του κ. Μητσοτάκη, ο κ. Σαμαράς, χωρίς ωστόσο ιδιαίτερη επιτυχία. Θα ήθελα να πω ότι αυτή είναι και η λεπτή κόκκινη γραμμή που συνδέει τη Νέα Δημοκρατία του κ. Μητσοτάκη, ο οποίος εμφανίζεται ως δήθεν μεταρρυθμιστής, με τη Νέα Δημοκρατία του κ. Σαμαρά: Η πολιτική του φόβου, αλλά και η ακροδεξιά. Μας είπε πριν λίγο ο κ. Μητσοτάκης ότι είναι πολύ μικρή η απόσταση που συνδέει τη βαριοπούλα με το καλάσνικοφ. Εγώ θα έλεγα ότι, πράγματι, είναι πολύ μικρή η απόσταση που συνδέει τη βαριοπούλα με τα έδρανα τα βουλευτικά και τα υπουργικά της Νέας Δημοκρατίας, στην περίπτωση του κ. Βορίδη! Για να μην ξεχνιόμαστε σε αυτόν τον τόπο. [[Χειροκροτήματα από την πτέρυγα του ΣΥΡΙΖΑ]] Έρχομαι, όμως, να απαντήσω επί της ουσίας στα ερωτήματα τα οποία θέσατε, κύριε Μητσοτάκη, στην απεγνωσμένη σας προσπάθεια να δημιουργήσετε την πλαστή εντύπωση ότι τα τελευταία δύο χρόνια υπάρχει έξαρση της εγκληματικότητας. Θέλω να σας πω ότι τα στοιχεία αυτά δεν έχουν καμμία βάση αληθείας και ότι δεν επιβεβαιώνονται από τις στατιστικές. Κάτι προσπαθήσατε να πείτε σε σχέση με την αύξηση των ληστειών, όμως συγκρίνετε ανόμοια πράγματα, διότι προφανώς συγκαταλέγετε στις ληστείες και τις μικροληστείες, τις κλοπές κινητών τηλεφώνων. Βεβαίως, εγώ θα σας πω ευθέως ότι ήλθατε στη Βουλή σήμερα για να κάνετε πόλεμο εντυπώσεων και να ισχυριστείτε ότι η Κυβέρνηση δεν έχει βούληση να διασφαλίσει την τάξη και τη νομιμότητα. Θα σας πω, λοιπόν, ανοιχτά ότι λέτε ψέματα, κύριε Μητσοτάκη, και τα στοιχεία σάς διαψεύδουν. Θέμα με την εγκληματικότητα βεβαίως και υπάρχει. Όσο υπήρχε και όλα τα προηγούμενα χρόνια, τα χρόνια που εσείς κυβερνούσατε, αλλά δεν υπάρχει καμμία έξαρση της εγκληματικότητας το τελευταίο διάστημα και βεβαίως δεν υπάρχει αδιαφορία από την πλευρά της Κυβέρνησης, την οποία εσείς υπαινίσσεστε. Αντιθέτως, υπάρχει μία έντονη δράση της Αστυνομίας, η οποία φαίνεται καθημερινά και στην ειδησεογραφία, με εξάρθρωση κυκλωμάτων εγκληματικότητας, με οργανωμένα σχέδια και επιχειρήσεις και με μεγάλη αποτελεσματικότητα, αλλά φαντάζομαι ότι εσάς δεν σας ενδιαφέρει τόσο πολύ αυτό. Αυτό που σας ενδιαφέρει είναι να δημιουργήσετε εντυπώσεις, να ισχυριστείτε ότι η Κυβέρνηση αφήνει ανεξέλεγκτους τους κουκουλοφόρους λόγω της αριστερής της ιδεοληψίας, να διατυπώσετε το επιχείρημα ότι η Κυβέρνηση δεν ιεραρχεί ψηλά το ζήτημα της ασφάλειας των πολιτών. Διαβάζοντας κάποιος την ερώτησή σας, αλλά και ακούγοντάς σας να μιλάτε απ' αυτό το Βήμα, νομίζει ότι μέχρι να αναλάβει αυτή η Κυβέρνηση, τα Εξάρχεια πιθανόν να ήταν ένας παράδεισος, ότι δεν είχαν υπάρξει ποτέ επεισόδια στην Πατησίων, ούτε επιθέσεις στη Χαριλάου Τρικούπη, αλλά ούτε και στον Ασπρόπυργο, στο Ζεφύρι, στο Μενίδι. Ισχυρίζεστε ότι όλα αυτά τα γεγονότα ξεκίνησαν επί των ημερών μας, ότι η παραβατικότητα και η παρανομία στον τόπο ξεκίνησαν τον Γενάρη του 2015. Θέλω, λοιπόν, να σας ρωτήσω ευθέως να μας πείτε τι κάνατε εσείς που αυτή η Κυβέρνηση σταμάτησε ξαφνικά να κάνει όταν εξελέγη και πώς, κατά τον ισχυρισμό σας, εκεί που υπήρχε απόλυτη κοινωνική ειρήνη, ξαφνικά ξέσπασε παραβατικότητα και να μας το εξηγήσετε, αλλά να το εξηγήσετε και στην Ελληνική Αστυνομία, η οποία δημοσιεύει τελείως διαφορετικά νούμερα, στοιχεία και στατιστικές απ' αυτά τα οποία εσείς επικαλείστε, χωρίς, όμως, ουσιαστικά στοιχεία, εκτός αν αμφισβητείτε τα στοιχεία της Ελληνικής Αστυνομίας. Θα σας πρότεινα να μην μπείτε καν σ' αυτόν τον κόπο, διότι όλοι έχουμε καταλάβει ότι εδώ έχετε έλθει για να στήσετε ένα επικοινωνιακό πυροτέχνημα και να μας πείτε ότι για όποια βιτρίνα σπάει, υπεύθυνοι είναι η Αριστερά και ο ΣΥΡΙΖΑ, είτε είναι στην κυβέρνηση είτε στην αντιπολίτευση, άσχετα με το γεγονός ότι αυτή η πρακτική της σπασμένης βιτρίνας, ιδιαίτερα σε περιόδους κοινωνικών αντιδράσεων και κινητοποιήσεων, μόνο την Αριστερά ζημιώνει, άσχετα με το αν πολλές φορές αυτή η πρακτική της σπασμένης βιτρίνας έγινε αφορμή για υπονόμευση ειρηνικών κινητοποιήσεων και για επιθέσεις με δακρυγόνα εναντίον ειρηνικών διαδηλωτών επί των ημερών σας. Αυτό που σας ενδιαφέρει είναι να φορτώσετε στην Αριστερά και ειδικότερα στον ΣΥΡΙΖΑ την ευθύνη κάθε τέτοιου επεισοδίου. Βέβαια, θα ήθελα να αναρωτηθώ για το εξής, κύριε Μητσοτάκη, που μιλήσατε είκοσι δύο λεπτά και αναφερθήκατε σε διάφορα γεγονότα που έχουν συμβεί και που συνέβαιναν όλα τα προηγούμενα χρόνια, επεισόδια στην Πατησίων, κάψιμο κάποιων τρόλεϊ ή επεισόδια πέριξ των Εξαρχείων ή στη Χαριλάου Τρικούπη. Δεν είπατε κάτι για το γεγονός ότι κάθε τρεις και λίγο κουκουλοφόροι επιτίθενται στο σπίτι του Υπουργού Φλαμπουράρη. Δεν είχατε να πείτε κάτι γι' αυτό. Ξέρετε γιατί δεν είχατε να πείτε κάτι γι' αυτό; Ίσως γιατί δεν θα μπορούσατε με την ίδια ευκολία να αποδώσετε τη ρετσινιά. Κύριε Μητσοτάκη, αν αισθανόμουν ότι έχετε έρθει εδώ για μια σοβαρή και με επιχειρήματα κοινοβουλευτική αντιπαράθεση και όχι για άγρα εντυπώσεων, θα σας έλεγα ότι η παραβατικότητα όντως υπάρχει στον τόπο. Θα σας έλεγα και κάτι ακόμα. Δεν υπάρχει μόνο στην Ελλάδα. Υπάρχει σε όλον τον κόσμο. Υπάρχει ακόμα και στη Γερμανία, που ήσασταν προχθές και που, όπως πολύ καλά γνωρίζετε, δεν κυβερνά η Αριστερά και ο ΣΥΡΙΖΑ εκεί. Η παραβατικότητα θα έλεγα επίσης ότι είναι φαινόμενο δεκαετιών και έχει συνέχεια, ανεξάρτητα από το ποιος είναι στην κυβέρνηση. Αυτό όμως που δεν έχει συνέχεια τα τελευταία χρόνια στον τόπο - κι εκεί είναι η μεγάλη μας διαφορά - είναι η αντίληψή μας για τον ρόλο και τον τρόπο δράσης της Αστυνομίας, η αντίληψή μας για την καταστολή. Η δική μας λογική για την αντιμετώπιση της παραβατικότητας είναι ο απόλυτος επαγγελματισμός και η αποτελεσματικότητα στις αστυνομικές επιχειρήσεις. Κάτι τέτοιο εσάς δεν σας ενδιέφερε και πολύ όσο ήσασταν στην κυβέρνηση. Και δεν σας ενδιέφερε να διαφυλάξετε το κύρος, την αξιοπρέπεια και τον αυτοσεβασμό, θα έλεγα εγώ, του Αστυνομικού Σώματος. Εμάς όμως αυτό μας ενδιαφέρει. Μας ενδιαφέρει να έχουμε μια Αστυνομία ευρωπαϊκού κράτους, αποτελεσματική και επαγγελματική, μια Αστυνομία που δεν θα χτυπάει περαστικούς και δεν θα κλωτσάει δεκαπεντάχρονα που φοράνε χειροπέδες. Πιστεύω ότι σε μεγάλο βαθμό αυτό το έχουμε καταφέρει. Και το έχουμε καταφέρει κυρίως χάρη στην εξαιρετική συνεργασία και στον επαγγελματισμό που επιδεικνύει η ηγεσία της Ελληνικής Αστυνομίας. Τώρα, αν εσείς θεωρείτε αποτελεσματική πολιτική μόνο την υπέρβαση των ορίων και την κατάχρηση εξουσίας, είτε είστε όμηρος της ακροδεξιάς πτέρυγας της παράταξής σας είτε επιχειρείτε να ψαρέψετε στα θολά νερά ψήφους από τη Χρυσή Αυγή ή και τα δυο μαζί. Αυτή η συζήτηση όμως, κύριε Μητσοτάκη, εμάς δεν μας αφορά. Για τη δική μας αντίληψη ο χουλιγκανισμός είναι χουλιγκανισμός. Δεν μας ενδιαφέρει αν κάποιοι καίνε λεωφορεία επειδή έχασε η ομάδα τους ή επειδή νομίζουν ότι μ' αυτόν τον τρόπο δήθεν χτυπάνε τον καπιταλισμό ή επειδή απλά μ' αυτόν τον τρόπο εκτονώνονται. Η αντιμετώπιση και τα μέτρα πρέπει να είναι τα ίδια. Και σίγουρα η αντιμετώπιση δεν είναι η αδράνεια και η ανοχή, αλλά για σας η διαφορά μας είναι ότι δεν είναι το ίδιο. Είναι άλλο πράγμα, για παράδειγμα, η βία στα γήπεδα - για την οποία δεν έχω δει να έχετε δείξει μεγάλη ευαισθησία όλο το προηγούμενο διάστημα και τώρα - και άλλο πράγμα για σας η βία στα Εξάρχεια, διότι αυτή θέλετε να τη φορτίσετε με ιδεολογικό περιεχόμενο, γιατί πολύ απλά τη βία στα γήπεδα, κύριε Μητσοτάκη, εσείς δεν μπορείτε να την αξιοποιήσετε πολιτικά. Δεν είναι τυχαίο ότι στην ερώτησή σας δεν θίγετε καθόλου το ζήτημα της ποδοσφαιρικής βίας, η οποία επί των ημερών σας είχε πάρει τρομακτικές διαστάσεις, αλλά ποτέ δεν τολμήσατε να ακουμπήσετε το φαινόμενο. Δεν πήρατε το παραμικρό μέτρο. Έπρεπε να έρθουμε εμείς για να ασχοληθούμε, να σταματήσουμε τρεις φορές το πρωτάθλημα, να ρίξουμε ποινές, να βάλουμε ακόμα και την Αντιτρομοκρατική να δράσει, για να σπάσουν τα κυκλώματα. Γιατί, λοιπόν, δεν ασχολείστε μ' αυτό το θέμα; Αφού σας ενδιαφέρει τόσο πολύ η αντιμετώπιση της βίας, γιατί δεν κάνατε τίποτα για τη βία στα γήπεδα; Γιατί σας ενδιαφέρει μονάχα η βία εκείνη στην οποία μπορείτε να κολλήσετε κάποια ιδεολογική ρετσινιά. Τον ποδοσφαιρικό χουλιγκανισμό δεν τον ακουμπάτε, δεν σας ενδιαφέρει, γιατί δεν κολλάει η Αριστερά εκεί και επίσης γιατί εκεί παίζονται και μεγάλα συμφέροντα, με τα οποία έχετε αποδείξει ότι τα πηγαίνετε μια χαρά, κύριε Μητσοτάκη. [[Χειροκροτήματα από την πτέρυγα του ΣΥΡΙΖΑ]] Εμάς, λοιπόν, μας ενοχλεί κάθε είδους χουλιγκανισμός, ανεξάρτητα αν επικαλείται ιδεολογικά κίνητρα, ποδοσφαιρικά κίνητρα ή οτιδήποτε άλλο. Σε ό,τι αφορά τα όπλα, βεβαίως και είναι τρομοκρατία, όπως όμως και επί των δικών σας ημερών και, ναι, ενεργούμε για την εξάρθρωσή τους, όπως θέλω να πιστεύω βεβαίως ότι γινόταν και επί των δικών σας ημερών. Δεν θέλω να αντιδικήσουμε επ' αυτού. Θέλω, όμως, να σας πω ότι εμείς έχουμε αποτελέσματα, αλλά προφανώς δεν θέλετε να τα αναγνωρίσετε αυτά τα αποτελέσματα. Θα σας τα πω εγώ, λοιπόν: Κατά τη διετία 2015-2016 συνελήφθησαν σε πέντε υποθέσεις τρομοκρατίας οκτώ άτομα, με αποκορύφωμα τη σύλληψη του ηγετικού στελέχους της τρομοκρατικής οργάνωσης «Επαναστατικός Αγώνας», η οποία αναζητείτο από το 2012. Όταν έγιναν συλλήψεις κατηγορουμένων για τρομοκρατία βγήκατε στο twitter, κύριε Μητσοτάκη, και δώσατε συγχαρητήρια στην Αστυνομία. Σας το θυμίζω. Τώρα όμως που θέλετε σώνει και καλά να αλλάξετε την ατζέντα, προσπερνάτε τα γεγονότα, για να στήσετε σώνει και καλά το αφήγημα της αναρχοκρατούμενης Ελλάδας. Αυτή η στάση δεν είναι σοβαρή. Πρέπει να πω ότι παρά την απεγνωσμένη σας προσπάθεια να δημιουργήσετε κλίμα - και, βεβαίως, όπως είπα και στην αρχή, παρά την προσπάθεια φιλικών μέσων ενημέρωσης, μόλις καταθέσατε την ερώτηση, να κάνουν μεγάλα αφιερώματα στη βία στα Εξάρχεια - και να δημιουργήσετε το αφήγημα ξαφνικά ότι έχει παραδοθεί η χώρα στο έλεος του αναρχισμού, τα στοιχεία σάς διαψεύδουν. Θέλω, λοιπόν, να σας καταθέσω τα συγκριτικά στοιχεία, τα οποία έρχονται από την ίδια την Ελληνική Αστυνομία. Εμπρησμοί οχημάτων στην περιοχή Εξαρχείων: Σαράντα τρεις το 2010, εξήντα οκτώ το 2011, εκατόν τέσσερις το 2012, πενήντα ένας το 2013, είκοσι τέσσερις το 2014. Και μετά ήρθε αυτή η Κυβέρνηση που «τα διέλυσε όλα»! Ξανά είκοσι τέσσερις το 2015 και είκοσι το 2016. Πείτε μου, λοιπόν, που είναι η έξαρση... [[Θόρυβος από την πτέρυγα της Νέας Δημοκρατίας]] Εντάξει, μπορούμε να το γυρίσουμε στην πλάκα προφανώς. Όταν τα στοιχεία δεν βγαίνουν, το γυρίζουμε στην πλάκα, κάνουμε αστειάκια. Δεν είχαμε, λέει, αυτοκίνητα για να κάψουμε. Όταν η πραγματικότητα σάς αμφισβητεί, δεν μπορείτε να λέτε «τόσο το χειρότερο για την πραγματικότητα». Να παραδεχτείτε ότι έρχεστε εδώ με πομφόλυγες για να κάνετε εντυπώσεις. Μόνο γι' αυτό είστε, για εντυπώσεις! [[Χειροκροτήματα από την πτέρυγα του ΣΥΡΙΖΑ]] Συνεχίζω, όμως, με τα στοιχεία. Επιθέσεις σε αστυνομικούς στόχους στα Εξάρχεια: το 2011 σαράντα επτά επιθέσεις, το 2012 πενήντα μία επιθέσεις, το 2013 είκοσι έξι επιθέσεις, το 2014 δεκαεννέα επιθέσεις. Μετά, επί συγκυβερνήσεων ΣΥΡΙΖΑ και ΑΝΕΛ, ξανά δεκαεννιά επιθέσεις το 2015 και ξανά δεκαεννιά το 2016. Πού είναι αυτή η έξαρση της εγκληματικότητας που λέτε; Και, εν πάση περιπτώσει, τα ξέρατε αυτά τα στοιχεία; Γιατί δεν τα ζητούσατε, να σας τα δώσει η Ελληνική Αστυνομία πριν καταθέσετε αυτή την ερώτηση; Και κάτι ακόμα, για το υποτιθέμενο «άβατο στα Εξάρχεια». Εγώ όσο θυμάμαι τον εαυτό μου από τη δεκαετία του '80 θυμάμαι ότι στα Εξάρχεια υπήρχαν εντάσεις. Φαντάζομαι ότι θα το θυμάστε και εσείς, είστε λίγο μεγαλύτερος από εμένα. Σίγουρα θα το θυμούνται και άλλα στελέχη σας, όπως ο κ. Βορίδης, που συμμετείχε και αυτός σε αυτά τα επεισόδια κάποιες φορές. [[Χειροκροτήματα από την πτέρυγα του ΣΥΡΙΖΑ]] Εν πάση περιπτώσει, όμως, τα Εξάρχεια πράγματι ήταν πάντοτε μια περιοχή η οποία δεινοπαθούσε, όπως και οι κάτοικοί της, όχι κυρίως από τα επεισόδια στις πέριξ πανεπιστημιακές σχολές, αλλά κυρίως από τη δράση κυκλωμάτων και ιδίως από τη δράση κυκλωμάτων διακίνησης ναρκωτικών. Βεβαίως, επειδή έχω εμπειρία, διότι ζούσα και κάποια περίοδο της ζωής μου ως φοιτητής σε αυτή την περιοχή, το γνωρίζω πάρα πολύ καλά. Έχετε καταλάβει, κύριε Μητσοτάκη, πότε μπήκε πρώτη φορά η Αστυνομία για να πιάσει αυτά τα κυκλώματα διακίνησης ναρκωτικών στα Εξάρχεια; Μπήκε το περασμένο καλοκαίρι, τον Ιούνιο του 2016. Όταν έκανε επιχείρηση, συνέλαβε δεκατέσσερα άτομα φερόμενα να εμπλέκονται σε κυκλώματα ναρκωτικών. Δεν έγινε επί των ημερών σας καμμία επιχείρηση, για να σπάσει το κύκλωμα ναρκωτικών στα Εξάρχεια. Έγιναν έρευνες σε σπίτια, κατασχέθηκαν ποσότητες ναρκωτικών, εξαρθρώθηκε ένα ολόκληρο κύκλωμα, που ήταν κράτος εν κράτει και δρούσε, σχεδόν, ανοιχτά στην πλατεία Εξαρχείων. Ρωτήστε τους κατοίκους της περιοχής να σας το επιβεβαιώσουν. Σας ρωτάω, λοιπόν: Γιατί ανάλογη επιχείρηση δεν έγινε επί των ημερών σας, αφού εσείς τόσο πολύ είστε με την ευταξία, ενώ εμείς με την αναρχία; Από ποιον, λοιπόν, έρχεστε σήμερα εδώ και ζητάτε τα ρέστα; Δείτε τι έγινε επί των ημερών της δικής μας Κυβέρνησης, ακόμα και στο ζήτημα αυτό που ονομάζουν κάποιοι «άβατο των Εξαρχείων». Συνεχίζω με τα στοιχεία: Στις 31 Γενάρη 2016 υπήρξε εξάρθρωση εγκληματικής οργάνωσης για διακίνηση λαθραίων καπνικών προϊόντων, με τη σύλληψη είκοσι επτά ατόμων. Στις 23 και 24 Φλεβάρη 2016 είχαμε εξάρθρωση εγκληματικής οργάνωσης για διάπραξη εμπρησμών, επεισόδια σε διαδηλώσεις, χουλιγκανισμό, επιθέσεις σε βάρος αστυνομικών με ρίψεις μολότοφ, με σύλληψη πέντε ατόμων. Στις 17 Μαΐου 2016 είχαμε εξάρθρωση εγκληματικής οργάνωσης για διάπραξη ληστειών και κλοπών σε οικίες, σύλληψη δεκαέξι ατόμων και εξιχνίαση τριάντα δύο περιπτώσεων. Στις 11 Ιουλίου 2016 είχαμε εξάρθρωση εγκληματικής οργάνωσης διακίνησης ναρκωτικών, συνελήφθησαν δεκατέσσερα άτομα και κατασχέθηκαν τριάντα τέσσερα κιλά κάνναβης. Είναι η επιχείρηση, που προανέφερα, μέσα στα Εξάρχεια, όπου κατασχέθηκαν τριάντα τέσσερα κιλά κάνναβης. Όχι, όμως, μόνο στα Εξάρχεια, αλλά και εκτός Εξαρχείων. Στις 29 Σεπτέμβρη 2016 υπήρξε εξάρθρωση στην ευρύτερη περιοχή των Αθηνών άλλης εγκληματικής οργάνωσης, σύλληψη έξι μελών και κατάσχεση μεγάλης ποσότητας ναρκωτικών και όπλων. Στις 13 Οκτωβρίου 2016 υπήρξε εξάρθρωση δομημένης διεθνικής εγκληματικής οργάνωσης για trafficking, σύλληψη πέντε ατόμων και ταυτοποίηση πέντε ατόμων. Στις 25 και 26 Νοεμβρίου 2016 υπήρξε εξάρθρωση εγκληματικής οργάνωσης στην ίδια περιοχή με εκατόν σαράντα έξι μέλη, εκ των οποίων συνελήφθησαν συνολικά ενενήντα επτά άτομα και κατασχέθηκαν μεγάλες ποσότητες ναρκωτικών, μεγάλα χρηματικά ποσά και προϊόντα ληστειών. Αυτά, για εσάς, δεν είναι αποτελέσματα; Δεν είναι! Δεν προσβάλλετε εμάς. Την Ελληνική Αστυνομία προσβάλλετε. Προσβάλλετε αυτούς τους ανθρώπους που ζουν καθημερινά με τον κίνδυνο και κάνουν τη δουλειά τους με αποτελεσματικότητα και με επαγγελματισμό. Να σας απαντήσω και σε ό,τι αφορά το Μενίδι και το Ζεφύρι. Έχουν γίνει επανειλημμένως αστυνομικές επιχειρήσεις. Έχουν εξαρθρωθεί πολυμελή κυκλώματα, με δραστηριότητα στο εμπόριο ναρκωτικών και στις κλοπές. Τέτοιες επιχειρήσεις, βεβαίως, γινόντουσαν και πριν από εμάς. Δεν θέλω εδώ να ισχυριστώ ότι έχουμε τα πρωτεία. Πάλι, όμως, αν ήμασταν σήμερα σε θέση να κουβεντιάσουμε σοβαρά - γιατί πιστεύω ότι δεν ήρθατε για σοβαρή συζήτηση - θα σας έλεγα ότι το ζήτημα εκεί δεν λύνεται μόνο με αστυνομικές επιχειρήσεις και με μαζικές συλλήψεις. Υπάρχει εκεί ένας κόσμος που το πρώτο που χρειάζεται είναι να ενταχθεί κοινωνικά, ένας κόσμος που για δεκαετίες εξωθείται στο περιθώριο και δεν έχει καμμία απολύτως προοπτική κοινωνικής ένταξης, ούτε καν στη βασική εκπαίδευση. Γι' αυτόν τον κόσμο η εγκληματικότητα θα έλεγε κανείς ότι είναι μια εύκολη επιλογή, ασχέτως αν η πλειονότητα αυτών των ανθρώπων προσπαθεί να δουλέψει και να ζήσει τίμια. Είναι αστείο, όμως, να ισχυρίζεστε ότι αυτά τα φαινόμενα είναι φαινόμενα της τελευταίας διετίας, από τότε που αναλάβαμε εμείς. Σας παρακαλώ, λοιπόν, και το επαναλαμβάνω αυτό, δεν υποτιμάτε εμάς, υποτιμάτε αυτούς τους ανθρώπους, τους αξιωματικούς και τους απλούς αστυνομικούς που καθημερινά μπαίνουν σε κίνδυνο, όταν καταφέρεστε με τέτοιον τρόπο, προκειμένου να κερδίσετε εντυπώσεις. Και, βεβαίως, θέλω να σας πω ότι δεν σας περιποιεί τιμή να ισχυρίζεστε ότι η Αστυνομία δεν παρεμβαίνει σε αυτές τις περιοχές. Ωστόσο, θέλω να δώσω και εδώ τα στοιχεία της Αστυνομίας για τη δυτική Αθήνα. Στη δυτική Αττική εξιχνιάστηκαν συνολικά δύο χιλιάδες εννιακόσιες ενενήντα πέντε υποθέσεις και συνελήφθησαν τρεις χιλιάδες τετρακόσια τριάντα οκτώ άτομα για υποθέσεις σοβαρής και οργανωμένης εγκληματικότητας. Και, για να έχετε και τα πανελλαδικά στοιχεία, να σας τα πω και αυτά μήπως και τα χρειαστείτε σε κάποια επόμενη ερώτηση, όταν θα είσαστε σε δύσκολη θέση και θα θέλετε να βγείτε από το αδιέξοδο πάλι με ζητήματα ασφάλειας. Σε όλη την Ελλάδα τη διετία 2015-2016 είχαμε τετρακόσιες δεκατέσσερις χιλιάδες συλλήψεις ατόμων για ανθρωποκτονίες, ληστείες, κλοπές, διαρρήξεις, ναρκωτικά, απάτες και πλαστογραφίες. Εξαρθρώθηκαν εξακόσιες ογδόντα μία σημαντικές εγκληματικές σπείρες, κατασχέθηκαν 12,5 τόνοι κάνναβης, επτακόσια σαράντα επτά κιλά ηρωίνης, διακόσια δέκα κιλά κοκαΐνης, εκατόν δέκα χιλιάδες δενδρύλλια κάνναβης και έξι χιλιάδες εξακόσια πενήντα όπλα, εξιχνιάστηκαν περίπου ογδόντα χιλιάδες σοβαρές υποθέσεις κοινού και οργανωμένου εγκλήματος. Αυτά τα αποτελέσματα, κύριε Μητσοτάκη, είναι αποτελέσματα για τα οποία κάποια αστυνομικοί έβαλαν σε κίνδυνο τη ζωή τους. Αυτούς, λοιπόν, προσβάλλετε και αμφισβητείτε, όταν έρχεστε εδώ στο Κοινοβούλιο και λέτε ότι η χώρα στο έλεος της αναρχίας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτά όσον αφορά τα στοιχεία και τους αριθμούς, ελπίζω να τελειώσαμε. Και τώρα, κύριε Μητσοτάκη, επιτρέψτε μου να ασχοληθώ και με το ουσιαστικό ζήτημα, με τις ουσιαστικές απαντήσεις, για το γιατί ήρθατε σήμερα εδώ να καταθέσετε αυτή την ερώτηση. Και επιτρέψτε μου, μιας και εσείς μου κάνατε μία όχι και τόσο επίκαιρη ερώτηση, εγώ πριν κατέβω από το Βήμα, να σας θέσω, για να έχετε τη δυνατότητα να μου απαντήσετε, μια πραγματικά επίκαιρη ερώτηση, να σας θέσω ένα πραγματικά επίκαιρο ερώτημα, και όχι προκάτ από τα φιλικά δελτία ειδήσεων των τελευταίων ημερών, ένα ερώτημα που απασχολεί την επικαιρότητα και η επικαιρότητα των τελευταίων ημερών είναι η διαπραγμάτευση. Πείτε μας, λοιπόν, κύριε Μητσοτάκη, τι ακριβώς πήγατε να κάνετε στη Γερμανία λίγες ημέρες πριν από το κρίσιμο Eurogroup. Τι ακριβώς συζητήσατε πίσω από κλειστές πόρτες με τον κ. Σόιμπλε τόσο μυστικά και απόρρητα, που ούτε μια φωτογραφία δεν θέλατε να δώσετε στη δημοσιότητα; Μας είπατε - κύκλοι σας και ανακοινώσεις του Γραφείου Τύπου της Νέας Δημοκρατίας - ότι πήγατε εκεί για να παρουσιάσετε, λέει, επί εβδομήντα πέντε λεπτά την πρότασή σας για την έξοδο από την κρίση. Και εγώ σας ρωτώ: Στον κ. Σόιμπλε είχατε εβδομήντα πέντε λεπτά, σε εμάς εδώ στον ελληνικό λαό δεν έχετε ούτε πέντε λεπτά να μας την παρουσιάσετε αυτή την περιβόητη πρόταση για την έξοδο από την κρίση; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και επειδή, κύριε Μητσοτάκη, ουδείς εδοξάσθη κρυπτόμενος, μη νομίζετε ότι θα σας βγει σε καλό σε μια τόσο κρίσιμη συγκυρία για τον τόπο, να μην παίρνετε θέση και να κάνετε διαρκώς κριτική εκ του ασφαλούς. Σας δίνω, λοιπόν, σήμερα μία ευκαιρία, να πάρετε θέση και να μας πείτε καθαρά. Συμφωνείτε με τις απαιτήσεις του Διεθνούς Νομισματικού Ταμείου για μέτρα ύψους 4 δισεκατομμυρίων ευρώ μετά το τέλος του προγράμματος; Αναγνωρίζετε ή όχι τη θετική πορεία της ελληνικής οικονομίας και τα στοιχεία της Κομισιόν και της EUROSTAT, που αποδεικνύουν ότι υπεραπόδωσε η οικονομία, ότι έχουμε επιστρέψει σε θετικούς ρυθμούς ανάπτυξης και άρα δεν χρειάζεται άλλη προσαρμογή; Ή μήπως ταυτίζεστε και σε αυτό το θέμα με τις ακατανόητες για κάθε σοβαρό οικονομολόγο θέσεις και αιτιάσεις του Διεθνούς Νομισματικού Ταμείου; Και τέλος, συνεχίζετε να επιμένετε στην άποψη, ότι για τις καθυστερήσεις ευθύνεται η ελληνική Κυβέρνηση, που επιδιώκει να προστατέψει την ελληνική κοινωνία, και όχι το Διεθνές Νομισματικό Ταμείο με τις παράλογες απαιτήσεις του; Αυτά είναι, πραγματικά, επίκαιρα ερωτήματα ευθύτατα και περιμένουμε ευθείς και καθαρές απαντήσεις από εσάς, κύριε Μητσοτάκη, και όχι συναντήσεις πίσω από κλειστές πόρτες και κριτική εκ του ασφαλούς. Η κριτική εκ του ασφαλούς είναι μία ανεύθυνη στάση, σε αυτή την κρίσιμη στιγμή που περνάει ο τόπος.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα μαθητές και μαθήτριες και τέσσερεις εκπαιδευτικοί συνοδοί τους από το Μουσικό Γυμνάσιο Δράμας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα τον λόγο έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Μητσοτάκης. Κύριε Πρόεδρε, έχετε τον λόγο.
Κύριε Τσίπρα, με εγκαλέσατε γιατί σας έκανα μια επίκαιρη ερώτηση, την οποία εσείς δεν θεωρήσατε τόσο επίκαιρη, επειδή κατά τα λεγόμενά σας όλη η ελληνική κοινωνία σήμερα ασχολείται με την πορεία της διαπραγμάτευσης. Και σε ένα βαθμό έχετε δίκιο. Όμως φαντάζομαι, ότι ο πρώτος ο οποίος θα έπρεπε να ασχολείται με την πορεία της διαπραγμάτευσης, είναι ο Υπουργός των Οικονομικών σας, ο οποίος βρήκε τον χρόνο χθες το βράδυ, να παρακολουθήσει έναν ποδοσφαιρικό αγώνα σε σουίτα ποδοσφαιρικού μεγαλοπαράγοντα.
Σας παρακαλώ πολύ, ηρεμήστε, κύριοι συνάδελφοι.
Άρα ας προσέχετε λίγο, κύριε Τσίπρα, ποιους κατηγορείτε για εκλεκτικές σχέσεις με παράγοντες του ποδοσφαίρου, όταν δικοί σας Υπουργοί σε δημόσια θέα βρίσκονται μαζί τους, ειδικά όταν αυτοί οι παράγοντες έχουν και εκκρεμότητες με το ελληνικό δημόσιο. Θα σας ζητούσα, λοιπόν, να είστε λίγο πιο προσεκτικός. Όπως, επίσης, μια φιλική παρότρυνση, κύριε Τσίπρα, για όση αξία έχει, επειδή κάποιος προφανώς σας συμβούλεψε στις τελευταίες εμφανίσεις, να μιλάτε για το πρόσωπό μου μάλλον με υποτιμητικά σχόλια και αρκετά ειρωνικά. Ξέρετε, άλλο η πολιτική κριτική και άλλο η ειρωνεία.
… (Δεν ακούστηκε)
Κάντε ησυχία, κύριοι συνάδελφοι. Κύριε Πάντζα, σας παρακαλώ πολύ. Σας παρακαλώ για λόγους σεβασμού και προς εσάς - έχετε μια πορεία εδώ μέσα άμεμπτη - μην παρεμβαίνετε. Κύριε Μητσοτάκη, συνεχίστε.
Όταν, λοιπόν, κύριε Τσίπρα, υπολείπεστε δεκαπέντε μονάδες στις δημοσκοπήσεις, θα σας συνιστούσα να είστε λίγο πιο προσεκτικός, όταν κάνετε υποδείξεις στην Αξιωματική Αντιπολίτευση. [[Χειροκροτήματα από την πτέρυγα της Νέας Δημοκρατίας]] Καταλαβαίνω ότι έχετε περιέλθει σε μια δύσκολη θέση, αλλά η ειρωνεία σας δεν θα σας βγάλει από το αδιέξοδο. Θα απαντήσω σύντομα στα ζητήματα, τα οποία θίξατε για το πρόβλημα της ασφάλειας. Πρέπει να σας πω, κύριε Τσίπρα, ότι δεν με πείσατε με τις απαντήσεις σας. Δεν με πείσατε, ότι έχετε κάποιο συγκροτημένο σχέδιο για την αντιμετώπιση της εγκληματικότητας και το γεγονός ότι ήσασταν σε θέση να απαριθμήσετε μία μία τις επιχειρήσεις της Αστυνομίας, μάλλον με κάνει να υποπτεύομαι ότι είναι λίγες και όχι πολλές, κύριε Τσίπρα. Δεν με πείσατε ότι έχετε κάποιο σχέδιο, για να αντιμετωπίσετε την έξαρση της μικρής και μεσαίας βίας, την οποία βιώνουν όλοι οι Έλληνες πολίτες σήμερα. Επιχειρήσατε να παρουσιάσετε μια εικόνα μίας πόλης, η οποία δεν ανταποκρίνεται στην πραγματικότητα. Δεν είπατε κουβέντα για το γεγονός ότι υπάρχει μια συστηματική προσπάθεια επίθεσης στα μέσα μαζικής μεταφοράς, για τα οποία παρέθεσα συγκεκριμένα στοιχεία. Βέβαια θέλω να σας θυμίσω, ότι δεν άσκησα την κριτική μου μόνο για τα Εξάρχεια, αλλά αναφέρθηκα στην κατάσταση η οποία επικρατεί στο ζήτημα της δημόσιας τάξης σε όλη την Αθήνα. Και, βέβαια, δεν είπατε καμμιά κουβέντα για τις νομοθετικές σας πρωτοβουλίες του πρώτου εξαμήνου του 2015, όταν σπεύσατε εσείς και ο αρμόδιος Υπουργός, να ικανοποιήσετε όλα τα αιτήματα των τρομοκρατών, νομοθετώντας σε αυτή ακριβώς την Αίθουσα την ικανοποίηση των βασικών τους αιτημάτων. Για αυτά δεν είπατε καμμιά κουβέντα. Καταλαβαίνω ότι σας είναι πολύ δύσκολα, αλλά θα πρέπει να αντιληφθείτε σήμερα, κύριε Τσίπρα, μέσα από το στεγανό προστατευμένο κουβούκλιο του Μεγάρου Μαξίμου, από το οποίο δεν εξέρχεστε συχνά, ότι οι πολίτες αισθάνονται ανασφαλείς σήμερα, κύριε Τσίπρα. Αισθάνονται περισσότερο ανασφαλείς, από όσο αισθανόντουσαν πριν από δύο χρόνια. Και, ναι, η εμφανής παρουσία της Αστυνομίας μέσα από τις Ομάδες «ΔΕΛΤΑ» και «ΔΙΑΣ» δρα αποτρεπτικά, ειδικά για τη μικρή και μεσαία παραβατικότητα. Αυτό είναι κάτι το οποίο ελπίζω να μπορέσετε, επιτέλους, να το αντιληφθείτε και να μην περιορίζεστε στο να διαβάζετε τα στοιχεία, τα οποία σας δίνει ο αρμόδιος Υπουργός σας, τα οποία, κατά την άποψή μας, δεν ανταποκρίνονται στην πραγματικότητα. Πάντως σίγουρα δεν ανταποκρίνονται, σε αυτό το οποίο βιώνουν και αισθάνονται οι Έλληνες πολίτες, οι οποίοι σήμερα αισθάνονται πολύ περισσότερο απροστάτευτοι και πολύ περισσότερο εκτεθειμένοι στη μικρή και μεσαία εγκληματικότητα, απ' ό,τι αισθανόντουσαν πριν από δύο χρόνια. Έρχομαι, όμως, τώρα μιας και με ρωτήσατε στα ζητήματα της επικαιρότητας, όπως την ορίσατε εσείς. Στα ζητήματα, δηλαδή, της διαπραγμάτευσης. Μιας και μας δίνεται η ευκαιρία να βρεθούμε σήμερα στη Βουλή, ας συζητήσουμε, λοιπόν, λίγο για τα θέματα αυτά, κύριε Τσίπρα. Έχετε βάλει τη χώρα πάλι σε ένα πολύ επικίνδυνο και κατηφορικό μονοπάτι. Το πού θέλετε να την πάτε, το γνωρίζετε μόνο εσείς. Ένα είναι βέβαιο, κύριε Τσίπρα, ότι μια αξιολόγηση η οποία έπρεπε να είχε κλείσει πριν από έναν ακριβώς χρόνο, τον Φεβρουάριο του 2016, δεν έχει κλείσει σήμερα ακόμα. Και, βέβαια, οι συνέπειες αυτές φέρνουν μαύρες σκέψεις, προκαλούν, όμως, κύριε Τσίπρα, και επιπτώσεις στην πραγματική οικονομία. Πώς εξηγείτε το γεγονός, ότι μέσα σε σαράντα πέντε μέρες είχαμε διαρροή 2,5 δισεκατομμυρίων ευρώ από το τραπεζικό σύστημα, παρά το γεγονός ότι ακόμα έχουμε capital controls; Δεν σας εμπιστεύεται, δυστυχώς, κανείς, και οι πολίτες έχοντας νωπή τη μνήμη του πρώτου εξαμήνου του 2015, φροντίζουν να αντιδρούν απότομα σε οποιαδήποτε συνθήκη αβεβαιότητας. Εσείς ξαναφέρατε πίσω το «μαύρο σύννεφο» της δραχμής και το ΑΕΠ του τέταρτου τριμήνου του 2016 μειώθηκε κατά 0,4% σε σχέση με το αντίστοιχο τρίμηνο του 2015, φρενάροντας μια απελπισμένη προσπάθεια που κάνουν οι λίγες δυνάμεις που έχουν μείνει στην οικονομία για ανάπτυξη. Και, βέβαια, θα σας εκθέσω και ορισμένους οικονομικούς δείκτες ακόμα, για να διαπιστώσετε την τεράστια ζημιά, την οποία η δική σας πολιτική καθυστέρησης έχει προκαλέσει στην πραγματική οικονομία. Η καταναλωτική εμπιστοσύνη υποχώρησε στις 67,8 μονάδες τον Ιανουάριο του 2017. Ο δείκτης παραγγελιών PMI υποχώρησε στο 48,3, που είναι η χειρότερη επίδοση των τελευταίων δώδεκα μηνών. Η μείωση της ανεργίας σταμάτησε. Τα στοιχεία της «ΕΡΓΑΝΗΣ» για τον Ιανουάριο του 2017 είναι απογοητευτικά. Ακόμα και αυτό που εσείς ο ίδιος λέγατε ότι είναι εξαιρετικά σημαντικό, η ποσοτική χαλάρωση, βγαίνουν σήμερα Υπουργοί σας και λένε: «Δεν πειράζει αν δεν το πετύχουμε, δεν χάθηκε και ο κόσμος». Αυτό δεν μας είπε ο κ. Σταθάκης, κύριε Τσίπρα; Διορθώστε με, αν κάνω λάθος.
Όχι.
Τι ισχύει τελικά; Πειράζει ή δεν πειράζει, κύριε Τσίπρα; Μην ξεχνάτε ότι εμείς ρωτάμε κι εσείς απαντάτε σε αυτή τη διαδικασία. Εκτός αν έχετε αντιστρέψει τον ρόλο του Πρωθυπουργού και του Αρχηγού της Αντιπολίτευσης. Μην ανησυχείτε, γρήγορα θα έρθει κι αυτό. [[Χειροκροτήματα από την πτέρυγα της Νέας Δημοκρατίας]] Θα μπούμε, λοιπόν, κύριε Τσίπρα, στην ποσοτική χαλάρωση τον Μάρτιο του 2017 ή και αυτός ο στόχος ο οποίος είναι απολύτως απαραίτητος για να κανονικοποιηθεί η κατάσταση στην οικονομία, πήγε περίπατο; Μας μιλάτε συνέχεια για τις εκτιμήσεις της Κομισιόν. Σας λέω, λοιπόν, κύριε Τσίπρα, μακάρι να επαληθευτούν. Μην το λέτε, όμως, σε εμάς. Εμείς σας λέμε εδώ και πάρα πολύ καιρό, ότι οι δυνατότητες της πραγματικής οικονομίας είναι πολύ μεγαλύτερες από τις δικές σας δυνατότητες, κύριε Τσίπρα, και ότι κάποια στιγμή η συνεχής δική σας αποτυχία πρέπει να σταματήσει να γίνεται αποτυχία της χώρας. Επαναλαμβάνετε συνέχεια μισές αλήθειες. Ξέρετε, οι μισές αλήθειες μαζεμένες, είναι χειρότερες και από το μεγαλύτερο ψέμα. Διότι όλες οι προβλέψεις για την πορεία της οικονομίας το 2017, κύριε Τσίπρα, έχουν μία προϋπόθεση. Ότι θα έπρεπε ήδη να έχει κλείσει η αξιολόγηση και ότι δεν θα αποσταθεροποιηθεί το κλίμα στην οικονομία και ότι, φυσικά, θα προχωρήσουν επιτέλους οι απαραίτητες αλλαγές και μεταρρυθμίσεις, που έχει ανάγκη η χώρα. Κάνετε τίποτα για όλα αυτά, κύριε Τσίπρα; Όχι. Και όχι μόνο καθυστερείτε αλλά υπονομεύετε και την ίδια την πορεία των μεταρρυθμίσεων. Αλήθεια μιας και έχουμε την ευκαιρία να κάνουμε έναν λίγο πιο ζωντανό διάλογο σήμερα, τι λέτε εσείς για την υπογραφή της ερώτησης των Βουλευτών σας για το Ελληνικό; Συμφωνείτε; Τι πιστεύετε, πραγματικά, γι' αυτή την επένδυση; Πιστεύετε ότι είναι μια χρήσιμη επένδυση, η οποία πρέπει να γίνει; Θα δημιουργήσει θέσεις απασχόλησης ή είναι ένα αναγκαίο κακό, το οποίο σας επιβλήθηκε από την τρόικα και το οποίο σε κάθε ευκαιρία θα το υπονομεύετε, για να ικανοποιήσετε τις αριστερές σας φαντασιώσεις; Το τι πιστεύουν οι πιο πολλοί Βουλευτές σας το ξέρω. Εγώ θέλω να μάθω, τι πιστεύετε εσείς, πραγματικά, γι' αυτή την επένδυση. Την θέλετε ή δεν την θέλετε, πραγματικά, κύριε Τσίπρα; Διότι φοβάμαι ότι πίσω από το προσωπείο της δήθεν συμμόρφωσης με τις διαρθρωτικές μνημονιακές απαιτήσεις, κρύβεται τελικά ένας αμετανόητος ιδεολόγος εχθρός της ιδιωτικής πρωτοβουλίας και εχθρός των παραγωγικών επενδύσεων. Αυτά είναι τα δείγματα γραφής, τα οποία δίνετε. Μιας και μιλάμε για τις εκτιμήσεις της Κομισιόν, εάν δεχθώ ότι οι εκτιμήσεις της Κομισιόν της οποίες έχετε θεοποιήσει, ήταν και είναι σωστές για το 2017, φαντάζομαι ότι θα δεχθείτε κι εσείς, ότι οι εκτιμήσεις της Κομισιόν το 2014 για την πορεία της οικονομίας το 2015 και το 2016 ήταν και αυτές σωστές, κύριε Τσίπρα. Έτσι δεν είναι; [[Χειροκροτήματα από την πτέρυγα της Νέας Δημοκρατίας]] Τι έλεγαν, λοιπόν, αυτές οι εκτιμήσεις; Έλεγαν 2,9% ανάπτυξη για το 2015 και 3,7% ανάπτυξη για το 2016. Και τι είχαμε τελικά; Είχαμε ύφεση το 2015 οριακή ανάπτυξη το 2016. Και ποιο ήταν το τελικό αποτέλεσμα, κύριε Τσίπρα; Να σας πω εγώ. Είχαμε 20 εκατομμύρια χαμένο ΑΕΠ. Στο σπίτι του κρεμασμένου πόσο στοιχίζει το σκοινί, κύριε Τσίπρα; Στοιχίζει 20 δισεκατομμύρια μόνο σε χαμένο ΑΕΠ. Πραγματικά μου κάνει εντύπωση το γεγονός, ότι αναφερθήκατε στη συνάντησή μου με τον κ. Σόιμπλε. Το πιο ενδιαφέρον, όμως, είναι, ότι τη χαρακτηρίσατε μυστική συνάντηση. Μυστική ήταν η δική σας συνάντηση στη Ρότσιλντ, κύριε Τσίπρα. Αυτή είναι η μυστική συνάντηση. [[Χειροκροτήματα από την πτέρυγα της Νέας Δημοκρατίας]] Να συμφωνήσουμε λίγο στις λέξεις. Ο Πρωθυπουργός παίρνει το πρωθυπουργικό αεροσκάφος, πηγαίνει στο Παρίσι χωρίς να έχει ανακοινωθεί τίποτα, δεν συνοδεύεται από τους αρμόδιους, ανακοινώνει τη συνάντηση μόνο αφότου έχει μάθει όλο το πανελλήνιο ότι έγινε αυτό το ταξίδι στο Παρίσι και μας λέτε ότι συναντηθήκατε με τη Ρότσιλντ. Γιατί ακριβώς συναντηθήκατε και ποιους είδατε; Εγώ είδα τον κ. Σόιμπλε και θα σας πω στη συνέχεια και τι του είπα. Εσείς ποιους είδατε ακριβώς στη Ρότσιλντ; Θεωρείτε λογικό, ο Πρωθυπουργός της χώρας να πηγαίνει μόνος του, χωρίς να συνοδεύεται από υπηρεσιακούς παράγοντες και τι άραγε να διαπραγματεύεται, κύριε Τσίπρα, με μια τράπεζα με την οποία δεν υπάρχει συμφωνία; Αυτό είναι, λοιπόν, το μυστικό ταξίδι για το οποίο πρέπει να απαντήσετε. Και μιας και θα σας δοθεί η ευκαιρία στη συνέχεια, νομίζω ότι όχι μόνο εμείς, αλλά και όλος ο ελληνικός λαός αναμένει με πολύ μεγάλο ενδιαφέρον τις εξηγήσεις σας. [[Χειροκροτήματα από την πτέρυγα της Νέας Δημοκρατίας]] Βλέπετε, όταν ξεφεύγετε από το γραπτό κείμενο και μιλάτε για μυστικές συναντήσεις - γιατί αυτό δεν το είχατε στο κείμενο - , υποπίπτετε σε σφάλματα μερικές φορές, κύριε Τσίπρα. Θα σας συνιστούσα, να παραμένετε καλύτερα προσηλωμένος σε αυτά που σας γράφουν οι λογογράφοι σας.
Αλίμονο!
Ας πάμε τώρα και στη συνάντηση με την κ. Μέρκελ και τον κ. Σόιμπλε. Να σας θυμίσω, λοιπόν, ότι τον κ. Σόιμπλε τον είχατε συναντήσει κι εσείς ως Αρχηγός της αντιπολίτευσης, ενώ ως Πρωθυπουργός τρέχατε κάθε τρεις και λίγο, πηγαίνατε στην κ. Μέρκελ, την ίδια κ. Μέρκελ στην οποία λέγατε: «Go back, κύριε Σόιμπλε. Go back, μαντάμ Μέρκελ». Αυτά λέγατε. Έτσι δεν είναι; Για να μην ξεχνιόμαστε. «Go back» και τώρα τρέχετε. [[Χειροκροτήματα από την πτέρυγα της Νέας Δημοκρατίας]] Υπάρχει, όμως, μια μεγάλη διαφορά μεταξύ μας. Υπάρχει μια μεγάλη διαφορά, κύριε Τσίπρα, ότι εγώ μιλάω την ίδια γλώσσα στο εξωτερικό και στο εσωτερικό. Αυτό σας είναι κάτι δύσκολο να το κατανοήσετε, αλλά ξέρετε, έτσι χτίζεται τελικά η πολιτική αξιοπιστία και θα χρειαστεί πολύ προσπάθεια, δυστυχώς, για να διορθώσουμε την εικόνα της χώρας στο εξωτερικό μετά τη ζημιά την οποία έχετε κάνει. Τι λέω, λοιπόν, στο εξωτερικό; Τι είπα στην κ. Μέρκελ; Τι είπα στον κ. Σόιμπλε; Τι λέω στον ελληνικό λαό; Φαντάζομαι ότι έχετε την ευκαιρία πού και πού στον ελεύθερο χρόνο σας, να παρακολουθείτε και τις δημόσιες τοποθετήσεις μου. Σίγουρα θα είδατε και την ομιλία μου στη Θεσσαλονίκη, ώστε να μη λέτε ότι λέμε διαφορετικά πράγματα εντός και εκτός Ελλάδας. Τι λέμε, λοιπόν; Ναι η χώρα χρειάζεται μικρότερα πρωτογενή πλεονάσματα από 3,5%. Για να διεκδικήσουμε τα μικρότερα πρωτογενή πλεονάσματα, πρέπει να είμαστε αξιόπιστοι στις μεταρρυθμίσεις, γιατί αν δεν είμαστε αξιόπιστοι στις μεταρρυθμίσεις, θα μας ζητάνε μονίμως περισσότερα πρωτογενή πλεονάσματα. Είπα, λοιπόν, στον κ. Σόιμπλε και στην κ. Μέρκελ, αυτό το οποίο λέω δημόσια. Η Ελλάδα χρειάζεται παραπάνω δημοσιονομικό αέρα, από αυτόν τον οποίο έχει και αυτόν στον οποίο εσείς μας εγκλωβίσατε με τη συμφωνία σας για πρωτογενή πλεονάσματα 3,5% για δέκα χρόνια. [[Χειροκροτήματα από την πτέρυγα της Νέας Δημοκρατίας]] Αλλά είπα και κάτι άλλο, το είπα δημόσια, το είπα και κατ' ιδίαν και δεν έχω πρόβλημα να το αποκαλύψω κι εδώ πέρα στο Εθνικό Κοινοβούλιο. Οποιαδήποτε αναφορά στη δραχμή πρέπει να τελειώνει. Αυτήν τη δήλωση δεν την έκανα μόνο στην Ελλάδα, την έκανα και στο Βερολίνο για να την ακούσουν όλοι. [[Χειροκροτήματα από την πτέρυγα της Νέας Δημοκρατίας]] Την ώρα, λοιπόν, που εγώ έκανα αυτήν τη δήλωση, εσείς συνεχίζετε να ανέχεστε τον Κοινοβουλευτικό σας Εκπρόσωπο να ανοίγει ζήτημα δραχμής. Αυτή είναι η διαφορά μας, κύριε Τσίπρα. Εγώ έκλεισα το θέμα της δραχμής. Η Ελλάδα ανήκει στην Ευρωζώνη και θα κάνει ό,τι χρειαστεί για να μείνει στην Ευρωζώνη. Εσείς ανακαλέσατε τον Κοινοβουλευτικό σας Εκπρόσωπο στην τάξη, όταν άνοιξε θέμα δραχμής με τόσο μεγάλη άνεση; Και βέβαια, μου κάνει πολλή εντύπωση το γεγονός - δεν μπορώ να μην το σχολιάσω, μιας και μιλήσατε για μέσα και συμφέροντα - ότι ένας από τους θερμότερους υποστηρικτές σας στον Τύπο, ο κ. Κουρής είναι φανατικός θιασώτης της δραχμής. Αυτό πώς το εξηγείτε, κύριε Τσίπρα, αλήθεια; Πώς το εξηγείτε; Ας είστε, λοιπόν, λίγο πιο προσεκτικός την επόμενη φορά, όταν μιλάτε για συμφέροντα και διαπλοκή, διότι η ορχήστρα της δραχμής, ξέρετε, κάνει συνέχεια φάλτσα και κάνει φάλτσα, γιατί μάλλον ο μαέστρος είναι αυτός ο οποίος κρύβεται. Πάρτε θέση, λοιπόν, σήμερα και δεσμευτείτε. Και μαζέψτε και τα στελέχη σας, διότι κάθε φορά που βγαίνουν και ανακινούνε θέμα δραχμής, τα spreads ανεβαίνουν, οι καταθέσεις φεύγουν από τις τράπεζες και κάποιες εταιρείες χρεοκοπούν, επειδή πνίγονται από την έλλειψη ρευστότητας. Λοιπόν, η κατάσταση είναι πάρα πολύ σοβαρή, κύριε Τσίπρα, για να την αντιμετωπίζετε με τόσο μεγάλη ελαφρότητα. Εσείς θίξατε πάλι και θίγετε συνέχεια το ζήτημα του ΔΝΤ. Τοποθετηθείτε και επ' αυτού κάποια στιγμή ξεκάθαρα, κύριε Τσίπρα, διότι εσείς ήσασταν αυτοί που στείλατε επιστολές στο Διεθνές Νομισματικό Ταμείο, για να συμμετέχει στο πρόγραμμα και σήμερα διαρρέετε συνέχεια ότι θα θέλατε την αποχώρησή του. Η πραγματικότητα, κύριε Τσίπρα, είναι ότι η καθυστέρηση έχει πολύ μεγάλο κόστος και το κόστος αυτό το πληρώνουν σήμερα και θα το πληρώσουν οι Έλληνες πολίτες. Και μας ρωτάτε και σήμερα: «Θέλετε ή δεν θέλετε νέα μέτρα; Με ποιον είστε τελικά;». Μας έχετε οδηγήσει στο δίλημμα «μπρος γκρεμός και πίσω ρέμα» και μετά μας λέτε: «Τι να κάνω τώρα; Να πηδήξω στον γκρεμό ή να πέσω μέσα στο ρέμα;». Το ερώτημα, όμως, κύριε Τσίπρα, το οποίο σας θέτουμε εμείς είναι γιατί φτάσαμε σ' αυτό το σημείο. Γιατί για άλλη μια φορά δεν έχετε μάθει απολύτως τίποτα. Επαναλαμβάνετε διαρκώς το ίδιο λάθος. Οι πειραματισμοί σας του πρώτου εξαμήνου μας στοίχισαν 100 δισεκατομμύρια ευρώ. Το πρώτο διάστημα από τότε που ήλθατε στη διακυβέρνηση ήταν τραυματικό για την οικονομία και η καθυστέρηση στην πρώτη αξιολόγηση μας στοίχισε το ασφαλιστικό του κ. Κατρούγκαλου, τον κόφτη, το υπερταμείο. Αναρωτιέμαι: Πόσο θα κοστίσει και πάλι αυτή η καθυστέρηση στη χώρα; Διαβάζω διάφορες διαρροές, κύριε Τσίπρα, και πραγματικά σας λέω ότι ενοχλούμαι ως Έλληνας πολίτης να μας ειρωνεύονται Ευρωπαίοι αξιωματούχοι και να μας λένε ότι η αξιολόγηση δεν είναι σαν το κρασί, που όσο περιμένουμε, γίνεται καλύτερο. Είναι ντροπή αυτό το πράγμα το οποίο γίνεται - για τη χώρα, κύριε Τσίπρα, όχι για εσάς προσωπικά, δυστυχώς - , να μας αντιμετωπίζουν με τέτοια αίσθηση ειρωνείας. Έχετε μεγάλη ευθύνη, γιατί φτάσαμε μέχρι εδώ. Σας ρωτώ, λοιπόν, ευθέως. Εγώ απάντησα στις ερωτήσεις. Τώρα θα απαντήσετε κι εσείς στις δικές μου. Χρειαζόντουσαν τα μέτρα, τα οποία μας ζητάνε σήμερα, εάν η αξιολόγηση έκλεινε τον Φεβρουάριο του 2016; Απαντήστε ευθέως. Χρειαζόντουσαν τα μέτρα αυτά, εάν η αξιολόγηση έκλεινε τον Φεβρουάριο του 2016; Είναι ή δεν είναι το τίμημα της καθυστέρησης; Μια μικρή τεχνική λεπτομέρεια θα αναφέρω, καθώς έχει αξία για όσους ασχολούνται με τα ζητήματα αυτά: Γιατί δεν καταθέσατε, κύριε Τσίπρα, και δεν ψηφίσατε το μεσοπρόθεσμο πρόγραμμα άμα τη ενάρξει της εφαρμογής του τρίτου προγράμματος; Το έχετε καθυστερήσει δύο χρόνια και μέσα από το μεσοπρόθεσμο δίνετε πάτημα στις πιο ακραίες φωνές να διεκδικούν πρόσθετα μέτρα για το 2019 και το 2020. Γιατί δεν το είχατε ψηφίσει, λοιπόν, το μεσοπρόθεσμο πιο νωρίς; Δεύτερον, δώστε μας μια απάντηση, μιας και δεν βλέπω τον κ. Τσακαλώτο εδώ πέρα. Μάλλον δεν πρόφτασε να γυρίσει από τις ποδοσφαιρικές του αναζητήσεις! Έχουμε κάνει ή δεν έχουμε κάνει το ένα τρίτο απ' όσα χρειάζεται για να κλείσει η αξιολόγηση; Ισχύει ή δεν ισχύει αυτό; Πόσες εκκρεμότητες τελικά υπάρχουν; Τρίτον, ισχύει ή δεν ισχύει η δήλωσή σας ότι πρέπει να κλείσει η αξιολόγηση το συντομότερο δυνατόν; Έχω εδώ πέρα δεκάδες δηλώσεις σας για το πως η αξιολόγηση θα έκλεινε, ήδη θα είχε κλείσει τον Δεκέμβριο ή θα έπρεπε τελικά να κλείσει τον Ιανουάριο. Τα ίδια λέτε από τον Σεπτέμβριο. Εσείς ο ίδιος είπατε απ' αυτό το Βήμα ότι η αξιολόγηση πρέπει να κλείσει οπωσδήποτε στις 5 Δεκεμβρίου. Και ο Χουλιαράκης - ούτε αυτόν τον βλέπω εδώ πέρα - είπε κάτι, το οποίο θέλω να το σχολιάσετε: «Καλύτερα χειρότερη συμφωνία τώρα παρά καλύτερη μετά». Το είπε ή δεν το είπε αυτό ο κ. Χουλιαράκης, κύριε Τσίπρα; Το είπε. Περιμένω να το σχολιάσετε, γιατί ο χρόνος έχει κόστος. Ο Υπουργός σας το αντιλαμβάνεται αυτό. Και αν δεν κλείσουμε τώρα την αξιολόγηση, ποιες θα είναι οι επιπτώσεις; Εγώ θέλω να εγγυηθείτε εδώ πέρα, κύριε Τσίπρα, τι θα γίνει, όταν κλείσει η αξιολόγηση. Ανοίγω μια παρένθεση, για να σας πω ότι σταθερά και επιμόνως η Νέα Δημοκρατία σας λέει να κλείσετε την αξιολόγηση με τον καλύτερο δυνατό τρόπο, όσο πιο σύντομα γίνεται και μη διαστρεβλώνετε τις δηλώσεις των στελεχών μας. Εγώ σας λέω, λοιπόν, το εξής: Εάν κλείσει η αξιολόγηση τελικά, κύριε Τσίπρα, έχετε εξασφαλίσει ότι θα έχουμε πρόσβαση στην ποσοτική χαλάρωση; Έχετε εξασφαλίσει ότι μαζί με το κλείσιμο της αξιολόγησης θα υπάρχει και μια λύση, ένας οδικός ορίζοντας για τα μεσοπρόθεσμα μέτρα για το χρέος ή θα κλείσει η αξιολόγηση με πρόσθετα μέτρα, τα οποία θα φέρουν τη δικιά σας υπογραφή χωρίς καν να έχουμε το όφελος της ποσοτικής χαλάρωσης; Και τολμάτε να ρωτάτε αν θέλουμε εμείς να κλείσει η αξιολόγηση ή να πάμε σε εκλογές. Αφού το είπαμε ξεκάθαρα, σας το έχουμε πει πάρα πολλές φορές: Έχετε την αποκλειστική ευθύνη της διαπραγμάτευσης και την αποκλειστική ευθύνη των καθυστερήσεων. Μην ψάχνετε, λοιπόν, κύριε Τσίπρα, για δεκανίκια και συνενόχους. Δεν σας εμπόδισε το δικό μας αίτημα για εκλογές να κλείσετε τη διαπραγμάτευση. Έτσι δεν είναι; Εσείς διαπραγματεύεστε. Σας εμπόδιζε το παιχνιδάκι το οποίο παίζετε μέχρι και σήμερα, οι ψεύτικοι τσαμπουκάδες, η δήθεν διαπραγμάτευση, οι συνομιλίες με τις συνιστώσες. Ο στόχος σας προφανώς είναι ο ίδιος: μασάζ στην Κοινοβουλευτική Ομάδα, ώστε να ψηφίσουν τελικά τα μέτρα τα οποία θα φέρετε εσείς, τα οποία παλέψατε με τόσο μεγάλο κόπο και με τόσο ιδρώτα και τόσο προσπαθήσατε, ώστε να φέρετε πρόσθετα μέτρα 3,6 δισεκατομμύρια ευρώ, τα οποία κανείς δεν μας ζητούσε πριν από τρεις μήνες! Αυτή είναι η πραγματικότητα. [[Χειροκροτήματα από την πτέρυγα της Νέας Δημοκρατίας]] Κλείνω. Όλα για την εξουσία, κύριε Τσίπρα. Καταστρέφετε τη χώρα, γιατί δεν μπορείτε να την κυβερνήσετε. Όσο πιο γρήγορα φύγετε, τόσο καλύτερα θα είναι για τους Έλληνες πολίτες και για το μέλλον της Ελλάδας.
Ευχαριστώ πολύ. Η συζήτηση θα κλείσει με τη δευτερολογία του Πρωθυπουργού. Έχει δοθεί πλήρης άνεση, ακριβώς επειδή έχει διευρυνθεί και η ατζέντα και νομίζω ότι κυλάει ομαλά. Κύριε Πρωθυπουργέ, έχετε τον λόγο.
Ευχαριστώ, κύριε Πρόεδρε. Κύριε Μητσοτάκη, η παρουσία σας ήταν - το λιγότερο - θλιβερή σήμερα. Είναι θλιβερό ο Αρχηγός της Αξιωματικής Αντιπολίτευσης όχι μόνο να προσπαθεί να υπεκφύγει, να μην πάρει σαφή θέση στο κρίσιμο ερώτημα των ημερών σε σχέση με τις παράλογες απαιτήσεις των δανειστών, αλλά να παρουσιάζει την εικόνα ενός μεμψίμοιρου, που καιροφυλακτεί πραγματικά, η μεγάλη προσπάθεια που κάνει η ελληνική Κυβέρνηση να μην φορτωθούν τα βάρη στον ελληνικό λαό, να αποτύχει, για να έρθει μετά ο ίδιος να πει εκ του ασφαλούς: «Εγώ που ζήταγα εκλογές πριν και έλεγα να μην κλείσετε την αξιολόγηση - αρκεί να πέσετε - και ταυτόχρονα, όμως, μετά σας έλεγα να την κλείσετε άρον, άρον για να πάρετε μέτρα, είμαι ο ίδιος που τώρα σας λέω ότι την κλείσατε με μεγάλα βάρη στον ελληνικό λαό». Είναι μία τακτική ανεύθυνη. [[Θόρυβος από την πτέρυγα της Νέας Δημοκρατίας]] Θα καθίσετε και θα ακούσετε με προσοχή τώρα. Δεν θα με διακόπτετε.
Παρακαλώ μη διακόπτετε.
Δεν θα ξεφύγετε από τις απαντήσεις που θα πάρετε ενώπιον του ελληνικού λαού. Θα πάρει απαντήσεις σήμερα ο κ. Μητσοτάκης γι' αυτήν την άθλια παρουσία του εδώ στο Βήμα της Βουλής, αλλά και στο Βερολίνο λίγες ημέρες πριν την κρίσιμη διαπραγμάτευση. [[Χειροκροτήματα από την πτέρυγα του ΣΥΡΙΖΑ]] Εκ του ασφαλούς πολιτική ανευθυνότητας για τον τόπο και για τη μεγάλη κοινωνική πλειοψηφία, αυτό είναι το μόνο που έχετε να προσκομίσετε ως συνεισφορά. Έρχεστε εδώ και μας κατηγορείτε ότι εμείς, λέει, είμαστε αυτοί οι οποίοι φορτώνουμε στον ελληνικό λαό πλεονάσματα. Μα τον περνάτε για χαζό τον ελληνικό λαό; Δεν θυμάται τι είχατε υπογράψει; Πλεονάσματα 4,5% είχατε υπογράψει. Εμείς το 4,5% το κάναμε 3,5% και αυτό σήμαινε 20 δισεκατομμύρια ευρώ περισσότερος δημοσιονομικός χώρος για την τριετία. Βεβαίως έρχεστε εδώ και λέτε ότι η δεύτερη αξιολόγηση, έπρεπε να κλείσει από τον Φλεβάρη του 2016. Κάνετε πως δεν θυμάστε ότι η πρώτη έκλεισε τον Μάη του 2016. Πώς θα έκλεινε η δεύτερη τον Φλεβάρη του 2016, ενώ η πρώτη έκλεισε τον Μάη του 2016; [[Θόρυβος από την πτέρυγα της Νέας Δημοκρατίας]] Σταματήστε. Αφήστε με να ολοκληρώσω. Και κυρίως, κάνετε πως δεν θυμάστε ότι το Μάη του 2016 για την πρώτη αξιολόγηση, όταν πάλι οι «συνήθως ύποπτοι» αμφισβητούσαν μαζί με εσάς τις επιδόσεις της ελληνικής οικονομίας για το 2016, το 2017 και το 2018 και προέβλεπαν ότι θα ενεργοποιηθεί ο κόφτης, ότι δεν θα πιάσουμε τα πλεονάσματα, ότι δεν θα έχουμε επιστροφή στην ανάπτυξη, πάλι μας ζητούσαν 3,6 δισεκατομμύρια ευρώ του ΑΕΠ - τα ίδια ακριβώς - επιπλέον μέτρα λιτότητας και πάλι τότε εσείς δεν παίρνατε θέση, αν πρέπει να τα δεχθούμε ή όχι. Και πάλι την ίδια κριτική κάνατε: «Κλείστε, κλείστε!», «δεχθείτε τα» δηλαδή, ή ζητάγατε εκλογές. Εσείς ήσασταν. Βεβαίως όχι όλοι.
Ησυχία παρακαλώ.
Βεβαίως όχι όλοι. Ο κ. Μητσοτάκης συνεπικουρούμενος από τους πιο επιθετικούς συνήθως μέσα στο κόμμα, τους πιο ακραίους, όπως και από κάποια εκδοτικά συμφέροντα που τον έβαλαν μπροστά σε αυτόν τον χορό, αμέσως μόλις εξελέγη Πρόεδρος, διότι το μόνο πράγμα που ήθελαν ήταν να σώσουν τα χρέη τους, τα δάνειά τους και τον εαυτό τους. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Διότι, πράγματι και τότε υπήρχαν στελέχη της συντηρητικής παράταξης που είχαν άλλη άποψη, ότι αυτό που προέχει στις κρίσιμες στιγμές για τον τόπο δεν είναι μία στάση ανευθυνότητας και το να καιροφυλακτούμε να αποτύχει η Κυβέρνηση, αλλά να δούμε πώς θα υπάρξει δυνατότητα να μην υποστεί μεγαλύτερη ζημία η κοινωνική πλειοψηφία η οποία λεηλατήθηκε επί των δικών σας ημερών, κύριε Μητσοτάκη. Δεν μπορεί να αγνοείτε το γεγονός ότι επί πέντε χρόνια, από το 2010 μέχρι το 2015, συρρικνώθηκε 25% ο δημόσιος πλούτος επί των δικών σας ημερών. Ψάχνετε σήμερα εναγωνίως - εναγωνίως πράγματι - να βρείτε στοιχεία ότι η ελληνική οικονομία δεν πάει καλά, ακόμη και τώρα που βγαίνει η EUROSTAT και αποδεικνύει ότι είχαμε ανάπτυξη 0,3%, ενώ οι προβλέψεις ήταν 0,3% ύφεση για το 2016. Ακόμη και τώρα που έχουμε τα αποτελέσματα του 2016 για το πρωτογενές πλεόνασμα, που αντί για 0,5% που ήταν ο στόχος, έχουμε πάνω από 2% πλεόνασμα, όταν εσείς και τα συμφέροντα που σας υποστηρίζουν έγραφαν πηχυαίους τίτλους ότι θα ενεργοποιηθεί ο κόφτης το 2017, έρχεστε να βρείτε με αγωνία στοιχεία ότι δεν πάει καλά η οικονομία. Αναφέρεστε σε στοιχεία, που για άλλη μία φορά τα παρουσιάζετε όπως θέλετε, διότι το τέταρτο τρίμηνο του 2016 είχαμε αύξηση των αναπτυξιακών ρυθμών σε σχέση με το αντίστοιχο τρίμηνο του 2015, μεγαλύτερη από τότε που παρουσιάστηκε η κρίση στη χώρα. Εν πάση περιπτώσει, εγώ θα σας έλεγα το εξής. Η αντιπολιτευτική σας εγκυρότητα και σοβαρότητα εξαντλείται στο να κάνετε αστειάκια για την παρουσία του Υπουργού Οικονομικών σε έναν ποδοσφαιρικό αγώνα, λες και απαγορεύεται κάποιος που βρίσκεται σε μία διαρκή ένταση να παρακολουθήσει έναν ποδοσφαιρικό αγώνα. Όμως ,δεν σταματήσατε εκεί. Αφήσατε και άθλια υπονοούμενα, διότι βρέθηκε στη θέση των επισήμων και παρακολούθησε τον ποδοσφαιρικό αγώνα με τον Πρόεδρο της ΠΑΕ ΠΑΟΚ. Τι θέλετε να πείτε; Έχετε κάτι να πείτε; Γιατί δεν το λέτε ευθέως; Εκτός αν αυτό που έχετε να του καταλογίσετε - και εκεί θα συμφωνήσω μαζί σας - είναι ότι ο κ. Τσακαλώτος είναι γκαντέμης και χθες ο ΠΑΟΚ έχασε 3-0! [[Γέλωτες από την πτέρυγα του ΣΥΡΙΖΑ]] Αυτό το πράγμα είναι, θα συμφωνήσω μαζί σας. Όλα τα άλλα είναι άθλια υπονοούμενα και δείγμα αδυναμίας να στήσετε ένα σοβαρό επιχείρημα στην αφήγησή σας. Έρχομαι όμως, κύριε Μητσοτάκη, στα επόμενα θέματα που θέσατε. Είπατε ότι είναι μεγαλύτερες οι δυνατότητες - εντάξει, έχουμε ανάπτυξη - της ελληνικής οικονομίας από αυτές που καταφέρνουμε. Αλήθεια, αφού είναι τόσο μεγαλύτερες, γιατί εσείς δεν τις αξιοποιήσατε, όταν ήσασταν κυβέρνηση; Γιατί εσείς επί πέντε χρόνια μας είχατε βυθίσει στην ύφεση, μας είχατε τρελάνει στους φόρους και ο ελληνικός λαός είχε απώλεια 25% του ΑΕΠ του και περικοπές στις συντάξεις διαρκώς; Γιατί εσείς αφήσατε τα ταμεία το 2015 άδεια; Γιατί ενώ επρόκειτο να έχουμε πλεόνασμα, είχαμε πολύ μικρότερο, ουσιαστικά άδεια ταμεία και οδηγηθήκαμε σε αυτήν την περιπέτεια; Γιατί εσείς δεν τα καταφέρατε, λοιπόν; Έρχομαι παρακάτω. Δεν απαντήσατε προφανώς για άλλη μία φορά ευθέως στο κρίσιμο ζήτημα που σας έθεσα για το ποια είναι η άποψή σας, η θέση της Νέας Δημοκρατίας σε σχέση με τα μέτρα και ξέρετε γιατί δεν απαντήσατε; Γιατί τη γραμμή σας την εκλαϊκεύει στον ελληνικό λαό ο λαλίστατος Αντιπρόεδρός σας ο κ. Γεωργιάδης. Εδώ είναι, να είναι καλά ο άνθρωπος! Την εκλαϊκεύει. Βγαίνει, λοιπόν, στα τηλεπαράθυρα και λέει αυτά που εσείς, στους γραμμένους λόγους σας, πίσω από τις γραμμές δεν μπορείτε να τα πείτε. Και βγήκε, λοιπόν, ο άνθρωπος ευθαρσώς και είπε «εκλογές, να μην κλείσει η αξιολόγηση, εκλογές, γιατί αυτό που πρέπει να γίνει είναι να πέσει η Κυβέρνηση». Αυτή είναι η γραμμή σας. Μετά είπε και κάτι ακόμα, το οποίο βεβαίως είναι και η αλήθεια. Δεν θα πω τη γνωστή παροιμία «από ποιον μαθαίνεις την αλήθεια», αλλά αυτή είναι η αλήθεια. [[Γέλωτες από την πτέρυγα του ΣΥΡΙΖΑ]] Η αλήθεια, λοιπόν, που είπε ο κ. Γεωργιάδης στα τηλεπαράθυρα ήταν η εξής, ότι «εμείς αυτά και άλλα τόσα από όσα μας ζητούν οι δανειστές και ο Σόιμπλε θα τα κάναμε προκειμένου να κλείσει η αξιολόγηση». [[Χειροκροτήματα από την πτέρυγα του ΣΥΡΙΖΑ]] Ε, λοιπόν, να έχει ο ελληνικός λαός την εικόνα του τι ακριβώς θα κάνατε εσείς, αν είχαμε την ατυχία σε αυτές τις κρίσιμες ώρες για τον τόπο να ήσασταν εσείς στη διακυβέρνηση. Πάμε παρακάτω. Αναφερθήκατε, κύριε Μητσοτάκη και στο θέμα του Ελληνικού. Κύριε Μητσοτάκη, η τήρηση των αρχαιολογικών και περιβαλλοντικών όρων είναι προϋπόθεση όχι για να αποτύχει μια επένδυση, αλλά για να πετύχει μια επένδυση. Η επένδυση αυτή έχει ιδιαίτερο συμβολικό και ουσιαστικό χαρακτήρα, πρέπει να προχωρήσει. Αυτή είναι η απάντησή μου ευθύτατα: Πρέπει να προχωρήσει γρήγορα, ει δυνατόν να καταφέρουμε μέσα στο 2017 να ξεκινήσουν τα έργα. Όμως, προϋπόθεση για να ξεκινήσει αυτή η επένδυση είναι να τηρηθούν οι προβλεπόμενες από το Σύνταγμα και από τους νόμους διαδικασίες. [[Χειροκροτήματα από την πτέρυγα του ΣΥΡΙΖΑ]] Θέλω να σας πω ότι είχαμε και παραδείγματα δικών σας προσπαθειών για επενδύσεις που, ακριβώς επειδή γράφατε στα παλιά σας τα παπούτσια προβλεπόμενες διαδικασίες, δεν προχώρησαν ποτέ, όπως ο Αστέρας, ο οποίος ξεκόλλησε χάρη στις δικές μας προσπάθειες και χάρη στο γεγονός ότι κάναμε μια επαναδιαπραγμάτευση και φέραμε τα πράγματα μέσα στο πλαίσιο της νομιμότητας και προχώρησε η επένδυση. Εν πάση περιπτώσει, αν ήρθατε εδώ να εγκαλέσετε εμένα και την Κοινοβουλευτική Ομάδα του ΣΥΡΙΖΑ για ερωτήσεις, θα σας παρακαλούσα να δείτε τη δική σας ερώτηση για το «τάμα του έθνους», που τη μαζέψατε άρον - άρον. [[Χειροκροτήματα από την πτέρυγα του ΣΥΡΙΖΑ]] Πάμε παρακάτω. Είχατε..
Ησυχία, παρακαλώ! Κύριε Τριανταφυλλίδη, παρακαλώ! Ησυχία!
Είχατε, κύριε Μητσοτάκη, θα έλεγα, την ατυχή έμπνευση σήμερα να επικαλεστείτε για άλλη μια φορά και μάλιστα, από το Βήμα της Βουλής τις γνωστές αθλιότητες που επικαλούνται στελέχη σας σε μέσα ενημέρωσης σε σχέση με ένα stop over, δηλαδή μια στάση που έκανα, γυρνώντας από τη Λισαβόνα προς την Αθήνα, στο Παρίσι, σε ένα προγραμματισμένο ταξίδι, όχι κρυφό - δεν είναι κρυφό ένα ταξίδι, όταν είναι ενήμερη η γαλλική κυβέρνηση, όταν είναι ενήμερη η Ελληνική Πρεσβεία - με στόχο να συναντήσω κάποιους επενδυτές. Βεβαίως, αν αυτό το έκανε κάποτε ο δικός σας Πρωθυπουργός κ. Σαμαράς, θα ήταν ο άνθρωπος εκείνος που ακάματα εργάζεται και στον ελεύθερό του χρόνο, για να φέρει επενδύσεις στην Ελλάδα. Όταν το κάνω εγώ, είναι είτε αθλιότητα, διότι πάω βόλτα τα παιδιά μου στη Ντίσνεϋλαντ, όπως διέδιδε δεξιά - αριστερά η αθλιότητα της δικής σας παραφιλολογίας και παρακάμερας ή βεβαίως, όταν αυτό διαψεύστηκε παταγωδώς, διότι στήνατε ολόκληρο σκάνδαλο με τα μέσα ενημέρωσης, αλλά και με τις δηλώσεις σας ζητούσατε και λίστες επιβατών και έβγαινε και έλεγε ο λαλίστατος Αντιπρόεδρός σας ότι δεν υπήρχε πουθενά, μα πουθενά συνάντηση με επενδυτές και λέω ψέματα…
Κύριε Πρόεδρε, ζητώ τον λόγο επί προσωπικού.
Επειδή καθαρός ουρανός αστραπές δεν φοβάται και δεν υπήρχε τίποτα να κρύψουμε και έδωσα όλο μου το πρόγραμμα στο Παρίσι, αλλάξατε τροπάριο και φυσικά, το τροπάριο δεν είδα να είναι ότι χρησιμοποιεί το πρωθυπουργικό αεροσκάφος, για να κάνει διακοπές, αλλά το τροπάρι ήταν ότι ήταν ύποπτες οι συναντήσεις. Θέλω, λοιπόν, να σας πω ποιες ήταν αυτές οι ύποπτες συναντήσεις. Αναφερθήκατε εδώ στη συνάντηση με τους Rothschild. Nα σας πω τι ακριβώς είναι το ύποπτο. Το ύποπτο ποιο είναι; Απόφαση του Οργανισμού Διαχείρισης Δημοσίου Χρέους, πριν πάω εγώ…
Απόφαση; Να την καταθέσετε!
Βεβαίως. Αφήστε τα αυτά τώρα. Θα τα ακούσετε.
Ήσυχα! Ησυχία, παρακαλώ!
Κατ' αρχάς, εσείς οφείλετε σε εμένα να καταθέσετε. Διότι, αν αρχίσω εγώ τώρα να σας ζητώ να καταθέσετε τα «πόθεν έσχες» και τα θαλασσοδάνειά σας, δεν θα έχετε ούτε να ξημερώσετε εδώ! [[Χειροκροτήματα από την πτέρυγα του ΣΥΡΙΖΑ]] Μη μου λέτε εμένα να καταθέσω!
Ησυχία, παρακαλώ!
Ό,τι θέλετε, λοιπόν, να καταθέσω, θα το καταθέσω, κύριε Μητσοτάκη. Όμως, μην ξύνεστε στην γκλίτσα του τσοπάνη. Μην το κάνετε αυτό. Πραγματικά, μην το κάνετε. Δεν θα σας βγει σε καλό. Πάμε παρακάτω. Υπήρξε, λοιπόν, απόφαση να συνεργαστούμε, διότι για να βγει μία χώρα στις αγορές, προφανώς και χρειάζεται να έχει τη δυνατότητα συμβουλών από σχήματα που γνωρίζουν το πώς, με ποιον τρόπο, ώστε να διαμορφωθούν οι καλύτερες δυνατές προϋποθέσεις, για να βγει στις αγορές. Δεν είναι απλό πράγμα να βγεις στις αγορές. Θυμίζω, λοιπόν, ότι οι προηγούμενες κυβερνήσεις είχαν πάρει αντίστοιχο σύμβουλο τη «LAZARD». Μόνο που η σύμβαση που είχαν κάνει οι προηγούμενες κυβερνήσεις με τη «LAZARD», ήταν δέκα φορές πιο ακριβή για το ελληνικό δημόσιο από την αντίστοιχη σύμβαση, που εμείς διαπραγματευτήκαμε - και προχωράμε τώρα - με τη «ROTHCHILD». Ο λόγος της συνάντησης προφανώς, παρά τις αθλιότητες που κάποιοι εκτόξευσαν δεξιά και αριστερά, ήταν να συζητήσουμε και να διαμορφώσουμε τους όρους εκείνους, με τους οποίους η χώρα θα βγει έγκαιρα και με καλό επιτόκιο στις αγορές. Έρχεστε, λοιπόν, κύριε Μητσοτάκη, και για άλλη μία φορά - και αυτό, πράγματι, είναι κάτι το οποίο δεν θα σας συμβούλευα να το κάνετε - παίρνετε τον λόγο εσείς προσωπικά για να αναφερθείτε και να επαναλάβετε τις ίδιες αθλιότητες. Για να κλείσει, λοιπόν, αυτή η ιστορία, σας το αντιγυρίζω. Εγώ στο Παρίσι, κύριε Μητσοτάκη, πήγα και έμεινα σε ξενοδοχείο. Δεν έμεινα στο σπίτι του Βολταίρου. [[Χειροκροτήματα από την πτέρυγα του ΣΥΡΙΖΑ]] Σας προκαλώ, αν έχετε την εντιμότητα, και αφού ζητάτε από εμένα να καταθέτω πράγματα στη Βουλή και στη δημοσιότητα, να καταθέσετε εσείς δημόσια το «πόθεν έσχες» σας, διότι αν δεν το καταθέσετε αύριο και περιμένετε τον Μάρτιο, σημαίνει ότι κάτι έχετε να κρύψετε, κύριε Μητσοτάκη. [[Χειροκροτήματα από την πτέρυγα του ΣΥΡΙΖΑ]] Τι έχετε να κρύψετε; Αν είστε καθαρός ουρανός που αστραπές δεν φοβάται, αύριο το πρωί να καταθέσετε δημόσια το «πόθεν έσχες» και όχι σε μένα κόλπα με δήθεν μυστικές συναντήσεις στο Παρίσι! Πάμε παρακάτω. Αυτό που κάνατε τις προηγούμενες ημέρες, σε σχέση με τη συνάντησή σας, με την παρουσία σας στο Βερολίνο ήταν - και θα το πω ευθέως - μία αθλιότητα. Γιατί ήταν μία αθλιότητα; Βγήκατε και είπατε ότι θα φορέσετε τη φανέλα της Εθνικής Ελλάδας. Τελικά, όμως, δεν σας κάνει η φανέλα της Εθνικής Ελλάδας, δεν σας χωράει και φορέσατε για άλλη μια φορά τη φανέλα των δανειστών, του ΔΝΤ. Και βγήκατε, στην πιο κρίσιμη στιγμή της διαπραγμάτευσης, να κάνετε δημόσιες δηλώσεις από το Βερολίνο ότι την ευθύνη για τις καθυστερήσεις την έχει η Ελλάδα, όταν αυτό δεν τολμά να το πει σχεδόν κανείς στο ευρωπαϊκό πεδίο. Μόνο το ΔΝΤ το λέει και οι ακραίοι της CDU.
Κύριε Πρόεδρε, θα ήθελα τον λόγο.
Και γιατί την ευθύνη για τις καθυστερήσεις την έχει η Ελλάδα και όχι αυτοί οι οποίοι θέτουν παράλογες απαιτήσεις; Ήρθατε σήμερα εδώ και μας επαναλάβατε το τροπάρι που λέει ότι έχουμε υλοποιήσει μόνο το 30% από τη δεύτερη αξιολόγηση. Προφανώς, δεν ακούσατε την απάντηση του κ. Τσακαλώτου…
Ο Τσακαλώτος το λέει αυτό.
Σταματήστε. Θα σας τα πω.
Κάντε ησυχία, παρακαλώ.
Προφανώς, δεν ακούσατε την απάντηση του κ. Τσακαλώτου, η οποία ήταν πάρα πολύ σαφής και έλεγε ότι το 70% έχει συμφωνηθεί και ότι απ' αυτό το 70%, που έχει συμφωνηθεί, έχει ήδη υλοποιηθεί και νομοθετηθεί το 35%. Το άλλο 35%, προφανώς θα υλοποιηθεί στην πορεία. Ξέρετε από αξιολογήσεις. Πρώτα κλείνει η αξιολόγηση και μετά υλοποιούνται τα «prior actions» και τα «milestones». Τα έχουμε μάθει όλα αυτά πια. [[Θόρυβος - διαμαρτυρίες από την πτέρυγα της Νέας Δημοκρατίας]] Μετά υλοποιούνται. Αφήστε τα αυτά.
Κάντε ησυχία, παρακαλώ.
Έρχεστε, λοιπόν, να μας εγκαλέσετε, ενώ έχουμε υλοποιήσει το 35% της συμφωνίας και έχουμε συμφωνήσει το 75%, γιατί δεν κλείνουμε το 25%. Αυτό το 25% γνωρίζετε πάρα πολύ καλά ότι έχει να κάνει με τις υπερβολικές απαιτήσεις για μέτρα, τα οποία δεν τα δικαιολογούν ούτε τα στοιχεία της Eurostat ούτε η απόδοση της ελληνικής οικονομίας ούτε το πλεόνασμα 2,2% του 2016 ούτε η ανάπτυξη του 0,3% του 2016 ούτε - πολύ περισσότερο - οι προβλέψεις και του ΔΝΤ και της Κομισιόν για 2,5% και 3% ανάπτυξη το 2017 και το 2018. Και ακριβώς επειδή υπάρχουν αυτές οι προβλέψεις και ξέρετε πάρα πολύ καλά ότι είναι ο τελευταίος κάβος, γνωρίζετε πάρα πολύ καλά ότι μόλις τον περάσουμε και αυτόν, χωρίς επιπλέον βάρη για την ελληνική κοινωνία, δεν θα έχετε επιχείρημα. Τι θα λέτε; Εκλογές; Εκλογές; Εκλογές; Θα κουραστούν και αυτοί που σας ακούνε. Τι θα λέτε; Ούτε σήμερα το είπατε ανοιχτά για εκλογές. Το ψελλίσατε λίγο. Και επειδή ξέρετε ότι βρίσκεστε σε πραγματικό στρατηγικό αδιέξοδο, πηγαίνετε, λοιπόν, εκεί, στο Βερολίνο, προκειμένου να δημιουργήσετε ένα κλίμα εις βάρος της Κυβέρνησης, τη στιγμή που η ελληνική Κυβέρνηση κάνει τη μεγάλη προσπάθεια προς όφελος του ελληνικού λαού. Πιστεύετε ότι αυτό θα σας το πιστώσει θετικά ο ελληνικός λαός; Για να κλείσουμε, κύριε Μητσοτάκη, θα πω το εξής. Δεν θα μιλούσα τόσο σκληρά περί αθλιότητας, εάν δεν άκουγα χθες τον Εκπρόσωπο Τύπου της Νέας Δημοκρατίας, λίγο μετά από αυτή τη συνάντηση, για την οποία είπατε ότι είναι απόρρητη και δεν κάνετε διαρροές για το τι ειπώθηκε, να δηλώνει ευθαρσώς ότι, «Εάν δεν κλείσει στις 20 του μήνα, θα καταθέσουμε πρόταση μομφής στην Κυβέρνηση». Και σας προκαλώ, λοιπόν, αν αυτός είναι ο στόχος σας, αν ο στόχος σας ήταν να τους πείτε, «Βαστάτε να μην κλείσει και εμείς θα τους ρίξουμε», να καταθέσετε πρόταση μομφής. Πρόταση μομφής τώρα! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αν έχετε την εντιμότητα, καταθέστε πρόταση μομφής! Θα διαπιστώσετε, για άλλη μια φορά, πόσο αρραγείς είμαστε, πόσο ενωμένοι είμαστε και πόσο αποφασισμένοι, για να βγάλουμε τη χώρα από την κρίση με την κοινωνία όρθια.
Κύριε Πρόεδρε, ζητώ τον λόγο.
Λυπάμαι, κύριε Πρόεδρε της Νέας Δημοκρατίας, δεν έχετε τον λόγο. Και την προηγούμενη Παρασκευή εξήγησα - και ελπίζω να μη χρειαστεί και την επόμενη φορά να το πω, διότι έχει αρχίσει και έρχεται ο Πρωθυπουργός και γίνονται ζωντανές συζητήσεις - ότι είναι πολύ συγκεκριμένος ο Κανονισμός για το πώς διεξάγονται αυτές οι συζητήσεις. Όλες όσες είχαν γίνει και στο παρελθόν είτε στο απώτερο είτε στο πρόσφατο, είχαν αυτόν τον κανόνα, δηλαδή να κλείνει ο Πρωθυπουργός. Καταλάβατε; Ευχαριστώ πολύ.
Θα απαντήσετε εσείς, κύριε Πρόεδρε; Ρωτάω γιατί έφυγε ο Πρωθυπουργός. Επί προσωπικού δεν υπάρχει θέμα;
Εδώ είμαι.
Πού πας; Κάτσε κάτω, αγοράκι μου! Κάτσε κάτω! Κάτσε κάτω!
Όχι «αγοράκι μου» στον κύριο Πρωθυπουργό!
Κύριε Ρότσιλντ! Κάτσε κάτω, κύριε Ρότσιλντ!
Τρέχοντας έφυγε. Ντροπή! Επί προσωπικού δεν υπάρχει θέμα;
Είναι αίσχος αυτό που γίνεται! Είναι αίσχος αυτό που κάνετε!
Κυρίες και κύριοι συνάδελφοι, παρακαλώ καθίστε, για να συνεχίσουμε τη διαδικασία. Ολοκληρώθηκε η συζήτηση της επίκαιρης ερώτησης προς τον κύριο Πρωθυπουργό. Πριν εισέλθουμε στις υπόλοιπες επίκαιρες ερωτήσεις που έχουν προγραμματιστεί για συζήτηση, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 20 Φεβρουαρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 474/13-2-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, σχετικά με την συντήρηση και αναβάθμιση του Εθνικού Σταδίου Κιλκίς. 2. Η με αριθμό 478/14-2-2017 επίκαιρη ερώτηση του Βουλευτή Μαγνησίας του Λαϊκού Συνδέσμου - Χρυσή Αυγή κ. Παναγιώτη Ηλιόπουλου προς τον Υπουργό Οικονομικών, σχετικά με τις μαμούθ οφειλές του δημοσίου προς τους ιδιώτες. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 473/13-2-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καταβολή εισφορών των ελεύθερων επαγγελματιών. 2. Η με αριθμό 442/6-2-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την περαιτέρω σταδιακή άρση των capital controls. 3. Η με αριθμό 458/7-2-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συμβάσεις έργου στα νοσοκομεία και την καταστρατήγηση του δικαιώματος στη μητρότητα. 4. Η με αριθμό 404/30-1-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με τη σύνταξη εθνικού σχεδίου για τη στήριξη της βαμβακοκαλλιέργειας. 5. Η με αριθμό 413/30-1-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας. 6. Η με αριθμό 399/27-1-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονος Φωτήλα προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση του έργου επέκτασης της διώρυγας του ποταμού Πηνειού στη Δυτική Αχαΐα. 7. Η με αριθμό 365/20-1-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την επαναλειτουργία μεταβατικών τμημάτων του ΤΕΙ Δυτικής Ελλάδας. 8. Η με αριθμό 423/31-1-2017 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, σχετικά με την κατάχρηση του ονόματος “Μακεδονία” σε αθλητικές οργανώσεις. 9. Η με αριθμό 387/24-1-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων. 10. Η με αριθμό 389/24-1-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας. 11. Η με αριθμό 408/30-1-2017 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υγείας, σχετικά με τα σοβαρά προβλήματα των οικογενειών και των εργαζομένων στις υπηρεσίες ειδικής αγωγής. 12. Η με αριθμό 402/27-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού. 13. Η με αριθμό 313/5-1-2017 επίκαιρη ερώτηση της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής. Επόμενη είναι η δεύτερη με αριθμό 477/4-2-2017 επίκαιρη ερώτηση πρώτου κύκλου της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς την Υπουργό Τουρισμού, σχετικά με τη δημόσια τουριστική εκπαίδευση στην Κέρκυρα. Θα απαντήσει η Υπουργός Τουρισμού κ. Έλενα Κουντουρά. Ορίστε, κυρία Βάκη, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι Βουλευτές, θέμα της παρούσας επίκαιρης ερώτησης είναι οι δομές της δημόσιας τουριστικής εκπαίδευσης στην Κέρκυρα. Όπως γνωρίζετε, με τον ν.4109/2013 καταργήθηκε το νομικό πρόσωπο δημοσίου δικαίου «Οργανισμός Τουριστικής Εκπαίδευσης και Κατάρτισης» - ΟΤΕΚ - και οι αρμοδιότητές του μεταβιβάστηκαν στο Υπουργείο Τουρισμού. Η κατάργηση του ΟΤΕΚ, λοιπόν, είχε ως συνέπεια την αποδιοργάνωση και απαξίωση της δημόσιας τουριστικής εκπαίδευσης, σε ό,τι αφορά δομές που υπάγονταν στον οργανισμό. Στην Κέρκυρα, στο πλαίσιο του ΟΤΕΚ λειτουργούσε Ινστιτούτο Επαγγελματικής Κατάρτισης - ΙΕΚ - και Επαγγελματική Σχολή - ΕΠΑΣ - ως οικοτροφείο. Στο ΙΕΚ παρεχόταν κατάρτιση για την ειδικότητα του τεχνικού μαγειρικής τέχνης και στην ΕΠΑΣ για τις ειδικότητες ξενοδοχειακών και επισιτιστικών υπηρεσιών, μαγειρικής τέχνης και ζαχαροπλαστικής τέχνης. Σήμερα και αφού έχει προηγηθεί η κατάργηση των επαγγελματικών σχολών, στην Κέρκυρα λειτουργεί το ΙΕΚ Τουρισμού, μόνο με τις ειδικότητες του τεχνικού τουριστικών μονάδων και επιχειρήσεων φιλοξενίας - τμήμα που ξεκίνησε τη λειτουργία του την εκπαιδευτική περίοδο 2015-2016- και του τεχνικού μαγειρικής τέχνης. Ωστόσο, δεν παρέχεται πλέον η δυνατότητα κατάρτισης στην ειδικότητα της ζαχαροπλαστικής τέχνης, παρ'ότι υφίσταται σχετική ειδικότητα στα ΙΕΚ του Υπουργείου Τουρισμού, δηλαδή τεχνικός αρτοποιίας - ζαχαροπλαστικής κ.λπ.. Επιπλέον, ο αριθμός των εισακτέων σπουδαστών για την ειδικότητα του τεχνικού μαγειρικής τέχνης - αρχιμάγειρα μειώθηκε για την εκπαιδευτική περίοδο 2016-2017 σε είκοσι πέντε, από πενήντα άτομα που ήταν το 2015-2016. Στον ΟΤΕΚ υπάγονταν επίσης οι Σχολές Ξεναγών, μεταξύ των οποίων και της Κέρκυρας. Δεδομένου ότι έχουν να δεχτούν νέους σπουδαστές από το 2010, η ανάγκη επαναλειτουργίας τους γίνεται ολοένα και πιο επιτακτική. Θα ήθελα, επίσης, να επισημάνω ότι για την Κέρκυρα - η πλειονότητα των κατοίκων της οποίας εμπλέκεται άμεσα ή έμμεσα με τον τουριστικό τομέα - καθίσταται αναγκαία η λειτουργία τμήματος μετεκπαίδευσης, δηλαδή επιμόρφωσης, για τους ήδη εργαζόμενους σε τουριστικά επαγγέλματα ή για τους εποχικά ανέργους, οι οποίοι, όπως καταλαβαίνετε, διαθέτουν μόνο εμπειρική γνώση του αντικειμένου εργασίας τους. Με βάση, λοιπόν, αυτά, σας ερωτώ, κυρία Υπουργέ, τα εξής: Στο πλαίσιο της σχεδιαζόμενης από το Υπουργείο αναβάθμισης της δημόσιας τουριστικής εκπαίδευσης, προτίθεστε να προχωρήσετε σε αύξηση του αριθμού των εισακτέων σπουδαστών στο ΙΕΚ τουριστικών επαγγελμάτων Κέρκυρας και να εισάγετε την ειδικότητα του τεχνικού αρτοποιού - ζαχαροπλαστικής; Επίσης, θα δοθεί η δυνατότητα λειτουργίας τμήματος μετεκπαίδευσης στην Κέρκυρα; Τέλος, θα επαναλειτουργήσει η σχολή ξεναγών Κέρκυρας την εκπαιδευτική περίοδο 2017-2018; Σας ευχαριστώ.
Σας ευχαριστώ, κυρία Βάκη. Ορίστε, κυρία Υπουργέ, έχετε τον λόγο.
Ευχαριστώ, κύριε Πρόεδρε. [[Στο σημείο αυτό ο Βουλευτής και Δ΄ Αντιπρόεδρος της Βουλής κ. Νικήτας Κακλαμάνης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όταν αναλάβαμε το χαρτοφυλάκιο του τουρισμού το 2015, παραλάβαμε τη δημόσια τουριστική εκπαίδευση - όπως πολύ σωστά είπατε - σημαντικά υποβαθμισμένη με βασική αιτία την κατάργηση του Οργανισμού του ΟΤΕΚ τον Ιανουάριο του 2013. Όσο δε για τις σχολές ξεναγών, αυτές ήδη τελούσαν σε αναστολή λειτουργίας από το 2010. Επίσης, καταργήθηκαν - και χωρίς μελέτη θα έλεγα - και τα ΕΠΑΣ με τα τμήματα «Touristica» τα οποία είχαν. Στο σχεδιασμό μας, λοιπόν, εντάξαμε άμεσα την αναβάθμιση των εκπαιδευτηρίων μας και συγκεκριμένα των οκτώ δημοσίων ΙΕΚ και των δύο ΑΣΤΕ στη Ρόδο και την Κρήτη. Συζητήσαμε με όλους τους εμπλεκόμενους φορείς και ζητήσαμε τις προτάσεις των ίδιων των εκπαιδευτηρίων, καθώς και των τομεαρχών τουρισμού όλων των κομμάτων, αλλά και των Βουλευτών, τους οποίους με πρωτοβουλία μας προσκαλέσαμε σε συνάντηση, για να συμμετέχουν με τις προτάσεις τους. Επίσης, συστήσαμε στο Υπουργείο Τουρισμού μία ομάδα εργασίας με αντικείμενο την επεξεργασία όλων αυτών των προτάσεων και με στόχο την επίλυση χρονιζόντων προβλημάτων των εκπαιδευτηρίων με στόχο την αναβάθμισή τους, αλλά και να καταρτιστεί μία ολοκληρωμένη και συνολική πρόταση για τη δημόσια τουριστική εκπαίδευση. Θα πρέπει, όμως, να τονιστεί, δυστυχώς, ότι οι δεσμεύσεις του παρελθόντος αποτέλεσαν εμπόδιο, έτσι ώστε το 2016 να μην μπορέσουμε να υλοποιήσουμε τους στόχους μας. Συγκεκριμένα, οι δεσμεύσεις αυτές αφορούσαν στους σημαντικούς περιορισμούς, στις εγκρίσεις πρόσληψης του προσωπικού που προέκυπταν από τον ν.4093/2012 και στον συνεχώς μειούμενο αριθμό προσλήψεων εκπαιδευτικού προσωπικού για την κάλυψη των αναγκών του συνόλου των εκπαιδευτικών μονάδων και φυσικά και του Υπουργείου μας, που αυτό ήταν ένα τεράστιο εμπόδιο στη στελέχωση των εκπαιδευτηρίων μας, με επακόλουθο την αδυναμία αύξησης των εισακτέων. Με το νέο, όμως, οργανόγραμμα του Υπουργείου, το οποίο ολοκληρώνουμε αυτές τις μέρες, εξασφαλίζουμε θέσεις εκπαιδευτικών για τη στελέχωση και ενίσχυση των εκπαιδευτηρίων μας, ώστε να μπορούν να υποστηρίξουν και την αύξηση των εισακτέων και την εισαγωγή νέων ειδικοτήτων. Έχουμε προσπαθήσει και ελπίζουμε ότι θα εξασφαλίσουμε όλα τα κονδύλια για την επαναλειτουργία σχολής ξεναγών της Αθήνας, δυστυχώς, κατ' αρχάς το 2017 και τη λειτουργία τμημάτων μετεκπαίδευσης. Στη δευτερολογία μου θα σας πω περισσότερα.
Σας ευχαριστώ, κυρία Υπουργέ. Ορίστε, κυρία Βάκη, έχετε τον λόγο για τη δευτερολογία σας.
Με την ανοχή σας, κύριε Πρόεδρε, για ένα λεπτό παραπάνω. Κυρία Υπουργέ, κατ' αρχάς σας ευχαριστώ πάρα πολύ για την απάντηση. Κατανοώ απολύτως ότι λόγω δημοσιονομικής στενότητας δεν είναι δυνατή στην παρούσα στιγμή προφανώς, η αύξηση θέσεων εκπαιδευτικών και σπουδαστών για τα ΙΕΚ τουρισμού συνολικά. Ωστόσο, αυτό το οποίο ζητούμε - και επιτρέψτε μου δύο λεπτά - είναι η δικαιότερη κατανομή του υπάρχοντος αριθμού. Και εξηγούμαι: Ως γνωστόν, για κάθε εκπαιδευτική περίοδο, ο αριθμός των εισακτέων σπουδαστών συναρτάται με τις προκηρυσσόμενες θέσεις εκπαιδευτικών για τα ΙΕΚ τουρισμού της χώρας. Για το 2016-2017, προβλέφθηκε ο αριθμός οκτώ ωρομισθίων εκπαιδευτικών για το ΙΕΚ Κέρκυρας, που όπως ξέρετε, είναι κατ' εξοχήν τουριστική περιοχή, ενώ για τη Ρόδο και το Ηράκλειο - επίσης παραδοσιακά τουριστικές περιοχές - προβλέφθηκαν - και ορθώς - δεκατρείς θέσεις εκπαιδευτικών για κάθε ΙΕΚ. Σχετικά με τους εισακτέους σπουδαστές: Για το ΙΕΚ Κέρκυρας προβλέφθηκαν συνολικά πενήντα θέσεις για την εκπαιδευτική περίοδο 2016-2017. Ενδεικτικά αναφέρουμε ότι για τα ΙΕΚ τουρισμού της Ρόδου και του Ηρακλείου ο αντίστοιχος αριθμός ήταν εκατόν είκοσι πέντε θέσεις για κάθε πόλη, για το Άργος εκατό θέσεις και για το Γαλαξίδι εξήντα. Σε ό,τι αφορά συγκεκριμένα τα τμήματα ζαχαροπλαστικής των ΙΕΚ τουρισμού, για το 2015-2016 λειτουργούσαν τρία, στην Ανάβυσσο, το Ηράκλειο και τη Θεσσαλονίκη. Για την περίοδο 2016-2017 λειτουργούσαν επίσης τρία, στην Ανάβυσσο, το Ηράκλειο και τη Ρόδο. Επομένως, οι περιοχές στα ΙΕΚ των οποίων εντάσσεται τμήμα ζαχαροπλαστικής, θα μπορούσαν να εναλλάσσονται ανά εκπαιδευτική περίοδο. Όσο για την ανάγκη αύξησης τώρα του αριθμού των εισακτέων σπουδαστών στο ΙΕΚ Κέρκυρας, τα στοιχεία των αιτήσεων επίσης, μιλούν από μόνα τους: Για το εκπαιδευτικό έτος 2015-2016 έκαναν αίτηση ογδόντα οκτώ άτομα για το τμήμα τεχνικού τουριστικών μονάδων, το οποίο μπορούσε να δεχθεί μόνο είκοσι πέντε άτομα. Για το ίδιο τμήμα έκαναν αίτηση για το εκπαιδευτικό έτος 2016-2017 ογδόντα πέντε άτομα. Αναφορικά με το τμήμα τεχνικού μαγειρικής τέχνης, για το εκπαιδευτικό έτος 2015-2016 οι αιτήσεις ήταν εκατόν εξήντα εννέα για πενήντα θέσεις και αυτές μειώθηκαν στις είκοσι πέντε θέσεις για το εκπαιδευτικό έτος 2016-2017. Μάλιστα για το εκπαιδευτικό έτος 2016-2017 οι αιτήσεις έφθασαν τις εκατόν εβδομήντα δύο. Δηλαδή, μόνο το 14% όσων κατέθεσαν αίτηση εισαγωγής, μπόρεσαν τελικά να φοιτήσουν στο τμήμα. Αξίζει να σημειωθεί ότι ενώ το 2010 μόνο το 10% των καταρτιζόμενων ήταν κάτοικοι της Κέρκυρας, το 2016 το ποσοστό αυτό ανήλθε στο 90%. Επί του τοπικού αιτήματος που διατυπώνεται για το ΙΕΚ Κέρκυρας, προκειμένου να λειτουργήσουν το εκπαιδευτικό έτος 2017-2018 δύο τμήματα μαγειρικής τέχνης με είκοσι πέντε σπουδαστές έκαστο, δύο τμήματα τεχνικού τουριστικών μονάδων και ένα τμήμα ζαχαροπλαστικής τέχνης, ο αριθμός των εκπαιδευτικών χρειάζεται να ανέλθει στα δέκα άτομα από τα έως τώρα οκτώ. Επιπροσθέτως, χρειάζονται δύο διοικητικοί υπάλληλοι, ώστε να μπορούν να λειτουργήσουν και τα απογευματινά τμήματα για την περίοδο 2017-2018. Σε αυτήν την περίπτωση οι εισακτέοι σπουδαστές θα ανέλθουν σε εκατόν είκοσι πέντε άτομα, όπως και στις άλλες μεγάλες τουριστικές περιοχές με ΙΕΚ τουρισμού και δη με δέκα εκπαιδευτικούς λιγότερους από τις άλλες δύο πόλεις, το Ηράκλειο και τη Ρόδο. Στο σημείο αυτό θα ήθελα να κλείσω, αναφερόμενη και στη σημαντική θέση που έχει ο τουρισμός για την οικονομία των νησιών του Ιονίου, αλλά και για όλη την επικράτεια. Για την περιφέρεια των Ιονίων νήσων οι διανυκτερεύσεις και τα άμεσα έσοδα του τουρισμού ανέρχονται αντίστοιχα στο 12% και 11% των αντίστοιχων μεγεθών για τη χώρα. Όμως η άμεση συμβολή τουρισμού στο ΑΕΠ της τοπικής οικονομίας αγγίζει το 50% έναντι του 8% σε επίπεδο χώρας. Επιπλέον, η συμβολή του τουρισμού στην απασχόληση ανέρχεται σε 17% στα Ιόνια νησιά έναντι 8,5% στην επικράτεια. Στα παραπάνω θα ήθελα να προσθέσω το άκρως σημαντικό στοιχείο της νησιωτικότητας, από την οποία δεν γίνεται να εξαιρούνται τα Ιόνια νησιά. Γνωρίζουμε ότι αυτή η Κυβέρνηση θεωρεί τα Ιόνια νησιά νησιωτικό σύμπλεγμα και δεν παραγνωρίζει τις συγκεκριμένες υποχρεώσεις της πολιτείας που απορρέουν από αυτήν την αναγνώριση. Κατανοούμε απολύτως ότι δεν είναι δυνατή δημοσιονομικά η συνολική αύξηση των θέσεων εκπαιδευτικών για τα ΙΕΚ τουρισμού της χώρας. Ωστόσο, είμαστε σίγουροι ότι έχετε την πρόθεση, τη βούληση να προχωρήσετε σε δικαιότερη κατανομή τους. Σας ευχαριστώ πολύ.
Ευχαριστούμε, κυρία συνάδελφε. Κυρία Υπουργέ, έχετε τον λόγο.
Έχετε απόλυτο δίκιο, κυρία συνάδελφε, ότι υπάρχει τεράστια ζήτηση ειδικά στα επαγγέλματα τα τουριστικά, δεδομένου ότι το 2015 και το 2016 είχαμε ιστορικό ρεκόρ αφίξεων, εξαιρετικές πρωτοβουλίες που αφορούν επενδύσεις οι οποίες γίνονται και έκρηξη, θα έλεγα, επενδύσεων. Εμείς συμβουλεύουμε και τους νέους ανθρώπους, οι οποίοι δεν ξέρουν τι θα κάνουν στο μέλλον, να ασχοληθούν με τον τουρισμό, γιατί η χώρα μας μπορεί πραγματικά να προσφέρει εξαιρετικές υπηρεσίες, πολύ μεγάλη ποιότητα και μεγάλη ανάπτυξη στο τουριστικό κομμάτι. Η αναβάθμιση της τουριστικής εκπαίδευσης για εμάς αποτελεί βασικό άξονα της εθνικής τουριστικής πολιτικής μας. Είναι άμεση προτεραιότητά μας για το 2017 και είμαστε σε συνεχή συνεργασία με όλα τα συναρμόδια Υπουργεία. Πρώτα απ' όλα, για την επαναλειτουργία της σχολής ξεναγών είμαστε στην ευχάριστη θέση να ανακοινώσουμε - όπως είπα και πριν - ότι θα επαναλειτουργήσει η σχολή ξεναγών στην Αθήνα το 2017. Έχουμε ήδη κάνει μια συγκρότηση πενταμελούς γνωμοδοτικής επιστημονικής επιτροπής αρμόδιας για τα θέματα των σχολών ξεναγών του Υπουργείου Τουρισμού και έχουμε εξασφαλίσει, επιτέλους, τα απαιτούμενα κονδύλια και το απαραίτητο εκπαιδευτικό και διοικητικό προσωπικό. Όπως σας είπα στην πρωτολογία μου, υπήρχαν δεσμεύσεις που δεν μας το επέτρεπαν αυτό. Τώρα το εξασφαλίσαμε. Θα καταβάλουμε κάθε δυνατή προσπάθεια, σε συνεργασία πάλι με τα συναρμόδια Υπουργεία, ώστε σε επόμενη φάση να επαναλειτουργήσουν και οι υπόλοιπες σχολές ξεναγών, τις οποίες άλλωστε έχουμε προβλέψει στο καινούργιο, στο νέο οργανόγραμμα που επεξεργαζόμαστε και ολοκληρώνεται. Τέλος, είμαστε σε συνεργασία με το κάθε εκπαιδευτήριο, αλλά και με το Υπουργείο Παιδείας, και έχουμε λάβει υπ' όψιν όλες τις εισηγήσεις για τις προσφερόμενες ειδικότητες, σε συνάρτηση πάντα με τον αριθμό καθηγητών. Και εφόσον με το νέο οργανόγραμμα αυξάνουμε τις θέσεις αυτών, θα μπορεί να προβλεφθεί και αύξηση εισακτέων και νέων ειδικοτήτων. Με την Κέρκυρα - είχαμε μιλήσει - , δεν μπορούσαμε να κάνουμε αυτήν την αύξηση, γιατί ήταν περιορισμένο. Σχετικά με το ζήτημα της μετεκπαίδευσης, αναφέρουμε ότι ήδη προωθείται και νομοθετική ρύθμιση, γιατί αυτό ήταν και το πρόβλημα της χρηματοδότησης, από το εθνικό σκέλος του Προγράμματος Δημοσίων Επενδύσεων για τα έτη 2017-2018 και 2019, το οποίο δεν είχε ποτέ προβλεφθεί. Αναφορικά με την κατάρτιση και την μετεκπαίδευση των εργαζομένων, των εποχιακά ανέργων και ανέργων εμπειροτεχνών στον τομέα του τουρισμού με στόχο τον εκσυγχρονισμό, την αναβάθμιση των παρεχόμενων υπηρεσιών αλλά και για την ενίσχυση της ανταγωνιστικότητας στον τουριστικό κλάδο, θα κάνουμε ό,τι μπορούμε για να έχουμε μια ολοκληρωμένη πρόταση για την εκπαίδευση. Για αυτό και κάναμε την ομάδα εργασίας, για αυτό και έχουμε και τις επιτροπές. Είναι για εμένα πολύ σημαντικό το ότι ξεκινάει η σχολή ξεναγών. Τα ΕΠΑΣ, δυστυχώς, καταργήθηκαν. Δεν μπορούμε να τα επαναφέρουμε. Τα ΙΕΚ πρέπει να ενισχυθούν. Πρέπει, λοιπόν, να δούμε μια ολοκληρωμένη πρόταση, ώστε να είμαστε υπερήφανοι για την τουριστική μας εκπαίδευση, και όχι κάτι αποσπασματικό, το οποίο θα διαρκέσει, όπως όλα αυτά τα χρόνια, και το οποίο θα συνεχίσει να κρατάει υποβαθμισμένη την τουριστική εκπαίδευση. Μέσα στο 2017 θα το έχουμε ολοκληρώσει. Είναι σημαντικό για μένα, γιατί ξέρετε πολύ καλά ότι στο Υπουργείο λειτουργούμε ομαδικά, να έχουμε όλες τις προτάσεις, τις οποίες περιμένουμε από όλα τα κόμματα, από τον τομέα τουρισμού και τους Βουλευτές, γιατί θέλουμε να ενισχύσουμε αυτή την ολοκληρωμένη πρόταση που έχουμε και που είμαστε σε συνεργασία με τα συναρμόδια Υπουργεία. Πολύ σύντομα θα υπάρχει η πρότασή μας. Ευχαριστώ πάρα πολύ.
Ευχαριστώ κι εγώ, κυρία Υπουργέ. Ακολουθεί η πρώτη με αριθμό 472/13-2-2017 επίκαιρη ερώτηση δεύτερου κύκλου του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών, σχετικά με την κατάσταση που έχει περιέλθει το Πεδίον του Άρεως και τη λήψη μέτρων για την αναβάθμισή του. Στην επίκαιρη ερώτηση θα απαντήσει ο Αναπληρωτής Υπουργός Εσωτερικών κ. Νικόλαος Τόσκας. Κύριε Κακλαμάνη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, εκπλήσσομαι με τη δική σας παρουσία εδώ σήμερα, όχι γιατί είστε παρών - είστε από τους τακτικούς Υπουργούς και έχω εικόνα σαν Προεδρεύων - αλλά διότι έπρεπε στη θέση σας να είναι ο Υπουργός Εσωτερικών. Εσάς σας αφορά το θέμα του Πεδίου του Άρεως σε ένα σημείο. Τα πολλά σημεία, τα οποία περιλαμβάνονται στην ερώτησή μου, δεν είναι στη δική σας αρμοδιότητα. Αυτό εννοούσα και όχι ότι δεν δικαιούστε να είστε εδώ. Για να μην φέρω σε δύσκολη θέση τον συνάδελφό μου Προεδρεύοντα, τον κ. Λυκούδη, δεν θα μιλήσω από στήθους, αλλά όπως τα έχω γράψει σε ένα χαρτί. Ο λόγος, λοιπόν, που κατέθεσα τη συγκεκριμένη επίκαιρη ερώτηση είναι γιατί μετά από μία αναφορά και δύο γραπτές απαντήσεις που έχω λάβει, αρκεστήκατε στην τυπική διατύπωση των απόψεων της Περιφέρειας Αττικής και του Δήμου Αθηναίων. Ωστόσο, αν και το Πεδίον του Άρεως ανήκει στην αρμοδιότητα της περιφέρειας, το πρόβλημα της εγκατάλειψής του έχει λάβει τέτοιες διαστάσεις, που αποτελεί όνειδος για το κέντρο της πρωτεύουσας. Τα τελευταία χρόνια, δυστυχώς, όπως αναγνωρίζουν όλοι οι περίοικοι, ο συγκεκριμένος χώρος έχει εγκαταλειφθεί στην τύχη του τόσο από την αρμόδια περιφέρεια, από τον δήμο, όσο και από την Κυβέρνηση, με αποτέλεσμα μέρα με τη μέρα να παρακμάζει και να γίνεται εστία παραβατικότητας. Σε πρώτη φάση δεν χρειάζονται, κύριε Υπουργέ, πολλά πράγματα, ούτε μεγάλα κονδύλια ούτε μαγικές λύσεις, για να δοθεί ξανά μια ανθρώπινη εικόνα στο πάρκο. Οι αρμόδιοι φορείς αδυνατούν - για να μην πω αδιαφορούν - να πράξουν τα αυτονόητα, ώστε το πάρκο να είναι στοιχειωδώς καθαρό, φωτισμένο και ασφαλές για τους περίοικους. Η εγκατάλειψη του πάρκου έχει προκαλέσει φθορές στα συστήματα φωτισμού και ποτισμού, ξηρασία, πλήρη καταστροφή των χώρων άθλησης, εκτεταμένες φθορές στις παιδικές χαρές του άλσους, καταστροφή των κτηρίων που βρίσκονται σε αυτά. Αυτό, εδώ και ενάμιση χρόνο τώρα, θέτω με επανειλημμένες ερωτήσεις μου. Και ερωτώ τα αυτονόητα. Δηλαδή, θα περιφραχθεί επιτέλους ολόκληρος ο χώρος γύρω - γύρω από το άλσος του Πεδίου του Άρεως; Θα κλείνουν οι είσοδοι το βράδυ, όπως γίνεται στον Εθνικό Κήπο, και γι' αυτό ο Εθνικός Κήπος είναι προστατευμένος; Θα υπάρχει τακτική παρουσία της Αστυνομίας; Και είναι ευτυχής συγκυρία ότι επέστρεψε η δημοτική αστυνομία στον Δήμο της Αθήνας, να εξοικονομείτε κι εσείς άνδρες και γυναίκες, που δεν σας περισσεύουν, να είναι μικτές οι περιπολίες, ώστε να φροντίζουν το πάρκο. Στη δευτερολογία μου, κύριε Υπουργέ, θα αναπτύξω τα υπόλοιπα. Δεν θέλω να πάρω περισσότερο χρόνο. Εσάς αφορούσε το τελευταίο κομμάτι, σχετικά με την εγκληματική παραβατικότητα. Από την τελευταία απάντηση που μου στείλατε μέχρι τώρα, οι κάτοικοι μου έβγαλαν φωτογραφίες, τις οποίες θα καταθέσω στα Πρακτικά. Δεν μπορείτε να φαντασθείτε τι είναι μέσα σε αυτές τις φωτογραφίες, οι οποίες είναι τραβηγμένες την προηγούμενη εβδομάδα. Δεν μπορείτε να φαντασθείτε. Και μερικές δεν μπορώ ούτε να τις περιγράψω για λόγους ντροπής. Αντιλαμβάνεσθε τι εννοώ. Έχουν να κάνουν με την πορνεία των ανηλίκων, όπου εκεί γίνεται χαμός μέρα και βράδυ. Ευχαριστώ, κύριε Πρόεδρε.
Ευχαριστώ, κύριε Κακλαμάνη. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Κακλαμάνη, κατ' αρχάς ξέρετε ότι αντικαθιστώ τον Υπουργό Εσωτερικών ως Αναπληρωτής Υπουργός.
Δεν είπα ότι δεν δικαιούστε.
Το καταλαβαίνω. Γνωρίζετε περισσότερο από όλους μας εδώ το status, την κατάσταση του Πεδίου του Άρεως. Ο Υπουργός Εσωτερικών είναι αναρμόδιος για τη διενέργεια οποιασδήποτε παρέμβασης στους χώρους του Πεδίου του Άρεως. Το Πεδίον του Άρεως ανήκει στην περιφέρεια και η κυριότητα, βέβαια, στο ελληνικό δημόσιο. Σε ό,τι αφορά βέβαια τη μεταβίβαση του χώρου από την περιφέρεια στον Δήμο Αθηναίων, που είναι το πρώτο σας ερώτημα, το ζήτημα αφορά αυτούς τους δύο φορείς της τοπικής αυτοδιοίκησης και το δημόσιο φορέα, βέβαια, δευτερευόντως που κατέχει την κυριότητα. Αν και δεν δικαιούμαι να μιλήσω εκ μέρους της περιφέρειας, αλλά επειδή και η περιφέρεια μάς ενημέρωσε εν όψει της ερώτησής σας, έχουν γίνει τελευταία αρκετές ενέργειες σε ό,τι αφορά τη βελτίωση της κατάστασης μέσα στο πάρκο. Δεν είμαι από αυτούς που θα έλεγαν ότι όλα είναι τέλεια εκεί και δεν υπάρχουν απαράδεκτα συμπτώματα ή προβλήματα καθαριότητος ή άλλα προβλήματα σε ένα από αυτά τα λιγοστά πάρκα που έχουν μείνει στην πόλη μας. Έχουν, όμως, γίνει - από ό,τι η περιφέρεια μάς λέει και από ό,τι βλέπουμε - , αρκετές παρεμβάσεις τελευταία. Θα αναφερθώ σε αυτές που με αφορούν και με επηρεάζουν. Η αστυνόμευση έχει προχωρήσει από εταιρεία που έχει μισθωθεί από την περιφέρεια και έχουμε συνεργαστεί αρκετές φορές. Μιλάω για τις συναντήσεις με την κ. Κυπριανίδου, την Αντιπεριφερειάρχη, με την οποία έχουμε συνεργαστεί αρκετές φορές, προκειμένου να βελτιώσουμε την αστυνόμευση και να συνεργαστεί η Ελληνική Αστυνομία με την ασφάλεια της περιοχής. Τελευταία εντείναμε την αστυνόμευση. Αυτό, όμως, το πάρκο δεν είναι ασφαλισμένο πλήρως περιμετρικά, ώστε να μην μπαίνουν άτομα. Υπάρχει περίφραξη, η οποία έχει ενισχυθεί τελευταία από ό,τι έχω ενημερωθεί. Όμως συνεχίζουν και υπάρχουν προβλήματα και σε αυτό θα εντείνουμε τις προσπάθειές μας. Από εκεί και πέρα οι παρεμβάσεις οι οποίες έχουν γίνει μέσα στο πάρκο, τις οποίες βέβαια έχω καταγραμμένες εδώ, αφορούν την περιφέρεια και δεν θα ήθελα εγώ να μπω στα χωράφια της περιφέρειας. Ευχαριστώ.
Ευχαριστώ, κύριε Υπουργέ. Κύριε Κακλαμάνη, έχετε τον λόγο.
Κύριε Υπουργέ, τουλάχιστον υπήρξατε ειλικρινής και καταλάβατε ποια ήταν και η εισαγωγική μου παρατήρηση για το ότι περίμενα στη θέση σας τον Υπουργό Εσωτερικών. Εσείς είστε στο τελικό διά ταύτα. Αφού θα έχουν λυθεί τα άλλα προβλήματα, να σας πούμε «τώρα, κύριε Τόσκα, μαζί με την ΕΛΑΣ και τον Δήμο της Αθήνας, προστατέψτε το». Προσέξτε. Εγώ θέλω σήμερα, να σας εισηγηθώ - γιατί οι ερωτήσεις δεν είναι μόνο για να παίρνουν απαντήσεις, αλλά να έχει και η αντιπολίτευση θέση - να πάρετε πρωτοβουλία - και παρακαλώ να το μεταφέρετε στον κ. Μπαλάφα, γιατί νομίζω έχει την αρμοδιότητα, θα του το πω κι εγώ - να γίνει μια σύσκεψη των συναρμοδίων Υπουργείων, της περιφέρειας και του Δήμου της Αθήνας. Πρέπει πρωτίστως να λυθεί το καθεστώς ιδιοκτησίας, υπό την έννοια της ουσιαστικής ευθύνης, γιατί τυπικά ανήκει στην περιφέρεια - ανήκε πάντα, ή στην παλιά υπερνομαρχία, εξ ου και επί κ. Γεννηματά ξοδεύτηκαν 11 εκατομμύρια για να καλλωπιστεί. Ήταν ευρωπαϊκοί πόροι, αλλά ήταν 11 εκατομμύρια ευρώ. Να μεταβιβαστεί, λοιπόν, στον Δήμο της Αθήνας, όπως μεταβιβάστηκε επί των ημερών μου ο Εθνικός Κήπος, βεβαίως με την προίκα του πρέπει να ακολουθήσει την μεταβίβαση, διότι τα έξοδα συντήρησης είναι πάρα πολύ μεγάλα. Άρα, η Κυβέρνηση ή η περιφέρεια πρέπει να προικοδοτήσει τη μεταβίβαση με ένα ποσό που να καλύπτει τουλάχιστον το 50% των εξόδων. Διαφορετικά δεν θα αλλάξει τίποτα, επειδή θα αλλάξει η ταμπέλα του ιδιοκτήτη. Αφού γίνει, λοιπόν, αυτό, μετά θα πάμε στα επόμενα διά ταύτα. Εγώ το έζησα σαν δήμαρχος και είχα πάρει πρωτοβουλία σε συνεργασία με τον κ. Σγουρό, που ήταν τότε νομάρχης Αθηνών. Είχαμε ετοιμάσει πρωτόκολλο παράδοσης του άλσους στο Δήμο της Αθήνας και θα έδινε και λεφτά η νομαρχία τότε, καθώς δεν υπήρχε ακόμα περιφέρεια. Πήγαμε να ξεκινήσουμε την περίφραξη. Οι κατ' επάγγελμα οικολόγοι της περιοχής, που δεν ήθελαν για οικολογικούς λόγους, αλλά ήθελαν για να είναι ξέφραγο αμπέλι το άλσος για άλλα πράγματα, σήκωσαν επανάσταση γιατί πήγαμε να το περιφράξουμε. Διότι, η σωτηρία του άλσους είναι αυτό που σας λέω. Αν δεν περιφραχτεί γύρω - γύρω και αν δεν φυλάσσονται οι είσοδοι, όπως του Εθνικού Κήπου, δηλαδή με την ανατολή να ανοίγει και με τη δύση του ηλίου να κλείνει, ολόκληρη την Αστυνομία να βάλετε μέσα - που δεν μπορείτε να την έχετε τριακόσιες εξήντα πέντε ημέρες τον χρόνο - , η κατάσταση δεν θα αλλάξει. Δεν ξέρουμε όλοι ότι τους τελευταίους μήνες υπήρξαν τρεις θάνατοι εκεί; Δεν γνωρίζετε ότι υπάρχει γκέτο Αφγανών σε ό,τι αφορά τη διακίνηση ναρκωτικών; Δεν γνωρίζετε ότι έχουν βγει και έξω από το παλιό «Green Park»; Ανοίγω μια μικρή παρένθεση για τους κατ' επάγγελμα οικολόγους. Φαγώθηκαν να κλείσει το «Green Park» και το θερινό άλσος «Αλίκη» που όπου πήγαιναν οικογένειες δεν υπήρχε παραβατικότητα γιατί υπήρχε φως και κόσμος μέχρι αργά. Τώρα μέχρι και στην οδό Μαυρομματαίων πάνε να κοιμηθούν στις πόρτες εισόδου των πολυκατοικιών και οι ένοικοι φοβούνται να μπουν μέσα στα σπίτια τους. Αν περάσετε από τη Μαυρομματαίων, θα δείτε ότι έχουν βάλει κάγκελα στις εισόδους. Είναι δυνατόν αυτό το πράγμα να υπάρχει στο κέντρο της Αθήνας; Σας επαναλαμβάνω ότι χαίρομαι και σας συγχαίρω γιατί ήσασταν ειλικρινής και δεν προσπαθήσατε να δώσετε μια άλλη εικόνα. Ξέρω ότι έχετε αρχίσει και στέλνετε τις ομάδες ΔΙΑΣ, αλλά αν δεν κλειστεί, κύριε Υπουργέ, τι να κάνουν αυτοί; Δεν μπορείτε να στείλετε και όλες τις μηχανές της ομάδας ΔΙΑΣ στο άλσος. Σε μία προηγούμενη απάντηση μού δείξατε κάποια αποτελέσματα. Σ' ό,τι αφορά την εγκληματικότητα, είπατε ότι έχει μειωθεί κατά 5% και σ' ό,τι αφορά το νόμο για τα ναρκωτικά, ή μάλλον την ανομία, υπάρχει μια μείωση κατά 10%. Δεν νομίζω ότι αυτό είναι προς υπερηφάνεια, το ότι μειώθηκε η εγκληματικότητα τους τελευταίους έξι μήνες κατά 5%. Ούτε τη μέρα δεν μπορούν να περάσουν οι κάτοικοι. Ειδικά οι μαθητές που πάνε στον Πανελλήνιο για να αθληθούν συνοδεύονται πια από τους γονείς, γιατί τους επιτίθενται και τους παίρνουν το κινητό τηλέφωνο και ό,τι άλλο έχουν πάνω τους. Αυτά γίνονται στην κυριολεξία μέσα στο κέντρο της Αθήνας. Σας παρακαλώ, πάρτε αυτή την πρωτοβουλία - απευθύνομαι σε σας γιατί εσείς είστε τώρα εδώ, απέναντί μου - ώστε να μαζευτούν τα συναρμόδια Υπουργεία, η περιφέρεια και ο δήμος και να βρουν μια λύση για το άλσος. Ευχαριστώ πολύ.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Κακλαμάνη, κατ' αρχάς ξέρετε τις ενέργειες που έχουν γίνει στα θέματα αστυνόμευσης, κυρίως από το Αστυνομικό Τμήμα Κυψέλης που κάνει ό,τι μπορεί με πάρα πολλές εξορμήσεις. Μέσα στο 2016 μόνο - να σας αναφέρω έναν αριθμό - έχουν προσαχθεί 1.457 άτομα. Για ναρκωτικά ελέγχθηκαν 243 άτομα και προσήχθησαν 40. Έχει γίνει μια αρκετά μεγάλη και εντατική προσπάθεια από την Αστυνομία και το Αστυνομικό Τμήμα Κυψέλης σ' αυτόν τον χώρο. Αυτό δεν σημαίνει ότι τελείωσαν τα προβλήματα και ότι καλύφθηκε ο χώρος από πλευράς ασφάλειας. Τονίζω πάλι - και το διευκρινίσατε κι εσείς - ότι είναι καθαρά θέμα των τοπικών αρχών της περιφέρειας και του δήμου Αθηναίων το να συμφωνήσουν και να γίνει οποιαδήποτε μεταβίβαση ή οποιαδήποτε αλλαγή χρήσης. Από κει και πέρα, θα μεταφέρω τις απόψεις σας στον κύριο Υπουργό και εμείς θα προσπαθήσουμε και θα συμβάλουμε για την βελτίωση αυτού του χώρου που, όπως ξέρουμε, είναι από τους λίγους που έχουν μείνει στην Αθήνα. Είναι συνεχής η προσπάθεια και μακάρι να υπάρξει ένα καλύτερο αποτέλεσμα στην περιοχή. Η περιφέρεια, όμως, τελευταία έχει κάνει πάρα πολλές προσπάθειες και απευθύνω παράκληση να μην μειώνουμε αυτές τις προσπάθειες. Δεν τις μειώσατε εσείς. Τέλος πάντων, έχει γίνει αρκετή προσπάθεια από πλευράς περιφέρειας για την καλυτέρευση του χώρου. Σας ευχαριστώ.
Ευχαριστώ, κύριε Υπουργέ. Θα συζητηθεί η ενδέκατη με αριθμό 457/7-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, σχετικά με τη μονιμοποίηση των Πυροσβεστών Πενταετούς Υποχρέωσης. Κύριε Κατσώτη, έχετε τον λόγο.
Κύριε Υπουργέ, χθες έγινε πολύ μεγάλη συζήτηση γι' αυτό το θέμα. Καταθέσατε την τροπολογία και ψηφίστηκε. Δεν κάνατε δεκτή τη δική μας τροπολογία. Θα αναρωτηθεί κάποιος αν είναι επίκαιρη αυτή η ερώτηση πια, αφού χθες έγινε όλη αυτή η ρύθμιση. Εμείς πιστεύουμε ότι είναι επίκαιρη η ερώτηση και η επικαιρότητα του θέματος συνδέεται με την επιβεβαίωση που υπάρχει από τη χθεσινή κατάληξη της πρότασής σας των εκτιμήσεων που κάναμε για τη στάση που τήρησε η Κυβέρνηση απέναντι στους πυροσβέστες όλο αυτό το διάστημα, προσπαθώντας να συγκαλύψει τις προθέσεις της. Εμείς λέμε βεβαίως ότι οι ευθύνες ανήκουν στην προηγούμενη κυβέρνηση της Νέας Δημοκρατίας και του ΠΑΣΟΚ, που όλα τα προηγούμενα χρόνια καταργούσε οργανικές θέσεις και δημιουργούσε θέσεις επικουρικές, θέσεις πενταετούς θητείας ή συμβάσεων. Ωστόσο, κύριε Υπουργέ, κι εσείς διατηρήσατε αυτό το απαράδεκτο καθεστώς των τριών διαφορετικών εργασιακών σχέσεων στο Πυροσβεστικό Σώμα. Χθες κάνατε τέσσερις τις κατηγορίες από τρεις που ήταν μέχρι σήμερα. Τι κάνατε το προηγούμενο διάστημα, κύριε Υπουργέ; Ρίξατε στάχτη στα μάτια των πυροσβεστών, συγκαλύψατε τις προθέσεις σας για τη διατήρηση του καθεστώτος αυτής της τριχοτόμησης, όπως γράφουμε στην επίκαιρη ερώτηση - γι' αυτό επιβεβαιωνόμαστε - αξιοποιήσατε την απόφαση της επιτροπής του Δευτεροβάθμιου Συμβουλίου Κρίσεως του Αρχηγείου του Πυροσβεστικού Σώματος, που έκρινε ποιοι από τους πυροσβέστες πενταετούς θητείας πληρούν τις προϋποθέσεις ένταξης στο πυροσβεστικό προσωπικό και με έντεχνο τρόπο, όπως γράφουμε, κύριε Υπουργέ, την παρουσιάσατε σαν μονιμοποίηση των πυροσβεστών πενταετούς υποχρέωσης. Πάλι στην επίκαιρη ερώτηση, κύριε Υπουργέ, λέμε ότι απ' ό,τι φαίνεται η Κυβέρνηση δεν έχει καμμία πρόθεση ούτε να μονιμοποιήσει τους πυροσβέστες πενταετούς υποχρέωσης, αλλά ούτε καν να ανανεώσει την πενταετή θητεία τους, γιατί πήγατε στην ανανέωση τριών χρόνων και λέτε ότι αυτό θα γίνει μονιμοποίηση, χωρίς άλλη διαδικασία. Αυτές οι εξελίξεις λέμε ότι γεννούν τεράστια προβλήματα. Ήδη η ανησυχία των πυροσβεστών είναι πολύ μεγάλη. Εμείς ξανά επιμένουμε με την επίκαιρη ερώτηση, κύριε Υπουργέ, αν πράγματι υπάρχει άλλη σκέψη στην Κυβέρνηση, πέρα από τη χθεσινή τροπολογία που καταθέσατε, η οποία δείχνει τις προθέσεις της Κυβέρνησης, για αυτούς που δεν είναι μέσα σ' αυτούς που έχουν κριθεί ικανοί από το Πυροσβεστικό Σώμα. Τι θα γίνει μ' αυτούς; Τι θα γίνει με τους συμβασιούχους, τους εποχικούς όπως λέτε, που έχουν μείνει απ' έξω; Μέχρι τώρα, κύριε Υπουργέ, δεν υπάρχει καμμία υπηρεσιακή απόφαση που να ανανεώνει τη θητεία τους. Πάνω σ' αυτά θα θέλαμε τις απαντήσεις σας.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Πρόεδρε, κύριε Κατσώτη, χθες έγινε εκτενής συζήτηση πάνω σ' αυτό το θέμα. Το θέμα των πυροσβεστών όλων των κατηγοριών ξέρετε ότι αποτελεί μια τεράστια στρέβλωση, η οποία έρχεται από μακριά. Οι προηγούμενες κυβερνήσεις της Νέας Δημοκρατίας και του ΠΑΣΟΚ όχι απλά δημιούργησαν αυτές τις στρεβλώσεις για λόγους συλλογής κομματικών ψήφων, όχι απλά ταλαιπώρησαν αυτούς τους ανθρώπους, αλλά και δημιούργησαν καταστάσεις τέτοιες που μας φέρνουν σε πολύ δύσκολη θέση σήμερα κάτω από τις συνθήκες ελέγχου, τις δημοσιονομικές και τις άλλες συνθήκες τις οποίες διανύουμε. Δεν θέλω να αναφερθώ στο τι έγινε επί προηγούμενων κυβερνήσεων, γιατί υπάρχει συνέχεια σ' αυτόν τον τόπο και δεν θέλουμε να δώσουμε πολεμοφόδια σε άλλους κύκλους που δεν θέλουν το συμφέρον της χώρας. Εμείς όμως, ερχόμαστε τώρα και είμαστε υποχρεωμένοι να δώσουμε μια λύση γι' αυτούς τους ανθρώπους. Μπορεί να μην είναι η λύση που ικανοποιεί στο 100% τις προσδοκίες τους και αυτό που προέβλεπε ο νόμος, αλλά δεν είχε γίνει τίποτα από την υλοποίηση αυτού του νόμου από το 2011 και τα επόμενα χρόνια. Ούτε προεδρικά διατάγματα είχαν γίνει για την υλοποίηση ούτε τίποτα. Ξεκινήσαμε τις διαδικασίες υλοποίησης του νόμου, αλλά προσκρούσαμε σε δυσκολίες που έχουν σχέση και με τους θεσμούς. Από εκεί και πέρα χρειάζεται μια συνεχής προσπάθεια - και την καταβάλουμε αυτή την προσπάθεια - για τη διασφάλιση αυτών των ανθρώπων. Τους δώσαμε αυτό το μεταβατικό στάδιο όχι σαν προσωρινότητα, αλλά για να ικανοποιήσει τις τωρινές ανάγκες μέχρι να διευκρινιστεί ή να πετύχουμε αυτό που και αυτοί θέλουν. Από εκεί και πέρα προσπαθούμε να δημιουργήσουμε συνθήκες ομαλοποίησης - ξαναλέω - σε πολύ στρεβλές καταστάσεις που δημιουργήθηκαν. Γιατί τι γινόταν μέχρι τώρα; Ξέρουμε όλοι καλά πώς εισέρχονταν οι πυροσβέστες στο Σώμα. Από εποχικοί γίνονταν πενταετούς θητείας, από συμβασιούχοι περιορισμένου χρόνου γίνονταν εποχικοί πενταετούς θητείας, από πενταετούς θητείας γίνονταν υπαξιωματικοί και μετά αξιωματικοί. Στρεβλώσεις καθαρές. Από τον προηγούμενο χρόνο άρχισαν να εισέρχονται με πανελλήνιες εξετάσεις, αλλά μικρός αριθμός. Πρέπει να συμμαζέψουμε την κατάσταση και τις στρεβλώσεις που μας κληρονομήθηκαν από τις προηγούμενες κυβερνήσεις. Για αυτό αναγκαστήκαμε να φέρουμε αυτήν τη μεταβατική διάταξη που δεν μας ικανοποιεί και εμάς στο 100%, αλλά δεν μπορούσε να γίνει τίποτα καλύτερο τώρα. Η πρόταση και η τροπολογία που κατατέθηκε από το ΚΚΕ χθες - τη συζητήσαμε και στη χθεσινή συζήτηση - είναι καλές σκέψεις. Μακάρι να είχαμε την δυνατότητα να φέρουμε επιπλέον προσωπικό και να χρησιμοποιήσουμε επιπλέον προσωπικό στην πολιτική προστασία, αλλά δυστυχώς κάτω από τις παρούσες συνθήκες δεν μπορεί να υλοποιηθεί και αυτός ήταν και ο λόγος της μη υιοθέτησής της. Σας ευχαριστώ.
Ευχαριστώ, κύριε Υπουργέ. Κύριε Κατσώτη, έχετε τον λόγο.
Εχθές αναφερθήκαμε επί μακρόν στην τροπολογία μας, κύριε Υπουργέ, δεν ήσασταν εδώ βέβαια. Επειδή είπατε ότι η τροπολογία μας δεν είναι σύμφωνη με τα αιτήματα των πυροσβεστών πενταετούς και συμβασιούχων, πρέπει να σας πω ότι είναι καθολικής απόδοσης από αυτούς τους εργαζόμενους, γιατί μόνο αυτή λύνει το πρόβλημά τους. Η δική σας το περιπλέκει ακόμα παραπέρα. Όλες οι οργανώσεις ζήτησαν χθες να μην κάνουμε δεκτή την τροπολογία σας, γιατί δεν αντιμετωπίζει το πρόβλημα. Φαντάζομαι ότι αυτό το μήνυμα που έστειλαν σε εμάς, το έστειλαν και στα υπόλοιπα κόμματα, άσχετα με τη στάση που κράτησαν. Όμως, κύριε Υπουργέ, εμείς τι λέμε στην τροπολογία μας; Λέμε ότι θα πρέπει οι τέσσερις χιλιάδες οργανικές θέσεις που καταργήθηκαν, να επανασυσταθούν. Είναι σε έναν τομέα πολύ σημαντικό, πολύ ευαίσθητο και έχει να κάνει με τις ανθρώπινες ζωές, με την περιουσία του λαού μας. Δεν μπορεί το Πυροσβεστικό Σώμα, αυτή η υπηρεσία που όλοι την θυμόμαστε και την εκθειάζουμε σε τέτοιες καταστάσεις, να απαξιώνεται, να μειώνεται το προσωπικό της ή να είναι σε αβεβαιότητα και σε ανασφάλεια. Η ομογενοποίηση, λοιπόν, αυτού του προσωπικού, που χρόνια και εσείς λέτε ότι είναι αναγκαίο να γίνει, πρέπει να προχωρήσει. Και αυτό μπορεί να προχωρήσει με την επανασύσταση των τεσσάρων χιλιάδων οργανικών θέσεων και βεβαίως με την προσπάθεια, που εμείς αναδεικνύουμε και μέσα από την τροπολογία μας, να αξιοποιηθούν και άλλες οργανικές θέσεις του Υπουργείου Εσωτερικών για την πολιτική προστασία, η οποία και αυτή είναι μέρος του ίδιου του Πυροσβεστικού Σώματος. Είναι μέρος της δραστηριότητά τους. Γιατί, λοιπόν, δεν προχωράτε σε μια τέτοια λύση που πραγματικά θα αντιμετωπίσει το πρόβλημα και δεν θα υπάρχει αυτή η κατάσταση, η οποία επηρεάζει αρνητικά το Πυροσβεστικό Σώμα και την αποτελεσματικότητά του; Και όσο αυτό εξακολουθεί να υπάρχει, τόσο η αποτελεσματικότητα θα είναι μικρότερη, χειρότερη, με αποτελέσματα αρνητικά για τον λαό και την περιουσία τους. Υπάρχει ευθύνη στην Κυβέρνηση. Πέρα από τις προηγούμενες κυβερνήσεις που διαμόρφωσαν αυτό το περιβάλλον, την εργασιακή ανωμαλία, εσείς την διατηρείτε και με την τροπολογία που κάνατε χθες. Για αυτό και επιμένουμε, κύριε Υπουργέ, να μελετήσετε καλύτερα την τροπολογία μας και όλες τις μορφές που μπορεί να υπάρξουν, έτσι ώστε να αντιμετωπιστεί οριστικά το ζήτημα των πυροσβεστών. Δεν απαντήσατε, όμως, και σήμερα: Οι υπόλοιποι από τους δύο χιλιάδες ενενήντα τρεις πενταετούς θητείας τι θα γίνουν; Πότε θα υπάρξει ανανέωση της θητείας τους; Και δεύτερον, οι εποχικοί θα ξαναπροσληφθούν πάλι φέτος; Αυτό δεν το είπατε στην πρωτολογία και θα θέλαμε να το ακούσουμε στη δευτερολογία σας.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Κατσώτη, κατ' αρχάς η εντύπωση που έχω είναι ότι στην τροπολογία αναφέρετε ότι αυτοί οι πυροσβέστες θα απασχοληθούν στην Πολιτική Προστασία, κάτι που οι ίδιοι δεν το θέλουν, αλλά ήθελαν να γίνουν κανονικής, πλήρους απασχόλησης πυροσβέστες. Το προσπερνάω αυτό. Μακάρι να είχαμε - και θα ήμουν ο ευτυχέστερος άνθρωπος σε αυτό το Υπουργείο - τη δυνατότητα να πάρουμε παραπάνω κόσμο, να δώσουμε περισσότερο κόσμο στην Πολιτική Προστασία, στους δήμους, στις περιφέρειες, όπου χρειάζεται, και να καλύψουμε τις πολλές ανάγκες. Γιατί πράγματι η αλλαγή των κλιματικών συνθηκών επιβάλλει απαιτήσεις, δημιουργεί ανάγκες, οι οποίες πρέπει να καλυφθούν. Κάνουμε προσπάθεια για ενεργοποίηση και πίεση, αν θέλετε, ευρωπαϊκών κύκλων, προκειμένου να δοθούν κονδύλια γι' αυτές τις ανάγκες. Γιατί, κακά τα ψέματα, ο Νότος, οι νότιες περιοχές της Ευρώπης πλήττονται περισσότερο από φυσικές καταστροφές, ακριβώς λόγω της αλλαγής των κλιματολογικών συνθηκών. Αυτό, όμως, μπορούμε για την ώρα. Δεν μπορούμε να δημιουργήσουμε περισσότερες θέσεις, παρ' ότι θα ήταν το καλύτερο που θα μπορούσαμε να ακούσουμε. Από εκεί και πέρα, η ομογενοποίηση που είπατε είναι μια καλή ευχή για το Πυροσβεστικό Σώμα. Είναι, όμως, τεράστιες οι στρεβλώσεις που δημιουργήθηκαν διαχρονικά, με πάρα πολλές κατηγορίες εργαζομένων, μέσα στο Πυροσβεστικό Σώμα. Το έχω ξαναδηλώσει σε αυτόν τον χώρο ότι δεν νομίζω να υπάρχει άλλος χώρος του δημοσίου με τόσες πολλές στρεβλώσεις, όπως είναι το Πυροσβεστικό Σώμα, γιατί ακριβώς είχε χρησιμοποιηθεί κατά κόρον σαν κομματικός μηχανισμός. Η ομογενοποίηση δεν μπορεί να γίνει με την έννοια της απόλυτης ομογενοποίησης. Όσον αφορά, δε, τους εποχικούς υπαλλήλους, ο προγραμματισμός μας είναι να υλοποιηθεί το πρόγραμμα όπως πέρυσι και σε αυτή την κατεύθυνση προχωράμε. Τέλος, όσον αφορά τους πυροσβέστες, που δεν ανήκουν στην κατηγορία της χθεσινής τροπολογίας, χίλια εξακόσια άτομα περίπου, έχει γίνει ανανέωση της πενταετούς θητείας. Έχει υπογραφεί, έχει κλείσει το θέμα γι' αυτούς. Σας ευχαριστώ.
Πότε;
Τις προηγούμενες μέρες.
Δεν μας το είπατε αυτό, δεν το παρουσιάσατε χθες.
Θα σας δώσω το έγγραφο.
Κυρίες και κύριοι συνάδελφοι, ο Βουλευτής κ. Ιωάννης Μανιάτης ζητεί άδεια ολιγοήμερης απουσίας στο εξωτερικό για το διάστημα 20 Φεβρουαρίου έως 21 Φεβρουαρίου 2017, λόγω συμμετοχής του, ως εκπρόσωπος της Δημοκρατικής Συμπαράταξης, στο πλαίσιο του Ecofin στο δείπνο των Υπουργών Οικονομικών των ευρωσοσιαλιστικών κυβερνήσεων και κομμάτων στις Βρυξέλλες. Επίσης, ο Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό για το διάστημα 19 Φεβρουαρίου έως 20 Φεβρουαρίου 2017, λόγω κομματικών υποχρεώσεων. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Ακολουθεί η δέκατη τρίτη με αριθμό 382/23-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών, σχετικά με το σχέδιο αποδυνάμωσης της αστυνομικής και πυροσβεστικής δύναμης της Μακεδονίας. Θα απαντήσει ο Αναπληρωτής Υπουργός Εσωτερικών κ. Τόσκας. Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, σας είχαμε καταθέσει δύο ερωτήσεις, την 8659 στις 28-9-2016 και την 2238 στις 23-12-2016. Και οι δύο είχαν το εξής ερώτημα, αν υπάρχει υποστελέχωση της αστυνομικής δύναμης στη Μητροπολιτική Ενότητα Θεσσαλονίκης. Μετά την αποτυχία της απάντησής σας την οποία λάβαμε γραπτώς, καθόσον κρίναμε ότι δεν ήταν ικανοποιητική και τεκμηριωμένη, προχωρήσαμε στη συγκεκριμένη επίκαιρη ερώτηση, όπου πλέον ερωτάσθε αν εφαρμόζεται κάποιο σχέδιο αποδυνάμωσης της αστυνομικής και της πυροσβεστικής δύναμης στην περιοχή της Μακεδονίας και με ποιο κριτήριο θεωρείτε εσείς πως είναι απαραίτητο να προχωρήσετε στην υλοποίηση του συγκεκριμένου σχεδίου. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Σαρίδη, θα μου επιτρέψτε να κάνω και μια παρατήρηση σε θέματα δεοντολογίας. Η ερώτησή σας είναι η εξής: «Εφαρμόζετε σχέδιο αποδυνάμωσης της αστυνομικής και πυροσβεστικής δύναμης Μακεδονίας;» Ε, τώρα νομίζω ότι δεν μπορούμε να μπούμε σε τέτοια συζήτηση για το αν εφαρμόζουμε σχέδιο αποδυνάμωσης, δηλαδή, αν σαμποτάρουμε - αυτό μου λέτε με λίγα λόγια. Παρακαλώ, λοιπόν, να είσαστε πιο προσεκτικός στις ερωτήσεις σας. Έχετε αναφερθεί και έχετε κάνει αρκετές ερωτήσεις πάνω σε αυτό το θέμα. Και επειδή, αν δεν κάνω λάθος, είσαστε τοπογράφος μηχανικός - διορθώστε με - , άρα ξέρετε από αριθμούς, θα αναφερθώ σε αριθμούς και τίποτα παραπάνω. Γενική Αστυνομική Διεύθυνση Θεσσαλονίκης: οργανική δύναμη πέντε χιλιάδες εκατόν δεκαεπτά, υπάρχουσα τέσσερις χιλιάδες ενιακόσιοι ογδόντα εννέα. Δυτική Μακεδονία: οργανική δύναμη χίλιοι ενιακόσιοι τρεις, υπάρχουσα χιλιοι οκτακόσιοι εβδομήντα τρεις. Κεντρική Μακεδονία: οργανική δύναμη δύο χιλιάδες ενιακόσιοι τριάντα τέσσερις, υπάρχουσα δύο χιλιάδες οκτακόσιοι σαράντα πέντε. Ανατολική Μακεδονία - Θράκη: οργανική δύναμη δύο χιλιάδες ενιακόσιοι δώδεκα, υπάρχουσα δύο χιλιάδες επτακόσιοι εξήντα τρεις. Καβάλα: οργανική δύναμη τετρακόσιοι δεκαεπτά, υπάρχουσα τετρακόσιοι δεκαπέντε. Δράμα: οργανική δύναμη τετρακόσιοι ογδόντα τέσσερις, υπάρχουσα τετρακόσιοι τριάντα πέντε. Σε ό,τι αφορά στην Πυροσβεστική, στην κεντρική Μακεδονία προβλέπονται οκτακόσιοι ογδόντα τρεις μόνιμοι υπάλληλοι γενικών καθηκόντων και τριάντα πέντε ειδικών καθηκόντων και υπάρχουν χίλιοι εκατόν σαράντα μόνιμοι υπάλληλοι γενικών καθηκόντων, τριάντα έξι ειδικών καθηκόντων και πεντακόσιοι εξήντα πέντε πυροσβέστες πενταετούς υποχρέωσης. Στην Περιφερειακή Πυροσβεστική Διοίκηση Δυτικής Μακεδονίας προβλέπεται να υπηρετούν διακόσιοι πέντε και υπηρετούν διακόσιοι τριάντα έξι γενικών καθηκόντων και εκατόν ενενήντα τρεις πυροσβέστες πενταετούς υποχρέωσης. Στην ανατολική Μακεδονία προβλέπονται εκατόν πενήντα ένας και υπάρχουν εκατόν εβδομήντα μόνιμοι υπάλληλοι γενικών καθηκόντων και εκατόν πέντε πυροσβέστες πενταετούς υποχρέωσης. Ευχαριστώ.
Ευχαριστώ, κύριε Υπουργέ. Κύριε συνάδελφε, έχετε τον λόγο.
Κύριε Υπουργέ, θα προσπαθήσω να δικαιολογήσω την ερώτησή μου μέσα στο τρίλεπτο το οποίο μου δίνει ο Κανονισμός της Βουλής να απαντήσω, καθ' όσον πρέπει να καταλάβω, να αξιολογήσω και να επιχειρηματολογήσω πάνω στην τοποθέτησή σας. Η αλήθεια είναι, κύριε Υπουργέ, ότι δεν έχω καταλάβει και ακόμα δεν έχετε απαντήσει: Υπάρχει υποστελέχωση, ναι ή όχι; Μου δίνετε αριθμούς, αλλά απαντήστε: υπάρχει υποστελέχωση, ναι ή όχι; Για να μπορέσω να το καταλάβω εγώ, να το καταλάβουν οι πολίτες, να το καταλάβει ο Δήμαρχος Νεάπολης - Συκεών, ο κ. Δανιηλίδης, ο οποίος έχει στείλει χαρτί στο γραφείο του Πρωθυπουργού χθες, πρέπει να υπάρχει και στο δικό σας γραφείο - εδώ είναι και θα το καταθέσω στα Πρακτικά της Βουλής - , όπου μιλάει για έλλειψη αστυνόμευσης και για αύξηση της παραβατικότητας. Ο δήμαρχος Νεάπολης - Συκεών Θεσσαλονίκης και μαζί με αυτόν και άλλοι δήμαρχοι. Για να μπορέσω να καταλάβω, κύριε Υπουργέ, αν υπάρχει υποστελέχωση. Μου απαντήσατε στην υπ' αριθμόν 2238 ερώτηση στις 23-12-2016 και μου είπατε: «Με αφορμή την ερώτησή σας, καθίσταται γνωστό ότι όσον αφορά τις ανάγκες στελέχωσης αυτές αποφασίζονται από τον αρχηγό της Ελληνικής Αστυνομίας, ο οποίος δύναται να αποσπά ή να μετακινεί προσωρινά αστυνομικούς, ειδικούς φρουρούς κ.λπ., σύμφωνα με τις ανάγκες». Θέλω να μου εξηγήσετε ποιες ήταν οι ανάγκες για τις οποίες αποσπάστηκαν από τη μητροπολιτική ενότητα Θεσσαλονίκης για να πάνε στις διευθύνσεις του βορείου και του νοτίου Αιγαίου; Ποιος έκρινε ότι οι ανάγκες αυτές ήταν μεγαλύτερες από τις ανάγκες που είχε η κεντρική Μακεδονία; Αυτοί που έφυγαν και αποσπάστηκαν άντε να το δεχτούμε ότι θα πήγαιναν για ένα συγκεκριμένο χρονικό διάστημα. Η μονιμότητα των αποσπάσεων αυτών δικαιολογεί τις ανάγκες τις οποίες έχουμε; Αυτό το προσωπικό που έφυγε και αποσπάστηκε ήταν το πλεονάζον προσωπικό της μητροπολιτικής ενότητας Θεσσαλονίκης; Οι ενενήντα εννιά πυροσβέστες, κύριε Υπουργέ, που κατέβηκαν κάτω στην Αθήνα για να στελεχώσουν τα αεροδρόμια ήταν και αυτοί πλεονάζον προσωπικό του Πυροσβεστικού Σώματος της Θεσσαλονίκης; Στην ίδια απάντηση, κύριε Υπουργέ, γυρνάτε και μου λέτε ότι το Κατώτερο Συμβούλιο Μεταθέσεων είναι το μοναδικό υπεύθυνο και στο πρώτο δεκαπενθήμερο του μηνός Ιανουαρίου κάθε έτους, εκτιμώντας τις υπηρεσιακές ανάγκες καταρτίζει σχετικούς πίνακες των κενών οργανικών θέσεων. Οι οργανικές θέσεις μάς καθορίζουν τις υπηρεσιακές ανάγκες; Δηλαδή, αυτό το συμβούλιο πέρυσι τον Ιανουάριο του 2016 είχε προβλέψει την αύξηση των προσφυγικών ροών; Είχε προβλέψει ότι η κεντρική Μακεδονία θα γεμίσει με δέκα ή με δεκαπέντε στρατόπεδα, με προσφυγικούς καταυλισμούς;
Πού το ξέρετε;
Κύριε Υπουργέ, ρωτάω και πάλι: Είναι υποστελεχωμένη η αστυνομική δύναμη; Και δεύτερον, με ποια κριτήρια και με ποια διαδικασία μπορεί να κρίνει ο Υπουργός, αν και εφόσον υπάρχει πρόβλημα υποστελέχωσης πραγματικό, όμως, όχι σε αριθμούς, οι οποίοι μπορεί να βγήκαν πριν από τρία, τέσσερα ή πέντε χρόνια; Τώρα τι γίνεται; Ευχαριστώ πολύ, κύριε Υπουργέ.
Κύριε Υπουργέ, έχετε τον λόγο.
Θα κάνω άλλη μια παρατήρηση για την ένταση της φωνής σας. Μάλλον δεν καταλαβαίνετε από αριθμούς. Και πρέπει να λέμε και την αλήθεια. Πού βρέθηκαν τα δεκαπέντε στρατόπεδα γύρω από τη Θεσσαλονίκη; Δεν ξέρω πόσα είδατε εσείς. Μήπως δεν καταλάβατε τις ανάγκες που υπάρχουν αυτή τη στιγμή στο βόρειο Αιγαίο με τις μεταναστευτικές ροές; Ξαναλέω: Οι ανάγκες βγαίνουν με βάση τους υπολογισμούς του αρχηγού, του επιτελείου της Ελληνικής Αστυνομίας. Οι ανάγκες αυτές, βέβαια, βγαίνουν από τους υπολογισμούς που έχουν σχέση με την κατάσταση του κάθε νομού. Ο Νομός της Θεσσαλονίκης, για λόγους ευνόητους, έχει πολύ περισσότερους αστυνομικούς και πυροσβέστες απ' όσους προβλέπεται. Από εκεί και πέρα, γίνεται η καλύτερη κατανομή που μπορεί να υπάρξει και υπάρχουν μετακινήσεις αστυνομικών εκεί όπου υπάρχουν ανάγκες. Σας το έχουμε τονίσει κατ' επανάληψη. Εάν εσείς δεν δέχεστε τους αριθμούς, τότε λυπάμαι. Εγώ μιλάω μόνο με αριθμούς και με την πραγματικότητα. Ευχαριστώ.
Πριν πάμε στην επόμενη επίκαιρη ερώτηση που θα συζητηθεί, θα αναγνώσω τις επίκαιρες ερωτήσεις, που δεν θα συζητηθούν σήμερα. Η δεύτερη με αριθμό 483/14-2-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με «τη διαπλοκή στις κρατικές επιτροπές και στη Δικαιοσύνη και των νέων ένορκων καταγγελιών του Ανδρέα Μαρτίνη από τον Κορυδαλλό», δεν θα συζητηθεί και αναβάλλεται λόγω κωλύματος (ασθένεια) του Αναπληρωτή Υπουργού Δικαιοσύνης κ. Παπαγγελόπουλου. Η τέταρτη με αριθμό 482/14-2-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την παράταση του δικαιώματος για πλήρη ασφάλιση των εργαζομένων, των ανέργων και των επαγγελματιών, δεν θα συζητηθεί και αναβάλλεται λόγω κωλύματος του Υφυπουργού Εργασίας κ. Πετρόπουλου, διότι θα βρίσκεται στην Κρήτη. Η πέμπτη με αριθμό 480/14-2-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών, δεν θα συζητηθεί λόγω κωλύματος του Υπουργού κ. Γαβρόγλου και με αιτιολογία φόρτος εργασίας. Η τρίτη με αριθμό 447/6-2-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τη «συνάντηση του Πρωθυπουργού με εκπροσώπους της επενδυτικής τράπεζας Rothschild», δεν θα συζητηθεί και αναβάλλεται λόγω φόρτου εργασίας του κ. Χουλιαράκη. Η έκτη με αριθμό 452/6-2-2017 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με τις «συνομιλίες Τσίπρα - επενδυτικής τράπεζας Rothschild και την εμπλοκή της οικογένειας Rothschild στην οικονομική ζωή της Ελλάδος», δεν θα συζητηθεί λόγω φόρτου εργασίας του κ. Χουλιαράκη. Η πέμπτη με αριθμό 345/16-1-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ), δεν θα συζητηθεί λόγω φόρτου εργασίας του κ. Τσακαλώτου. Η όγδοη με αριθμό 414/30-1-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού, δεν θα συζητηθεί λόγω φόρτου εργασίας του κ. Τσακαλώτου. Η δωδέκατη με αριθμό 409/30-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «ΕΘΝΙΚΗΣ ΑΣΦΑΛΙΣΤΙΚΗΣ», δεν θα συζητηθεί λόγω φόρτου εργασίας του κ. Τσακαλώτου. Η δέκατη τέταρτη με αριθμό 400/27-1-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια, επίσης δεν θα συζητηθεί λόγω φόρτου εργασίας του κ. Τσακαλώτου. Η τρίτη με αριθμό 479/14-2-2017 επίκαιρη ερώτηση πρώτου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα, δεν συζητείται λόγω κωλύματος του Υπουργού κ. Σωκράτη Φάμελλου. Και τέλος, η δέκατη με αριθμό 348/16-1-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για την βιντζότρατα που θέτει σε άμεσο κίνδυνο τη βιωσιμότητα των ελληνικών θαλασσών, δεν θα συζητηθεί λόγω κωλύματος του ερωτώντος Βουλευτή. Επιβεβαίωση για τις αιτιολογίες που ακούσατε υπάρχει από τον Γραμματέα της Κυβέρνησης κ. Καλογήρου. Προχωράμε τώρα σε δυο ερωτήσεις, που θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου. Θα συζητηθεί τώρα η τέταρτη με αριθμό 448/6-2-2017 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, σχετικά με τις αποζημιώσεις των πατατοκαλλιεργητών του λεκανοπεδίου του Κάτω Νευροκοπίου στον Νομό Δράμας. Κύριε Κυριαζίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, επανέρχομαι στο ζήτημα της παντελούς απουσίας της κρατικής μέριμνας για τους πληγέντες από τον επιβλαβή μύκητα, για τους πατατοκαλλιεργητές του Κάτω Νευροκοπίου. Οφείλω για μια ακόμη φορά να μεταφέρω την αγανάκτηση, την απελπισία και κυρίως την απόγνωση των καλλιεργητών αυτών, οι οποίοι βιώνουν την κυβερνητική κοροϊδία στον μέγιστο βαθμό. Ως σημείωσα μετ' εμφάσεως και τον Νοέμβριο με ερώτησή μου, όπου δεν πήρα απάντηση, οι πατατοκαλλιεργητές καλούνται να τα βγάλουν πέρα χωρίς καμμία ενίσχυση, βοήθεια ή συμπαράσταση από την κεντρική διοίκηση, το Υπουργείο και τον ΕΛΓΑ, χωρίς εισόδημα και κρατική βοήθεια, με κτήματα αποκλεισμένα και με αποδεδειγμένη αδυναμία να αγοράσουν τις ενδεικνυόμενες ποικιλίες. Καλούνται να διαχειριστούν μία κατάσταση για την οποία δεν ευθύνονται. Όχι μόνο αυτό, αλλά το Υπουργείο Αγροτικής Ανάπτυξης δεν δείχνει να ευαισθητοποιείται και να ενσκήπτει στο όλο πρόβλημα, παρά τις περί του αντιθέτου δημόσιες διαβεβαιώσεις της Κυβέρνησης, ότι δήθεν θα δρομολογηθεί η επίλυση του προβλήματος μέσω της επέκτασης των αποζημιώσεων του ΕΛΓΑ, που - σημειωτέον - ποτέ δεν δόθηκαν. Εν όψει των ανωτέρω και επειδή και στην απάντηση του Υφυπουργού Αγροτικής Ανάπτυξης δεν δόθηκε καμμία απάντηση, παρακαλώ, κύριε Υπουργέ, να μας απαντήσετε με ποιον τρόπο και πότε θα ανακουφιστούν οι πληγέντες αγρότες. Θα επεκταθούν, ως είχε υποσχεθεί το Υπουργείο, οι ασφαλιστικές καλύψεις του ΕΛΓΑ σε όλη τη φυτική παραγωγή, προκειμένου να καλυφθούν και αυτές οι ζημιές; Αν ναι, πότε; Εν τέλει, θα βρει το Υπουργείο σας τρόπο να ενισχύσει ή να αποζημιώσει τους συνανθρώπους μας αυτούς; Πότε και πώς, κύριε Υπουργέ;
Ορίστε, κύριε Αποστόλου, έχετε τον λόγο.
Κύριε συνάδελφε, θα σας το ξαναπώ. Κατανοώ και τη δική σας αγωνία και το πρόβλημα που όντως έχουν οι συγκεκριμένοι πατατοπαραγωγοί. Όμως, επιτρέψτε μου να σας πω για μία ακόμη φορά ότι οι συγκεκριμένες ζημιές, οι μυκητολογικές, δεν περιλαμβάνονται στους ασφαλιστικούς κινδύνους του ΕΛΓΑ. Δεν υπάρχει, δηλαδή, ασφαλιστική κάλυψη. Πώς μπορεί να υπάρξει ασφαλιστική κάλυψη; Αν κάνουμε αναλογιστικές μελέτες - γιατί έχουμε μπει σε αυτή τη διαδικασία πλέον - για πολλούς κινδύνους που δεν είχαν προβλεφθεί μέχρι σήμερα, για να δούμε πώς μέσα από αυτή τη διαδικασία στην επόμενη φάση, θα έλεγα, μπορεί να στοιχειοθετηθεί η δυνατότητα στους ασφαλιστικά ενήμερους αγρότες να παίρνουν αντίστοιχες αποζημιώσεις. Όμως, εδώ έχουμε ένα πρόβλημα και το πρόβλημα αυτό, όπως αντιλαμβάνεστε, μπορεί να αντιμετωπιστεί μόνο με μία διαδικασία. Η διαδικασία αυτή είναι αυτή που ξέρουν στον αγροτικό χώρο. Είναι η διαδικασία de minimis, μιας ενίσχυσης η οποία προϋποθέτει δύο πράγματα: Πρώτον, να στοιχειοθετήσουμε με έναν φάκελο ότι πραγματικά αποδεικνύεται η ζημιά που υπάρχει και το δεύτερο και το ουσιαστικότερο είναι να επιτρέπουν οι δημοσιονομικές συνθήκες της χώρας τη χορήγηση τέτοιων ενισχύσεων - πόσο μάλλον όταν προϋποτίθεται ότι χρειάζονται και την έγκριση της Ευρωπαϊκής Επιτροπής. Εγώ, έτσι για να το κλείνουμε το θέμα, θα κάνω προς αυτή τη κατεύθυνση μία προσπάθεια. Δεν υπόσχομαι ότι θα διασφαλισθεί το αντίστοιχο de minimis από κρατικούς πόρους. Θέλω να είμαι ξεκάθαρος. Τον φάκελο, λοιπόν, αυτόν θα τον ετοιμάσουμε και θα δούμε. Διότι ήδη κατά κάποιον τρόπο έχει ξεπεραστεί το πρόβλημα. Μετά από μελέτη στο Μπενάκειο έχουν βρεθεί δύο παθότυποι, οι οποίοι είναι ανθεκτικοί στον συγκεκριμένο μύκητα. Υπάρχει, όμως, μία ιδιαιτερότητα. Πρέπει να μιλάμε μόνο για πατάτα, η οποία θα είναι φαγώσιμη, όχι για πατάτα η οποία να μπορεί να καλλιεργηθεί και σε άλλες περιοχές. Είναι ένα πάρα πολύ λεπτό ζήτημα αυτό. Υπάρχει μία συνεργασία με το Μπενάκειο Φυτοπαθολογικό Ινστιτούτο. Θα κάνουμε ό,τι μπορούμε, ειλικρινά, σας ομολογώ, για να στοιχειοθετήσουμε την αναγκαιότητα της συγκεκριμένης αντιμετώπισης των ζημιών.
Κύριε Κυριαζίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, δεν με ικανοποιείτε με την απάντησή σας, διότι είναι η τρίτη χρονιά που επανέρχομαι, δυστυχώς, για το ίδιο ζήτημα και μάλιστα για μία περιοχή ιδιαίτερη, την οποία καταλαβαίνετε πάρα πολύ καλά. Δεν έχουμε μεγαλοαγρότες εκεί πάνω στο λεκανοπέδιο. Θα πρέπει - ας μου επιτραπεί να πω - να τους πληρώνουμε που μένουν εκεί. Έχουμε δυόμισι χιλιάδες στρέμματα ακριβώς σε αυτήν την καραντίνα. Μικροαγρότες είναι όλοι, οι οποίοι έχουν είκοσι, τριάντα στρέμματα, το περισσότερο πενήντα. Φανταστείτε ότι οι περισσότεροι έχουν όλη την ιδιοκτησία τους μέσα σε αυτόν τον χώρο. Άρα τρεις χρονιές βρίσκονται - αν θέλετε - σε μία κατάσταση όχι απελπισίας αλλά αδυναμίας επιβίωσης. Θα πρέπει να το καταλάβουμε αυτό. Δεν είναι δυνατόν το κράτος να μην έρχεται να τους συμπαρασταθεί. Αναγκάστηκα να καταφύγω στον ευρωπαίο Επίτροπο. Τι μου απαντάει; Κι εσείς στην απάντησή σας το 2015 τι λέτε; Αυτό που είπατε και σήμερα. «Εμείς πραγματικά κατανοούμε πλήρως το πρόβλημα που υπάρχει στην περιοχή. Όντως, ζητάμε και προετοιμαζόμαστε να επεκτείνουμε τις ασφαλιστικές καλύψεις από πλευράς ΕΛΓΑ σε όλη τη φυτική παραγωγή, για να καλύπτονται και αυτές οι ζημιές. Αυτή την ώρα δεν μπορώ να σας πω κάτι». Από τότε πέρασαν είκοσι έξι χιλιάδες ώρες, κύριε Υπουργέ, και δεν έχουμε καμία απάντηση, καμμία θέση. Τουναντίον, τι μας λέτε, αλλά και τι μας λέει ο ευρωπαίος Επίτροπος; Λέει: «Ωστόσο, υπό τον πρώτο πυλώνα της ΚΑΠ ένα πιθανό μέτρο θα μπορούσε να ενεργοποιηθεί από τα κράτη - μέλη. Αυτό που θα μπορούσε να ενεργοποιηθεί είναι η θέσπιση χρηματοδοτικών πόρων, οι οποίοι θα μπορούσαν ειδικά να προβλεφθούν για τις καταστάσεις αυτές, προκειμένου να αντιμετωπιστεί το όλο ζήτημα». Συνεχίζει: «Νομικά εργαλεία, ως εκ τούτου, δυνατά υπό το τρέχον νομικό καθεστώς, τα οποία θα μπορούσαν να θεσμοθετηθούν για να μετριάσουν την κατάσταση, υπάρχουν. Όμως και τα δύο αυτά απαιτούν την ανάληψη πρωτοβουλίας από πλευράς των αρμοδίων ελληνικών αρχών». Δεν αναλάβατε να φέρετε καμμία ανάλογη πρωτοβουλία, κύριε Υπουργέ, προκειμένου να αντιμετωπιστεί το θέμα. Τώρα τι μας λέτε; Μας λέτε ότι τα δημοσιονομικά δεν επιτρέπουν κάτι τέτοιο. Μα, είναι θέμα επιβίωσης. Δεν είναι θέμα δημοσιονομικό πλέον σε μία τέτοια περιοχή. Μάλιστα, είναι παρών και ο Υπουργός Ανάπτυξης εδώ. Πιστεύω ότι αντιλαμβάνεστε ότι σε ειδικές περιοχές θα πρέπει να υπάρχουν ανάλογα προγράμματα. Δεν κινήθηκε, όμως, καμμία διαδικασία. Μας λέτε για το Μπενάκειο, ότι μπορούν να βρεθούν - ή βρέθηκαν - δύο τύποι οι οποίοι μπορούν να καλλιεργηθούν. Ξέρετε, ένα στρέμμα για να καλλιεργηθεί κάτω από αυτές τις συνθήκες που είπατε θέλει δύο χιλιάδες ευρώ. Είναι δυνατόν; Εκτός αν τους επιτρέψετε να σπείρουν κάτι άλλο, προκειμένου - αν θέλετε - να έχουν μία τέτοια παραγωγή, κάτι παράνομο εννοώ. Κύριε Υπουργέ, έχουμε συμπατριώτες μας που βιώνουν ειδικές καταστάσεις σε περιοχές, όπως ξέρετε, ειδικότερα με τον παγετό και δεν ξέρουμε τι θα προκύψει και φέτος. Δεν είναι δυνατόν να τους αφήνουμε εγκαταλελειμμένους εκεί. Περιμένω μία θετική απάντηση, έτσι ώστε σε ένα σημείο να είναι δυνατόν να επιβιώσουν. Πράγματι και οι ίδιοι - το είπατε κι εσείς - δεν είναι δυνατόν να αποζημιωθούν στο σύνολο, αν κι έτσι θα έπρεπε. Εφαρμόστηκε από τη δική μας πλευρά στα δύο χρόνια διακυβέρνησης της Νέας Δημοκρατίας. Βρέθηκε ένας τρόπος να υπάρχει έστω μία υποτυπώδης αποζημίωση. Γιατί δεν το κάνετε;
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Καποδίστριας», δεκαεννέα μαθήτριες και μαθητές και δύο εκπαιδευτικοί από το 1ο Γυμνάσιο Άνω Λιοσίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Αποστόλου, έχετε τον λόγο.
Κύριε συνάδελφε, αυτά που σας είπε ο Επίτροπος, ότι υπάρχουν μέτρα που μπορούν να χρησιμοποιηθούν, προαπαιτούν ορισμένο όριο ζημιάς το οποίο αναφέρεται σε επίπεδο Περιφερειακής Ενότητας. Δεν μιλάμε για μεγάλες ζημιές τέτοιες που μπορούν να καλυφθούν από το συγκεκριμένο μέτρο. Όντως, στην προκειμένη περίπτωση, η μόνη δυνατότητα που μπορεί να υπάρξει είναι ένα μικρό, όπως σας είπα, de minimis.
Να υπάρξει, όμως, κύριε Υπουργέ.
Θα υπάρξει. Πριν από είκοσι, είκοσι πέντε ημέρες όλη η κτηνοτροφία της Ελλάδας είχε χωθεί στα χιόνια. Εκεί, αντιλαμβάνεστε ότι πρέπει να υπάρξει βοήθεια. Δεν είναι δηλαδή ένα θέμα το οποίο δεν μας απασχολεί. Μας απασχολεί. Το επαναλαμβάνω. Μην κρυβόμαστε όμως. Είναι οι ιδιαιτερότητες τέτοιες, οι δημοσιονομικές, που δεν μπορώ εγώ να δεσμευτώ…
Δεν είναι τώρα. Είναι τρία χρόνια.
…και να σας πω ότι συνεννοήθηκα με τον Υπουργό Οικονομικών ότι θα υπάρχουν δύο, τρία, τέσσερα εκατομμύρια για να πληρωθούν οι συγκεκριμένες ενισχύσεις. Θα κάνουμε μία προσπάθεια. Δεν μπορώ να σας πω τίποτα άλλο. Δεδομένου ότι από την πλευρά του ΕΛΓΑ δεν μπορούμε, διότι ο ΕΛΓΑ λειτουργεί αποκλειστικά με τον χαρακτήρα της ανταποδοτικότητας, άρα λοιπόν εκεί δεν μπορούμε να πάμε. Άρα πού; Μόνο σε αυτή τη διαδικασία. Δεν υπάρχει άλλη.
Για πόσο χρόνο; Πείτε μας ένα διάστημα για να πάρουν μια ανάσα οι άνθρωποι.
Έχουμε τη θέληση και θα το δούμε. Aν μας επιτρέπουν τα δημοσιονομικά κυρίως, κάτι θα κάνουμε.
Επειδή ο κ. Αποστόλου είναι άνθρωπος του διά ταύτα, λέω εγώ μια ιδέα τώρα, κύριε Υπουργέ: Τόσο πρωτογενές πλεόνασμα έχουμε βγάλει, για δύο εκατομμύρια τώρα είναι το ζήτημα; Πηγαίνετε στον κ. Τσακαλώτο και πείτε του «Παίρνουμε δύο εκατομμύρια από το πρωτογενές πλεόνασμα, που το έχουμε υπερκαλύψει», όπως δηλώνει.
Άρα συμφωνείτε, κύριε Πρόεδρε, το πρωτογενές πλεόνασμα να το χρησιμοποιούμε για κοινωνικού τύπου παρεμβάσεις.
Σύμφωνα με αυτά που λέει η Κυβέρνηση, σας δίνω μία ιδέα, αφού το λέει ο Υπουργός Οικονομικών και επειδή ξέρω ότι είστε άνθρωπος του διά ταύτα. Εγώ νόμιζα ότι ήταν πολλά τα εκατομμύρια. Προχωράμε με την ένατη με αριθμό 415/31-1-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την αναβολή των προκηρύξεων του Προγράμματος Αγροτικής Ανάπτυξης. Κύριε Κεγκέρογλου, αγαπητέ Βασίλειε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, σε ερώτηση και συζήτηση που είχαμε εδώ στη Βουλή πέρυσι την άνοιξη ο Αναπληρωτής Υπουργός Αγροτικής Ανάπτυξης με είχε διαβεβαιώσει ότι το Πρόγραμμα Αγροτικής Ανάπτυξης θα έχει ενεργοποιηθεί πλήρως ή σε μεγάλο βαθμό από τον Σεπτέμβριο του 2016 και μετά. Μέχρι σήμερα παρατηρούμε ότι εκτός από το Πρόγραμμα που αφορά τους νέους αγρότες, υπάρχει μία μεγάλη καθυστέρηση για την προδημοσίευση και για την έκδοση προσκλήσεων για τα υπόλοιπα μέτρα και τις δράσεις, που γνωρίζετε πολύ καλά ότι είναι εντελώς απαραίτητα για όλους τους ανθρώπους που ασχολούνται με τον αγροδιατροφικό τομέα του τόπου μας, παραγωγούς, μεταποιητικές επιχειρήσεις κ.λπ.. Βεβαίως, μπορεί να έχει γίνει προετοιμασία και να είμαστε κοντά και θα ήθελα κατ' αρχάς να μας ενημερώσετε και να μας απαντήσετε τι προγραμματισμός υπάρχει για τις προκηρύξεις των μέτρων του Προγράμματος Αγροτικής Ανάπτυξης. Παραδείγματος χάριν, το συγκεκριμένο μέτρο που ενδιαφέρει πολύ κόσμο, το 4.2.1, που οι πληροφορίες είναι ότι είναι στο γραφείο σας το σχέδιο από τις αρμόδιες υπηρεσίες και είστε σχεδόν έτοιμος να το υπογράψετε, πότε θα υπογραφεί; Ενδεικτικά το λέω. Βεβαίως, πρέπει να δείτε ένα θέμα το οποίο έχει προκύψει - και δεν το αναφέρω στην ερώτηση - με το πρόγραμμα βιολογικής γεωργίας και κτηνοτροφίας, όπου υπάρχει ένα παράθυρο, το οποίο θα δημιουργήσει τεράστια προβλήματα, κύριε Υπουργέ, και είναι, από τη στιγμή που έχουμε ξεχωριστό πρόγραμμα για νέους βιοκαλλιεργητές και για παλαιούς, η ασφαλής ημερομηνία που ένας χαρακτηρίζεται παλαιός ή νέος. Με τον τρόπο που βγάλατε την πρόσκληση στις 27 Ιανουαρίου και επειδή οι συμβάσεις των εταιριών, σύμφωνα με το Υπουργείο Οικονομικών, μπορούν να καταχωρίζονται στις ΔΟΥ και μετά από τρεις μήνες δεν είναι ασφαλής η ημερομηνία και έτσι θα υπάρχουν εικονικά - να το πω απλά - «βαφτίσια» παλιών και νέων βιοκαλλιεργητών, εάν δεν λάβετε κάποια μέτρα. Θέλω να μου πείτε αν το έχουν εντοπίσει κι άλλοι αυτό το πρόβλημα. Ευχαριστώ πολύ, κύριε Πρόεδρε.
Ορίστε, κύριε Υπουργέ, έχετε τον λόγο.
Κύριε συνάδελφε, το Πρόγραμμα Αγροτικής Ανάπτυξης 2014-2020 εγκρίθηκε τον Δεκέμβριο του 2015, ουσιαστικά πριν έναν χρόνο. Για να ξεκινήσει η υλοποίηση του Προγράμματος, για να ξεκινήσουν δηλαδή όχι μόνο να πληρώνονται έργα από το προηγούμενο, αλλά κυρίως να προσεγγίσουμε τη μεγάλη τομή, θα έλεγα, που φέραμε στον χώρο εκχωρώντας το 37% του Προγράμματος Αγροτικής Ανάπτυξης στην περιφερειακή αυτοδιοίκηση, χρειάζονταν ορισμένες διαδικασίες. Αυτές οι διαδικασίες έγιναν και μάλιστα έγιναν κατά τέτοιον τρόπο που πραγματικά και διευκόλυναν πάρα πολύ την απορροφητικότητα του Προγράμματος για το 2016, αλλά, κυρίως, μας έδωσαν τη δυνατότητα να γίνονται οι πληρωμές κανονικά. Έτσι, λοιπόν, το 2016, πρώτη χρονιά εφαρμογής, είχαμε πληρωμές 657 εκατομμύρια δημόσια δαπάνη, που έφθασαν τη συνολική απορροφητικότητα στο 16%. Ήταν μία από τις καλύτερες χρονιές. Όσον αφορά τις προκηρύξεις εντός του 2016, όντως είχαμε δεσμευθεί ότι προς το φθινόπωρο, προς το τέλος της χρονιάς, θα είχαμε προκηρύξεις ενάμισι δισεκατομμυρίων μέτρων. Είχαμε την πρώτη προκήρυξη, που αφορούσε την πληρωμή και την εξόφληση του μέτρου ενίσχυσης των παραγωγών στις ορεινές μειονεκτικές περιοχές, γνωστό ως εξισωτική αποζημίωση ύψους 244 εκατομμυρίων ευρώ. Υπήρξε η προκήρυξη του μέτρου των νέων αγροτών που θα συμβάλλει στην ανανέωση του αγροτικού πληθυσμού ύψους 241 εκατομμυρίων δημόσιας δαπάνης. Έχουν ήδη ανταποκριθεί περισσότεροι από δεκαπέντε χιλιάδες αγρότες. Έχουν υποβληθεί οι σχετικές αιτήσεις. Υπήρξε η κοινή πρόσκληση με το Επιχειρησιακό Πρόγραμμα Αλιείας και Θάλασσας, το γνωστό Πρόγραμμα Leader, ένα πρόγραμμα που αφορά μέτρα με τοπικές δράσεις. Είναι συνολικού ύψους γύρω στα 322 εκατομμύρια. Βεβαίως, ήδη στις αρχές του 2017 έχουν εκδοθεί οι προκηρύξεις για το μέτρο της βιολογικής γεωργίας και κτηνοτροφίας συνολικής δημόσιας δαπάνης 443 εκατομμυρίων ευρώ. Είναι πάρα πολύ σημαντικό αυτό το μέτρο για να έχουμε μία στροφή προς τα βιολογικά προϊόντα. Όντως ισχύει αυτό που είπατε ότι εντοπίστηκαν προβλήματα. Είχαμε μία σύσκεψη προχθές για να τα λύσουμε και τελικά καταλήξαμε ότι και αυτά τα ψιλοπροβλήματα που παρουσιάστηκαν θα τα αντιμετωπίσουμε. Έχουμε, βεβαίως, προκηρύξει πάλι άλλο ένα μέτρο που αφορά την κατάρτιση των νέων γεωργών. Θα σας έλεγα ότι όλο αυτό το σύνολο ξεπερνάει το 1,5 δισεκατομμύριο. Βεβαίως, άμεσα προγραμματίζουμε αυτό που αναφερθήκατε. Αφορά τη μεταποίηση των αγροτικών προϊόντων, ένα μέτρο 170 εκατομμυρίων. Το έχουμε ήδη στο γραφείο μου, όπως πραγματικά το λέτε, αλλά έχουμε ένα πρόβλημα εκεί με το πληροφοριακό σύστημα. Είναι θέμα μιας - δύο ημερών. Θα το δώσουμε στη δημοσιότητα. Θα το προκηρύξουμε. Υπάρχουν θέματα που έχουν σχέση με γεωργοπεριβαλλοντικά μέτρα που προγραμματίζονται. Θα σας έλεγα ότι εκείνο που μας ενδιαφέρει ιδιαίτερα είναι να δούμε πώς θα προκηρύξουμε και σχέδια βελτίωσης, σύντομα κι αυτά, γιατί ήδη εξετάζοντας τη δυνατότητα εισόδου των νέων αγροτών, πρέπει οπωσδήποτε αυτή να συνδεθεί με αντίστοιχα σχέδια βελτίωσης.
Ολοκληρώστε, κύριε Υπουργέ. Τα άλλα μπορείτε να τα πείτε στη δευτερολογία σας.
Ολοκλήρωσα, κύριε Πρόεδρε. Εγώ εκείνο που θέλω να σας πω είναι ότι μπήκαμε ήδη σε μια διαδικασία. Από εκεί και πέρα, στη δευτερολογία μου μπορώ να σας πω και περισσότερα.
Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κρατάω αυτό που είπατε για την άλλη εβδομάδα ουσιαστικά, ότι θα έχουμε προκήρυξη του σημαντικού μέτρου 4.2.1 για τη μεταποίηση, που πραγματικά μπορεί να δώσει μια ώθηση. Έρχομαι, όμως, ξανά στο θέμα που σας έθιξα με τη βιολογική γεωργία και κτηνοτροφία για να σας πω ότι, σύμφωνα με την ενημέρωση που έχω, προβλέπονται χωριστά κονδύλια περίπου 33 εκατομμύρια για νέους βιολογικούς κτηνοτρόφους και 160 εκατομμύρια για τους παλαιούς. Θα πρέπει να είναι ξεκάθαροι οι κανόνες, για να μην οδηγήσουμε σε μια αντιπαλότητα και, βεβαίως, αν χρειάζεται, να αυξήσουμε το ένα ή το άλλο κονδύλιο, να το πράξουμε. Όμως, να μην έχουμε εικονική συμμετοχή, όπως για παράδειγμα στο πρόγραμμα για τους παλαιούς βιολογικούς καλλιεργητές ή κτηνοτρόφους νέους, μόνο και μόνο επειδή δεν θα φτάνουν τα χρήματα για τον αντίστοιχο τομέα. Άρα, θα έλεγα ότι χρειάζεται μια τροποποίηση της πρόσκλησης και μια ασφαλής ημερομηνία από την οποία και πριν θεωρείται παλαιός. Βεβαίως, αυτό που θα είχε σημασία είναι να έχει καλλιεργήσει. Παλαιός είναι αυτός που έχει καλλιεργήσει έστω ένα στρέμμα ή αυτός που έχει έστω δέκα ζώα ενταγμένα στα προγράμματα βιολογικής καλλιέργειας. Από τη στιγμή που σας έχει τεθεί το θέμα, θεωρώ ότι θα το δείτε. Βεβαίως, μας είπατε για απορροφητικότητα το 2016. Κοιτάξτε, απορροφητικότητα το 2016 χωρίς νέο έργο δεν είναι απορροφητικότητα. Αυτό αφορά πληρωμές παλαιών οφειλών και υποχρεώσεων. Να το ξεκαθαρίσουμε. Το νέο πρόγραμμα έχει μπει ουσιαστικά μπροστά μόνο για τους νέους αγρότες. Ελπίζω εκεί να έχουμε γρήγορα αποτελέσματα, για να ολοκληρωθεί. Δεν ξέρω αν έχουν εκδοθεί τα τελικά αποτελέσματα και πώς προχωράει. Πάντως υπάρχει καθυστέρηση. Την αναγνωρίσατε και εσείς. Πρέπει να ενεργοποιηθούμε περαιτέρω και κυρίως να δούμε ποια είναι εκείνα τα σημεία που μπορούν, λόγω γραφειοκρατίας ή για οποιονδήποτε άλλο λόγο, να οδηγήσουν πίσω το πρόγραμμα, για το οποίο έχει δουλέψει και η προηγούμενη κυβέρνηση και βεβαίως και εσείς βάλατε τις πινελιές σας. Δεν ξέρω αν ήταν ντρέτες ή στραβές και καθυστέρησε επιπλέον έναν χρόνο η έγκριση, αλλά σε κάθε περίπτωση το έχουμε τώρα στα χέρια μας ως χώρα και είναι ένας βασικός τομέας που ελπίζουμε ότι θα βοηθήσει στην ανάκαμψη. Ας μην το καθυστερούμε. Και βεβαίως, έχουμε να αντιμετωπίσουμε και το αρνητικό περιβάλλον που έχει να κάνει με το φορολογικό και το ασφαλιστικό των αγροτών - ας μην το συζητήσουμε σήμερα, γιατί είναι ένα μεγάλο κεφάλαιο - , αλλά αυτό που θα ήθελα να δείτε και μάλιστα άμεσα είναι το νέο πρόβλημα που ανέκυψε με την ανάρτηση των δασικών χαρτών. Δείτε το πρόβλημα με την ανάρτηση των δασικών χαρτών, γιατί μπορεί να εξελιχθεί σε ένα τεράστιο πρόβλημα και για τις ενισχύσεις και για τους ίδιους τους αγρότες και για πολλά άλλα. Να το αντιμετωπίσουμε όσο είναι νωρίς ακόμα. Νομίζω ότι μία συζήτηση στην Επιτροπή Παραγωγής και Εμπορίου γι' αυτό το θέμα ειδικά θα ήταν χρήσιμη. Θα βοηθούσε και το Υπουργείο Αγροτικής Ανάπτυξης, αλλά το καθ' ύλην αρμόδιο νομίζω ότι είναι το Υπουργείο Περιβάλλοντος, ούτως ώστε να πάρουν μέτρα αντιμετώπισης των προβλημάτων. Σήμερα μάλιστα είδα μια εφημερίδα που το έχει πρωτοσέλιδο: «Κόβουν επιδοτήσεις οι δασικοί χάρτες».
Εντάξει, κύριε Κεγκέρογλου, ας μην ανοίξουμε αυτό το θέμα. Είναι τεράστιο θέμα, ας μην το αδικούμε σε μια επίκαιρη ερώτηση. Ορίστε, κύριε Αποστόλου, έχετε τον λόγο.
Κατ' αρχάς, να πω ότι χαίρομαι που είπατε ότι και εμείς κάτι κάναμε για το Πρόγραμμα Αγροτικής Ανάπτυξης. Αυτό είναι θετικό. Από εκεί και πέρα να πω ότι προσπαθούμε ειδικό το νέο πρόγραμμα να το χειριστούμε ουσιαστικά στοχεύοντας στην υπηρέτηση του αγροτικού χώρου. Γι' αυτό και σας είπα ότι ήταν τομή η απόφασή μας να δώσουμε το 37,5% -38% του προγράμματος στην περιφέρεια, γιατί όντως θέλουμε να συνεργαστούμε μαζί τους για να πιάσουν, όπως λέμε, τα λεφτά τόπο. Ήδη υπάρχει και μια άλλη παρέμβαση. Προσπαθήσαμε στα μέτρα που ανακοινώνουμε να μην διαθέσουμε όλο το ποσό, γιατί υπάρχουν προβλήματα τα οποία εμφανίζονται, όπως αυτό σχετικά με τη βιολογική γεωργία και κτηνοτροφία. Εμείς θα το λύσουμε. Ακόμα, όμως, και αν δεν μπορέσουμε να το λύσουμε, έχουμε πόρους και δεν αδικηθούν. Δεν υπάρχει περίπτωση να μην γίνει μια σωστή κατανομή. Πρέπει όλοι να βοηθήσουμε πραγματικά έχοντας, θα έλεγα, και μία υπόσχεση εν όψει της ενδιάμεσης αναθεώρησης ότι θα μας δοθεί η δυνατότητα μεγαλύτερης ευελιξίας όσον αφορά τη μεταφορά πόρων από το ένα μέτρο στο άλλο. Είναι πάρα πολύ σημαντικό και είναι θετικό, ιδιαίτερα όταν θέλεις να εφαρμόσεις μια συγκεκριμένη πολιτική. Θα τα βρούμε. Έχουμε μπροστά μας μια διαδρομή. Πιστεύω ότι θα μπορέσουμε να αξιοποιήσουμε όσο γίνεται αποδοτικότερα τους πόρους. Όσον αφορά τώρα το μεγάλο θέμα που βάλατε που έχει σχέση με τους δασικούς χάρτες, τονίζω ότι δεν θα επιβαρυνθούν οι αγρότες με απώλεια ούτε ενός στρέμματος από τις επιλεξιμότητες που έχουν ήδη ως δικαιώματα ούτε, βεβαίως, θα υπάρξει καμμία επίπτωση όσον αφορά το άλλο θέμα που αναδεικνύετε και έχει σχέση με την κυριότητα. Είναι μια διαδικασία η οποία βρίσκεται σε εξέλιξη σε επίπεδο συνεννόησης της Κυβέρνησης. Θα έχουμε μπροστά μας να τα πούμε πεδίον δόξης λαμπρόν.
Ευχαριστούμε, κύριε Υπουργέ. Απλώς το θέμα των δασικών χαρτών δεν αφορά μόνο τους αγρότες, αφορά και ιδιοκτησίες εκατοντάδων χιλιάδων συμπατριωτών. Επόμενη είναι η έβδομη με αριθμό 451/6-2-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη γονική ισότητα και τη συνεπιμέλεια των τέκνων. Θα απαντήσει ο κ. Κοντονής. Κύριε Λοβέρδο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στις 24 Ιουνίου 2016 είχα απευθυνθεί στον κ. Παρασκευόπουλο και τον είχα ρωτήσει αν προτίθεται να κάνει κάτι για ένα θέμα που αποκτά στην πράξη - όχι στις νομικές προβλέψεις, αλλά στην εφαρμογή - τραγικές συνέπειες και τραγικές διαστάσεις για τους γονείς, για τους πατέρες. Υπήρχε τότε σε εξέλιξη μία προσπάθεια αναθεώρησης του Οικογενειακού Δικαίου. Είχαμε ανταλλάξει επιχειρήματα με τον κ. Παρασκευόπουλο. Είχε δεχθεί την απόλυτη σοβαρότητα του θέματος και μου είχε πει ότι θα προσπαθήσει να το φέρει το συντομότερο δυνατό. Του ζήτησα, επειδή αυτό είναι απλούστερο του ακανθώδους θέματος της αλλαγής του Οικογενειακού Δικαίου, να απομονώσει τις ρυθμίσεις για τη συνεπιμέλεια τέκνων και να τις φέρει στη Βουλή. Μου είχε πει ότι αυτό δεν θέλει να το κάνει, αλλά σύντομα θα έφερνε το σχέδιο νόμου. Επανήλθα στις 17 Οκτωβρίου, κύριε Πρόεδρε - εσείς ήσασταν στην Έδρα - και μου είπε ότι τον Δεκέμβριο θα φέρει τις ρυθμίσεις εδώ. Δεν έγινε, έγινε ανασχηματισμός. Ήρθατε εσείς και διάβασα στις εφημερίδες για προοπτική αλλαγής, αλλά δεν είδα την αλλαγή αυτή. Συνεπώς, σας ρωτώ τώρα αν θα προχωρήσετε το θέμα. Θεωρώ πως δεν έχετε κανένα λόγο - είστε και δικηγόρος - να μην κάνετε τη συγκεκριμένη νομοθετική παρέμβαση, παρ' ότι έχουμε θετική άποψη γι' αυτό που θα μπορούσατε να κάνετε στο προκείμενο και δεν συσκοτίζουμε αυτή την αισιοδοξία μας από το γεγονός ότι μας έχετε δώσει δύο αφορμές να σκεφτόμαστε ότι σε θέματα αμεροληψίας υπάρχει πρόβλημα μαζί σας. Η πρώτη ήταν στο θέμα των οικονομικών των κομμάτων, που όταν λέγατε «και τώρα στη δικαιοσύνη το θέμα», ήταν σαν να λέγατε «και τώρα σε μένα». Σας είχα κάνει τότε μία σχετική κριτική. Η δεύτερη είχε σχέση με την τιμολόγηση των φαρμάκων και τη «NOVARTIS», όπου είναι φανερό ότι δεν ξέρετε και αν ήταν να συγκριθεί η δική σας τιμολογική πολιτική με την πολιτική που ασκήσαμε εμείς το 2010, 2011, 2012, τα επιχειρήματα εις βάρος σας είναι συντριπτικά. Αυτά την επόμενη εβδομάδα θα δείτε ότι θα τα φέρω στη Βουλή και μάλιστα με ιδιαίτερη ένταση. Σας παρακαλώ πολύ, λοιπόν - και είναι η τελευταία μου φράση - δώστε μας τις προθέσεις σας για το θέμα της συνεπιμέλειας και αν μπορείτε ένα χρονοδιάγραμμα σύντομης ψήφισης της σχετικής νομοθετικής πρωτοβουλίας στη Βουλή. Ευχαριστώ πολύ.
Κύριε Κοντονή, έχετε τον λόγο.
Κύριε Πρόεδρε, θα αναφερθώ αποκλειστικά στο πολύ σοβαρό θέμα που θέτει ο κύριος συνάδελφος. Θα παρακάμψω τις άλλες αναφορές. Δεν είναι του παρόντος και δεν θεωρώ ότι παρεμπιπτόντως και ως έτυχε μπορούμε να πετάμε κουβέντες για άσχετα ζητήματα. Αυτά που είπα για τα άλλα θέματα, τα εννοώ. Όποτε θέλετε, είμαι στη διάθεσή σας για να συζητήσουμε τόσο για τη «NOVARTIS» όσο και για τα οικονομικά των κομμάτων. Όσον αφορά το ζήτημα που έχετε θέσει, θέλω πριν σας απαντήσω, να σας πω ότι έχω απογοητευθεί πολύ από τους ρυθμούς με τους οποίους κινούνται οι νομοπαρασκευαστικές επιτροπές. Υπάρχει μεγάλη καθυστέρηση - όχι σε όλες, σε αρκετές - στην απόδοση του έργου που έχει ζητηθεί. Υπάρχουν συνεχείς παρατάσεις στις εργασίες τους. Όσο σοβαρά και αν είναι τα ζητήματα, πρέπει κάποια στιγμή αυτά να διεκπεραιώνονται και να δίνονται απαντήσεις. Υπό αυτήν την έννοια, θέλω να σας πω ότι δικαίως ο κ. Παρασκευόπουλος δεν σας είχε απαντήσει επί της ουσίας, διότι δεν είχε στα χέρια του το κείμενο της νομοπαρασκευαστικής επιτροπής, όπως το έχω εγώ. Κύριε συνάδελφε, θα σας πω κάτι περισσότερο σήμερα, γιατί έχω μία διαφορετική προσέγγιση στο ζήτημα. Εν πρώτοις, θέλω να ξεκαθαρίσουμε ότι στο Αστικό Κώδικα υπάρχουν δύο διακριτές νομικές έννοιες, οι οποίες διαλαμβάνονται στα άρθρα 1510, η γονική μέριμνα και 1518, η επιμέλεια. Η γονική μέριμνα ασκείται και από τους δυο γονείς και περιλαμβάνει το δικαίωμα της εκπροσώπησης, το δικαίωμα της διαχείρισης της περιουσίας, του ανηλίκου τέκνου και την επιμέλεια. Όταν υπάρχει πρόβλημα και έχουμε διαζύγιο, η επιμέλεια δεν μπορεί παρά να ασκηθεί από τον έναν από τους δύο συζύγους, διότι ακριβώς περιλαμβάνει τέτοια ζητήματα, όπως είναι ο τόπος κατοικίας του παιδιού, όπως είναι η εκπαίδευση και η μόρφωσή του, όπως είναι η ανατροφή του, όπως είναι η επίβλεψη που πρέπει να έχει από τη στιγμή που δύο άνθρωποι αποφασίζουν να χωρίσουν. Ως αντιστάθμισμα, ο νόμος και ο Αστικός Κώδικας δίνει στον σύζυγο ή στη σύζυγο, εκείνου που αποξενώνεται από την επιμέλεια, το δικαίωμα επικοινωνίας. Αυτά τα θέματα τα ρυθμίζουν οι σύζυγοι είτε συναινετικά στη διαδικασία του συναινετικού διαζυγίου είτε με δικαστική απόφαση, όταν υπάρχει αντιδικία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Λίγο χρόνο θέλω, κύριε Πρόεδρε. Επομένως, εδώ νομίζω ότι είναι και σαφής η θέση ότι για τα επιμέρους θέματα της επιμέλειας δεν μπορεί να υπάρξει συνεπιμέλεια. Αντιθέτως, τη γονική μέριμνα και μετά το διαζύγιο ως προς τα δύο πρώτα σκέλη που σας ανέφερα, συνεχίζουν να την ασκούν από κοινού και οι δυο σύζυγοι. Θα ήθελα να σας τονίσω δε ότι τις περισσότερες φορές - είναι συντριπτικό το ποσοστό - κανένας εκ των δύο συζύγων δεν στρέφεται κατά του άλλου για να ασκεί ο ίδιος αποκλειστικά τη γονική μέριμνα. Η αντιδικία ή η συναίνεση τις περισσότερες φορές, καθώς έχουμε πάρα πολλά συναινετικά διαζύγια, εξαντλείται στη ρύθμιση της επιμέλειας και της επικοινωνίας. Επομένως, αυτό που είπατε για τραγικές διαστάσεις, δεν ισχύει.
Δεν ισχύει;
Όχι, δεν ισχύει, διότι με βάση τον κώδικα, με βάση τις διατάξεις του Οικογενειακού Δικαίου, υπάρχει μια εξισορρόπηση όλων αυτών των καταστάσεων, οι οποίες προκύπτουν μέσα από μια απόφαση δύο ανθρώπων να χωρίσουν. Είτε χωρίζουν συναινετικά και οι ίδιοι διαμορφώνουν το πεδίο της επιμέλειας, δηλαδή συμφωνούν ότι και ο σύζυγος θα ασκεί την επιμέλεια, , είτε σε περίπτωση αντιδικίας αποφασίζει το δικαστήριο. Για να μην κάνω κατάχρηση, θέλω να σας πω δε ένα τελευταίο να το έχετε υπ' όψιν σας, ότι πράγματι τα προηγούμενα χρόνια υπήρχε μια δικαστική πρακτική, η επιμέλεια στις περιπτώσεις των διαζυγίων με αντιδικία να ανατίθεται στη μητέρα. Όμως, κύριε συνάδελφε, η νομολογία των τελευταίων δέκα χρόνων, όχι μόνο των πρωτοδικείων, αλλά και του Αρείου Πάγου, έχει καταλήξει σε διαφορετική προσέγγιση: Αν εξαιρέσουμε το χρονικό διάστημα της νηπιακής ηλικίας - που εκεί πράγματι το παιδί έχει μεγαλύτερη ανάγκη τη μητέρα του και είναι καταλληλότερη να ασκήσει την επιμέλεια - τα ελληνικά δικαστήρια δίνουν την επιμέλεια στον πατέρα. Μάλιστα, σας λέω και πάλι ότι δεν είναι αποφάσεις μόνο των πρωτοβάθμιων δικαστηρίων ή των εφετείων, αλλά είναι και του Αρείου Πάγου. Υπάρχει πληθώρα τέτοιων αποφάσεων. Αν χρειαστεί κάτι, κύριε Πρόεδρε, θα επανέλθω.
Έχετε τη δευτερολογία. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου, είκοσι δύο μαθητές και μαθήτριες και δύο εκπαιδευτικοί συνοδοί τους από το 3ο Δημοτικό Σχολείο Τρικάλων. Καλωσορίσατε στη Βουλή. [[Χειροκροτήματα απ' όλες τις πτέρυγες της Βουλής]] Κύριε Λοβέρδο, έχετε τον λόγο.
Σε ό,τι αφορά, κύριε Υπουργέ, τα φάρμακα, γιατί είπατε μια φράση, πάρα πολύ ευχαρίστως και την επόμενη εβδομάδα το θέμα να το φέρουμε εδώ. Έχουμε πάρει ως Κοινοβουλευτική Ομάδα πρωτοβουλίες.
Δεν νομίζω ότι υπάρχει λόγος.
Αφήστε, αφήστε. Σας το είπα όμως - είστε Υπουργός Δικαιοσύνης - εξαιτίας κάποιων δηλώσεών σας που έδειξαν ότι δεν το κατέχετε το θέμα. Εύλογο είναι.
Αυτό το λέτε εσείς.
Εγώ μιλώ. Δεν μιλάτε εσείς. Μη με διακόπτετε.
Μην αδικήσουμε το πολύ σοβαρό θέμα της ερώτησης.
Σήμερα είχα επίκαιρη ερώτηση στον Πρωθυπουργό που δεν προσήλθε για δεύτερη φορά, ενώ την περασμένη εβδομάδα είπε πράγματα που ήταν ιδιαιτέρως αβάσιμα, για να μην πω καμμία άλλη λέξη. Όμως, έχουμε έρθει σήμερα εδώ για άλλο θέμα και μπορεί να προκύψει κάτι θετικό, αν και με παραξενεύει η τοποθέτησή σας, όχι όταν λέτε για τις νομοπαρασκευαστικές επιτροπές - έχω εμπειρία, έτσι είναι πολλές φορές, όχι πάντα αλλά πολλές φορές τα προβλήματα που δημιουργούνται κατά τη δουλειά που κάνουν αυτές είναι πολλά - αλλά για το προκείμενο. Επαναλαμβάνω ερώτημά μου προς τον κ. Παρασκευόπουλο και προς εσάς: Μπορείτε να αφαιρέσετε από την υπόλοιπη προσπάθεια της προπαρασκευαστικής επιτροπής και να φέρετε σε δικό σας σχέδιο νόμου ένα θέμα σε ειδική ρύθμιση; Αυτό είναι το πρώτο ερώτημα. Δεύτερον, θέσατε θέματα τα οποία αν τα άκουγε κάποιος απ' αυτούς που υποφέρουν από το πρόβλημα, θα αγανακτούσε, γιατί εγώ δεν σας μίλησα για τον Αστικό Κώδικα. Έσπευσα να σας πω ότι οι νομικές ρυθμίσεις δεν έχουν πρόβλημα. Η εφαρμογή έχει πρόβλημα. Μου λέτε για την εφαρμογή σε ό,τι αφορά τη διάκριση νηπιακής ηλικίας και μετέπειτα. Στη νηπιακή ηλικία αυτά τα προβλήματα δημιουργούνται από τις αποφάσεις, όχι από τη διάταξη. Άλλη ερμηνεία δεν θα οδηγούσε σ' αυτά τα προβλήματα. Είναι τραγικό. Εκμεταλλεύονται τα παιδιά για να δημιουργήσουν προβλήματα σε ένα άλλο επίπεδο που αφορά τις διαπροσωπικές σχέσεις μίας διαλυθείσας έγγαμης συμβίωσης και την πληρώνουν τα παιδιά, τα νήπια. Απ' όλη τη θεωρία, σε όλον τον κόσμο - και στην Ευρωπαϊκή Ένωση και στις Ηνωμένες Πολιτείες - είναι σαφές το επιστημονικό συμπέρασμα ότι τα παιδιά, ειδικά στη νηπιακή ηλικία, χρειάζονται και τους δύο γονείς. Πρέπει να είναι ισοβαρής η ανατροφή τους. Αυτό μάλλον δεν είναι δεδομένο και μπορεί εσείς να το βλέπετε με έναν άλλο τρόπο. Εγώ στήριζα την ελπίδα μου στη δικηγορική σας εμπειρία. Επειδή έχουμε πάρα πολλές τέτοιες περιπτώσεις όλοι οι δικηγόροι, ξέρουμε ότι εδώ υπάρχει ανάγκη επίλυσης. Η ανάγκη επίλυσης, μάλιστα, δεν υπαγορεύει να κάνουμε γενική αναφορά σε μία ρύθμιση, αδιαφορώντας για το πώς μπορεί να την ερμηνεύσει ο δικαστής. Πρέπει να καθορίσει ο νόμος με τη σαφήνειά του και με την ερμηνεία, να μην αφήνει περιθώρια για λάθη. Επειδή, λοιπόν, μ' αυτό το θέμα ασχολούμαι χρόνια, έχουν έρθει σε επαφή μαζί μου άνθρωποι που υποφέρουν τώρα που εμείς οι δύο μιλάμε. Γι' αυτό έλεγα ότι υπάρχει ανάγκη να ξεχωριστεί αυτό το θέμα από τη συνολική ύλη. Ούτε θέλω να σας καταθέτω τα επιστημονικά κείμενα που έχω εδώ. Τα ξέρετε. Ακόμα και αν δεν τα ξέρετε, τα έχει το Υπουργείο σας και θα σας τα προμηθεύσει, τα έχει και η επιτροπή. Δεν ήρθα να κάνω τον έξυπνο εδώ, κύριε Κοντονή. Ήρθα να σας πω αν μπορούμε να βοηθήσουμε ώστε να βρεθεί μία λύση. Αν θέλετε - και μ' αυτό ολοκληρώνω - μπορείτε να φέρετε σε μία επόμενη συνεδρίαση της Διαρκούς Επιτροπής το θέμα με δική σας πρωτοβουλία, προκειμένου να γίνει μία συζήτηση για λόγους ενημέρωσης της επιτροπής. Εγώ θα έλεγα ότι είναι δοκιμότερο να αποπειραθείτε να φέρετε εδώ στο επόμενο σχέδιο νόμου σας ξεχωριστές αυτές τις δύο ρυθμίσεις και αν η συζήτηση στη Διαρκή Επιτροπή σάς δημιουργήσει τη βεβαιότητα ότι η άποψη που υποστηρίζω είναι δίκαιη, να την κρατήσετε στον νόμο. Αν αποδειχθεί ότι εσείς έχετε δίκιο, τότε να την αφαιρέσετε. Όμως, σας διαβεβαιώνω ότι έχω απόλυτο δίκιο σ' αυτό που σας λέω και έχετε τη νομική δυνατότητα να το καταλάβετε και να το λύσετε.
Ορίστε, κύριε Υπουργέ, έχετε τον λόγο.
Κύριε Πρόεδρε, χαίρομαι που πρέπει να μιλήσουμε νομικά.
Ναι, αλλά να καταλαβαίνουμε και οι μη νομικοί.
Θα τα πω με τέτοιον τρόπο, κύριε Πρόεδρε, που θα τα καταλάβουν όλοι. Άλλωστε, η νομική επιστήμη, όταν μιλάμε επί της ουσίας και σε βάθος, είναι από τις πλέον κατανοητές. Κύριε συνάδελφε, προσέξτε. Όπως σας ανέφερα, η επιμέλεια περιλαμβάνει ορισμένα λειτουργικά δικαιώματα. Ένα απ' αυτά είναι το δικαίωμα του ενός από τους δύο γονείς να έχει μαζί του το τέκνο και να κατοικεί μαζί του. Πείτε μου, αυτό το πράγμα πώς μπορεί να διασπαστεί μ' αυτό που λέτε εσείς «συνεπιμέλεια»; Κύριε συνάδελφε, «συνεπιμέλεια», κατά τη γνώμη μου και με βάση όχι μόνο τις διατάξεις του κώδικα αλλά και την πραγματικότητα, δεν μπορεί να υπάρξει. Ακριβώς γι' αυτόν τον λόγο εξισορροπεί εν μέρει ο νομοθέτης την επιμέλεια που δίνει στον έναν γονέα - ή που, σας λέω, συμφωνούν οι γονείς να την έχει ο ένας γονέας - με το δικαίωμα επικοινωνίας, ακριβώς γιατί δεν θέλει να στερηθεί το παιδί την παρουσία του ετέρου συζύγου ή της συζύγου. Προσέξτε. Εδώ τώρα μπαίνουμε σε έναν χώρο, που, όσοι έχουμε ασκήσει μαχόμενη δικηγορία, το έχουμε δει κατά κόρον. Είναι οι σφοδρές αντιδικίες μεταξύ συζύγων για άλλα θέματα, τα οποία δεν αφορούν τα παιδιά και εκτονώνονται σε αντιδικίες για την επιμέλεια, τη γονική μέριμνα και λοιπά.
Σωστό.
Όσον αφορά τη γονική μέριμνα, σας λέω και πάλι ότι η γονική μέριμνα ασκείται από κοινού, εκτός αν ένα δικαστήριο αποφασίσει διαφορετικά. Όμως, όσον αφορά την επιμέλεια, η επιμέλεια λύνεται με μία αίτηση ασφαλιστικών μέτρων και με μία αγωγή, με βάση την ειδική διαδικασία που ολοκληρώνεται σχετικά γρήγορα. Εάν, κύριε συνάδελφε, υπάρχουν τόσο ανεύθυνοι γονείς, που εξαιτίας, για παράδειγμα, περιουσιακών ζητημάτων και συμμετοχής στα αποκτήματα, αντιδικούν για τα παιδιά, τότε είναι ένας λόγος να επέμβει το δικαστήριο και να αφαιρέσει και από τους δύο την επιμέλεια. Υπάρχουν τέτοιες περιπτώσεις. Αυτά κρίνονται από τους δικαστές. Ή μπορεί ο δικαστής να κρίνει εάν κάποιος σύζυγος μεταχειρίζεται το παιδί ως πολιορκητικό κριό για να πετύχει οικονομικά ανταλλάγματα ή οτιδήποτε άλλο σε σχέση με τον σύζυγο με τον οποίο έχει χωρίσει. Αυτά όλα μπαίνουν στην αξιολογική κρίση των δικαστηρίων. Σας λέω και πάλι ότι τα δικαστήρια με μεγάλη προσοχή στα ζητήματα διαχείρισης των παιδιών και του μέλλοντός τους και της ζωής τους αποφασίζουν με έναν τρόπο υπεύθυνο και, θα έλεγα, πάρα πολύ σοβαρό. Σας ανέφερα δε ότι η νομολογία, όπως έχει διαμορφωθεί τα τελευταία χρόνια, έχει διαμορφωθεί στην αντίθετη κατεύθυνση. Έχει διαμορφωθεί στην κατεύθυνση ότι μπορεί το παιδί να το παίρνει και ο πατέρας και υπάρχουν τέτοια πλείστα όσα παραδείγματα. Έχετε δε υπ' όψιν σας ότι το παιδί, από όταν μεγαλώσει και έχει μια αντικειμενική εικόνα του πραγματικού κόσμου, έχει δικαίωμα ο δικαστής να το καλέσει και να ζητήσει τη γνώμη του με ποιον γονέα από τους δύο θέλει να μείνει. Επομένως δεν είναι τόσο τραγικά τα πράγματα όσο τα αναφέρατε. Δυστυχώς, τραγικά τα κάνουν ανεύθυνοι σύζυγοι, που χωρίζουν κατ' αυτόν τον τρόπο και δεν ιεραρχούν οι γονείς των παιδιών το συμφέρον των παιδιών τους. Δυστυχώς! Αυτό που μου είπατε, δεν προτίθεμαι να το κάνω. Θα δω τις απόψεις της νομοπαρασκευαστικής επιτροπής. Αντιληφθήκατε ότι η άποψή μου δεν είναι θετική προς την αλλαγή των διατάξεων του Αστικού Κώδικα. Όμως, πρώτα θα δω τις απόψεις της νομοπαρασκευαστικής επιτροπής και μετά θα τοποθετηθώ. Δεν έχω σκοπό αποσπασματικά να φέρω διατάξεις για ένα κομμάτι του Αστικού Κώδικα, το οποίο είναι από τα πιο ισχυρά, τα πιο σύγχρονα και τα πιο καλογραμμένα.
Πότε θα έρθει;
Ελπίζω να ολοκληρωθούν οι εργασίες της νομοπαρασκευαστικής επιτροπής. Έχει δοθεί μια παράταση τουλάχιστον μέχρι τον Μάρτιο, νομίζω, και ελπίζω να έχω στα χέρια μου ένα σχέδιο. Σας λέω και πάλι, όμως, ότι αυτές οι διατάξεις του Αστικού Κώδικα για το Οικογενειακό Δίκαιο, νομίζω, υπερκαλύπτουν απολύτως και ένα πρόβλημα παρελθόντων ετών των δικαστηρίων, που έδιναν μονομερώς την επιμέλεια στη μητέρα. Αυτό στην πράξη έχει αρθεί και έχει ανατραπεί. Ευχαριστώ, κύριε Πρόεδρε.
Φτάσαμε στην τελευταία, αλλά όχι έσχατη από άποψη ενδιαφέροντος, επίκαιρη ερώτηση, που αφορά πάρα πολλές χιλιάδες Ελλήνων. Χαίρομαι που θα την παρουσιάσει ένας σοβαρός συνάδελφος και που θα απαντήσει ένας νέος Υπουργός. Κύριε Υπουργέ, επειδή, από ό,τι έχω καταλάβει, είστε περισσότερο τεχνοκράτης και λιγότερο πολιτικός, ευελπιστώ ότι οι απαντήσεις σας θα είναι τσεκουράτες και σαφείς. Είναι η δέκατη πέμπτη με αριθμό 454/7-2-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης κ. Δήμο Παπαδημητρίου, σχετικά με την επείγουσα ανάγκη νομοθετικής ρύθμισης των στεγαστικών δανείων σε ελβετικό φράγκο. Κύριε Καρρά, έχετε τον λόγο.
Ευχαριστώ, κύριε Πρόεδρε, όπως και τον κύριο Υπουργό για την παρουσία του. Το θέμα είναι γνωστό λίγο - πολύ. Στην εποχή της αμεριμνησίας, οι τράπεζες συνέστηναν στους δανειολήπτες να παίρνουν τα δάνεια σε ελβετικό φράγκο. Βεβαίως, το ελβετικό φράγκο ήταν ανύπαρκτο, ήταν μόνο μια λογιστική εγγραφή και οι τράπεζες αποκέρδαιναν από τη μετατροπή των νομισμάτων, τόσο κατά την εκταμίευση του κεφαλαίου όσο και από την είσπραξη των δόσεων. Όμως, δεν λήφθηκε καμμιά μέριμνα - πρόνοια υπέρ των δανειοληπτών για τη συναλλαγματική μεταβολή, τον συναλλαγματικό κίνδυνο. Τότε συνέφερε να παίρνει κάποιος δάνειο σε ελβετικά φράγκα. Σήμερα, όμως, με τη μεταβολή της ισοτιμίας - που έχει σχεδόν εξισωθεί 1 φράγκο προς 1 ευρώ - η ανταπόκριση είναι αδύνατη, άδικη και ιδιαίτερα επαχθής, διότι πληρώνουν οι άνθρωποι, όσο μπορούν να ανταποκριθούν στις συνθήκες κρίσης, αλλά δυστυχώς δεν μπορούν να ανταποκριθούν στη μείωση του κεφαλαίου, διότι το κεφάλαιο διατηρείται άληκτο, χωρίς να γνωρίζουμε στο ποσό που θα καταλήξει. Η Ευρωπαϊκή Ένωση το έλαβε υπ' όψιν της και εισήγαγε την οδηγία 2014/17, την οποία κάναμε πρόσφατα και εσωτερική νομοθεσία της Ελλάδας με τον ν.4438. Δυστυχώς, κύριε Υπουργέ - και αυτό οφείλω να το πω - , το Υπουργείο Ανάπτυξης στηρίχθηκε επί σειρά δύο ή τριών ετών αφότου έχει ανακύψει το πρόβλημα - και είναι πάρα πολλές οι ερωτήσεις συναδέλφων, ακόμα και οι επίκαιρες - στο ότι η οδηγία αυτή δεν επέτρεπε την αναδρομική ισχύ. Διότι η οδηγία, όπως εισήχθη στη νομοθεσία, υποχρεώνει και τις πιστώτριες να ειδοποιούν, αλλά και να περιλαμβάνονται στις συμβάσεις όροι, βάσει των οποίων αν η συναλλαγματική ισοτιμία κυμαίνεται πάνω από το 20%, παρέχει δικαίωμα στον δανειολήπτη να αποφασίσει επί του νομίσματος βάσει του οποίου το δάνειο θα αποπληρώνεται και δεν αναλαμβάνει πλέον τον συναλλαγματικό κίνδυνο ή, εν πάση περιπτώσει, τον είχε ενημερωμένο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Στην Ελλάδα δεν συνέβησαν αυτά. Το Υπουργείο Ανάπτυξης με μια κακή - επιτρέψτε μου να πω - ερμηνεία δέχθηκε τη μη αναδρομική εφαρμογή της οδηγίας. Όμως, δεν έλαβε υπ' όψιν του ότι η οδηγία ισχύει για το μέλλον. Η Ευρωπαϊκή Ένωση δεν έλαβε πρόνοια για το παρελθόν, αλλά η εσωτερική νομοθεσία μπορεί ανά πάσα στιγμή. Η κ. Παπανάτσιου στη συζήτηση στη Βουλή και μετά από δική μου πίεση είπε ότι σύντομα θα έρθει μια ρύθμιση αυτών των ζητημάτων, τα οποία είναι πολύ δύσκολα για τους δανειολήπτες. Έχουμε μπροστά μας την αξιολόγηση. Αν, λοιπόν, κλείσει η αξιολόγηση χωρίς να ρυθμιστεί το θέμα των δανείων σε ελβετικό φράγκο, οι άνθρωποι οδηγούνται σε καταστροφή. Αυτό θα το εξηγήσω ειδικότερα στη δευτερολογία μου. Ζητώ, λοιπόν, για να είμαι και εντός του χρόνου, κύριε Πρόεδρε, νομοθετική ρύθμιση της ισοτιμίας. Οι δικαστικές αποφάσεις έχουν πει σωρηδόν - τις οποίες γνωρίζουμε όλοι, ας τις γνωρίζει και το Υπουργείο - ότι, βάσει της αρχής της δικαιοσύνης, θα πρέπει η ισοτιμία της εκταμίευσης του δανείου να είναι η ισοτιμία πληρωμής, διότι οι τράπεζες έχουν πάρει τα χρήματά τους, έχουν ήδη κερδίσει με τη μετατροπή των νομισμάτων. Δεύτερο ζήτημα. Αν αυτό δεν καθίσταται δυνατόν, η δεύτερη πρόταση που κάνω με την ερώτησή μου είναι να καθοριστεί μια ισοτιμία το πολύ 1/1,20 ευρώ με ελβετικό φράγκο, ούτως ώστε να είναι καθαροί οι κανόνες του παιχνιδιού. Για να μην ακούσω το επιχείρημα ότι οι τράπεζες θα καταστραφούν, θα προτείνω είτε μακροχρόνια απόσβεση των τυχόν επισφαλειών που θα προκύψουν - αν προκύψουν και, κατά την άποψή μου, δεν προκύπτουν, γιατί τα έχουν εισπράξει με τη μετατροπή των νομισμάτων - ή, εν πάση περιπτώσει, να το εντάξετε και αυτό στην έννοια της αναβαλλόμενης φορολογικής υποχρέωσης - κάτι που συζητάμε με την αξιολόγηση - και να κλείσουμε το θέμα. Διαφορετικά, θα αιμάσσονται εβδομήντα χιλιάδες οικογένειες. Σας ευχαριστώ.
Λόγω του ενδιαφέροντος του θέματος, επέτρεψα στον κύριο συνάδελφο να μιλήσει λίγο παραπάνω. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε Καρρά, όπως ξέρετε, η Κυβέρνηση συνολικά αλλά και το δικό μας Υπουργείο έχουν θεσπίσει μια σειρά μέτρων για τα κόκκινα δάνεια, τα οποία έχουν αποδώσει κάποιους καρπούς, καθώς, με βάση την έκθεση της Τράπεζας της Ελλάδος, κατά το 2016 έχει μειωθεί σημαντικά ο αριθμός αύξησής τους. Φυσικά, αναμένουμε και περαιτέρω μείωση, μετά την ανάπτυξη της οικονομίας. Ειδική κατηγορία αποτελούν, όπως αναφέρατε, τα στεγαστικά δάνεια τα οποία έχουν συναφθεί με ρήτρα ελβετικού νομίσματος, καθώς, λόγω της αλλαγής της ισοτιμίας, πολλοί δανειολήπτες βρέθηκαν σε ιδιαίτερα δυσμενή θέση, αφού διαπίστωσαν ότι οι οφειλές τους αυξήθηκαν σε ιδιαίτερα μεγάλο βαθμό. Η οδηγία της Ευρωπαϊκής Ένωσης στην οποία αναφέρεστε, η 2014/17, πράγματι δίνει τη δυνατότητα στους δανειολήπτες που δανείζονται εφεξής, όπως είπατε, επίσης σε ξένο νόμισμα, όταν υπάρχει διακύμανση μεγαλύτερη από 20% μεταξύ του συνολικού οφειλόμενου ποσού και του ποσού που ίσχυε κατά τη σύναψη της σύμβασης, να μπορούν να μετατραπούν σε εναλλακτικό νόμισμα. Από την ίδια την οδηγία, όπως είπατε επίσης, δεν υπάρχει περιθώριο νομοθετικής ρύθμισης με αναδρομική ισχύ, ώστε να καταλαμβάνονται και οι ήδη συναφθείσες δανειακές συμβάσεις. Θα ήθελα να σημειώσω ότι το Υπουργείο Οικονομίας και ιδιαίτερα η Γενική Γραμματεία Εμπορίου και Προστασίας Καταναλωτή παρακολουθούν στενά την έκδοση δικαστικών αποφάσεων σχετικά με το ζήτημα αυτό. Γνωρίζουμε δε ότι μεμονωμένοι δανειολήπτες αλλά και δανειολήπτες οι οποίοι έχουν καταθέσει αγωγές έχουν δικαιωθεί από τη δικαιοσύνη σε πρώτο βαθμό. Εντούτοις, όμως, όπως γνωρίζετε, μπορούμε να νομοθετήσουμε βάσει δικαστικών αποφάσεων, οι οποίες δεν βασίζονται σε εξειδικευμένα και μεμονωμένα περιστατικά της εκάστοτε κρινόμενης περίπτωσης, αλλά επί τη βάσει αγωγών δανειοληπτών, οι οποίοι προσφεύγουν ομαδικά, με ομαδικές αγωγές. Στις περιπτώσεις αυτές το σκεπτικό των αποφάσεων βασίζεται σε πραγματικά περιστατικά, τα οποία καλύπτουν έναν μεγάλο συγκριτικό αριθμό δανειοληπτών. Οι δικαστικές αποφάσεις δηλώνουν, όπως έχουμε δει μέχρι τώρα, κατά γενική ομολογία ότι η συμπεριφορά των τραπεζών αφορούσε μεγάλο αριθμό δανειοληπτών. Παρακολουθούμε, λοιπόν, αυτό που κάνουμε, τις δικαστικές εξελίξεις επί του θέματος αυτού και αναμένουμε τις αποφάσεις οι οποίες θα δικαιώσουν αμετάκλητα και τελεσίδικα τους δανειολήπτες στη βάση των ομαδικών αγωγών τους, αποφάσεις που έχουν ήδη συζητηθεί και εκκρεμούν στον δεύτερο βαθμό μόλις δημοσιευτούν, κατ' εφαρμογή αυτών. Θα επιβάλουμε τότε συγκεκριμένες συμπεριφορές στα πιστωτικά ιδρύματα. Ευχαριστώ.
Κύριε Καρρά, έχετε τον λόγο.
Κύριε Πρόεδρε, ενδιαφέρουσα η τοποθέτηση του Υπουργού. Θα σημειώσω, όμως, μερικά σημεία αντιλόγου. Πράγματι πολλοί, είτε με ατομικές είτε με συλλογικές αγωγές, προσφεύγουν. Το δεδικασμένο που προκύπτει αφορά κατ' αρχάς μόνο αυτούς, τους διαδίκους. Το αν θα έρθει να νομοθετήσει το κράτος ή να εκδώσει απόφαση κατά τη νομοθεσία προστασίας των καταναλωτών συμβαδίζει με ένα άλλο σημείο. Θα πρέπει να γίνει δεκτό από την πολιτεία, για να μπορεί να είναι νόμιμη η κρατική πράξη, ότι ο δανειολήπτης που πήγε να πάρει ένα δυαράκι σπίτι είναι ταυτόχρονα και επενδυτής, με την έννοια ότι κερδοσκόπησε επί της μετατροπής των νομισμάτων. Δεν είναι, όμως, επενδυτής. Δεν σκέφτηκε ποτέ την κερδοσκοπία σε αυτό το σημείο. Σκέφτηκε το φθηνότερο τότε επιτόκιο. Υπάρχει και ένα δεύτερο ζήτημα, που κατ' εμέ είναι επείγον και ιδιαίτερα σημαντικό και γι' αυτό κατέθεσα, κύριε Υπουργέ, την επίκαιρη ερώτηση, για τον λόγο ότι έχουν προηγηθεί πάρα πολλοί και καλύτεροι συνάδελφοι από εμένα και ο Πρόεδρος με σειρά ερωτήσεων το έχει παρακολουθήσει το θέμα. Τι με απασχολεί; Με απασχολεί ότι ο δανειολήπτης σε ελβετικό φράγκο δεν μπορεί να προσφύγει στον νόμο Κατσέλη, στον ν.3869, και να ζητήσει προστασία για το σπίτι του, για την υπόστασή του, για τον συγκεκριμένο λόγο: Ο νόμος Κατσέλη απαιτεί πρώτα την αποδοχή του ύψους της οφειλής, οπότε είναι ομολογία μέσα στο δικαστήριο και μετά τη ρύθμιση. Συνεπώς, αφού δεν θα έχει ρυθμιστεί το ζήτημα της ισοτιμίας, δεν προσφεύγει, αλλά επιβαρύνεται, χρεώνεται. Καθημερινά, λοιπόν, πάμε σε επιβαρύνσεις, χωρίς να λύνεται. Άλλο ζήτημα. Εντός ολίγου, κύριε Υπουργέ, και παρακαλώ να σταθούμε σε αυτό, θα λειτουργήσουν - αδειοδοτούνται ήδη από την Τράπεζα της Ελλάδος - εταιρείες απόκτησης και διαχείρισης στεγαστικών - καταναλωτικών δανείων και είναι ευχερές στις τράπεζες να δώσουν και πακέτα σε ελβετικό φράγκο. Η ερώτησή μου και η αγωνία μου είναι: Αυτή η μεταβίβαση ή η διαχείριση που θα δοθεί πάντοτε θα δοθεί με ένα άληκτο κεφάλαιο και με οφειλόμενους ληξιπρόθεσμους τόκους ή περιθώρια των τραπεζών. Αυτό, όμως, αφού δεν θα έχει γίνει η μετατροπή, που θα είναι η προσήκουσα και η δίκαιη, θα έχει διπλασιάσει ήδη το κεφάλαιο. Μένει άληκτο το κεφάλαιο και θα πληρώσει, ξέρετε, επί δύο τελικά ο δανειολήπτης. Η πρότασή μου είναι η εξής και το λέω με κάθε καλοπιστία. Δεν υπάρχει δυνατότητα εξωδικαστικού συμβιβασμού, διότι, από ό,τι μαθαίνουμε κατά την αξιολόγηση με τους θεσμούς, τίθεται θέμα εξωδικαστικού συμβιβασμού μόνο για τα επιχειρηματικά ή επαγγελματικά δάνεια. Επομένως είναι μονόδρομος η δικαστική προστασία. Ο δανειολήπτης σε ελβετικό φράγκο πρέπει να πάει δύο φορές στο δικαστήριο, μια φορά που θα πάει στο δικαστήριο να του καθορίσει την ισοτιμία και όταν τελεσιδικήσει - αυτό που είπατε, κύριε Υπουργέ - μετά τρία ή πέντε χρόνια, να μπορεί να προσφύγει στον νόμο Κατσέλη, οπότε θα έχει χάσει το σπίτι του - σας το λέω με κάθε βεβαιότητα - ή θα έχει χάσει και τη ζωή του ακόμα με τέτοιους κινδύνους που αναλαμβάνει. Έχετε την ευχέρεια. Ψάξτε το με τις τράπεζες, δεν έχουν ζημιωθεί. Να ρυθμιστεί τώρα. Η οδηγία της Ευρωπαϊκής Ένωσης δεν απαγορεύει την εσωτερική νομοθεσία να έχει αναδρομική ισχύ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να θυμίσω και κάτι άλλο. Δεν υπάρχει συνταγματικό κώλυμα. Διότι, αφού δεχόμεθα ότι τα δικαστήρια μπορούν να καθορίζουν την ισοτιμία αποπληρωμής, γιατί να μην μπορεί η Βουλή ή η νομοθεσία; Τελειώνοντας, λέω ετούτο: Θα βρεθεί, λοιπόν, η κατάσταση αυτή εις το διηνεκές να περιμένουμε τις αποφάσεις των δικαστηρίων. Δεν κάνω ποτέ πρόβλεψη απόφασης δικαστηρίου δευτέρου βαθμού. Συγχωρήστε μου μια εμπειρία δεκαετιών, κύριε Υπουργέ. Εγώ προσωπικά δεν κάνω ποτέ πρόβλεψη αποφάσεως δικαστηρίων δευτέρου βαθμού. Θα πούμε τότε «ξέρεις, κύριε δανειολήπτα, χρωστούσες εκατό, τώρα χρωστάς εκατόν πενήντα», αλλά και να του αναγνωρίσει ισοτιμία μέσα στο διαδραμόντα χρόνο, που δεν μπορεί να ανταποκριθεί με τις σημερινές συνθήκες, επιβαρύνεται το δάνειό του και κοκκινίζει και εμφανίζεται να πληρώνει ακριβότερα από ό,τι πραγματικά οφείλει. Ζητώ, λοιπόν, με καλοπιστία σάς το ξαναλέω, να καθίσουμε κάτω να βρούμε την ορθή νομοθετική λύση. Υπάρχει δυνατότητα, υπάρχει ευρωπαϊκή νομοθεσία. Η Κύπρος το ρύθμισε, αν θέλετε να αναφερθώ, και άλλες χώρες τα ρύθμισαν.
Ολοκληρώστε, κύριε Καρρά.
Συγκεντρώστε τη νομοθεσία, να τη βασανίσουμε, να δούμε τι συμφέρει για τη χώρα. Δεν έχουμε χρόνο, κύριε Υπουργέ. Αν κλείσει η αξιολόγηση, τελειώσαμε. Ευχαριστώ, κύριε Πρόεδρε, και για την ανοχή.
Ορίστε, κύριε Υπουργέ.
Ευχαριστώ, κύριε Πρόεδρε. Αυτό που θέλω να απαντήσω είναι ότι οι δανειολήπτες που έχουν δανειστεί σε συνάλλαγμα, αν είναι φυσικά πρόσωπα - και αυτό το στεγαστικό δάνειο ήταν για να χρηματοδοτηθεί η αγορά πρώτης κατοικίας - , μπορούν, δύνανται, να επωφεληθούν των ευνοϊκών διατάξεων του νόμου Κατσέλη, 3869, και να επιδιώξουν δικαστική ρύθμιση της οφειλής τους. Πρέπει να είναι, όμως, φυσικά πρόσωπα. Αναφερθήκατε σε εταιρείες της διαχείρισης των κόκκινων δανείων ή των στεγαστικών δανείων. Αυτές οι εταιρείες δεν μπορούν να κάνουν τίποτα διαφορετικό από ό,τι θα κάνουν οι τράπεζες. Αυτό είναι στο νομοσχέδιο. Τέλος αναφερθήκατε στον εξωδικαστικό μηχανισμό, ο οποίος είναι φυσικά μόνο για επιχειρήσεις. Αν το δάνειο είχε γίνει από επιχειρηματικά κεφάλαια, φυσικά μπορεί να μπει και αυτό στον εξωδικαστικό μηχανισμό. Ευχαριστώ, κύριε Πρόεδρε.
Κι εγώ σας ευχαριστώ.
Κύριε Πρόεδρε, αν μου επιτρέπετε μια λέξη μόνο, με την ανοχή σας.
Ναι.
Προσέξτε, ο νόμος Κατσέλη λέει για αποδοχή του οφειλόμενου ποσού. Δεν επιτρέπει τη μετατροπή προηγουμένως των νομισμάτων. Θα είναι παγίδα. Προσέξτε.
Ήσασταν σαφής σε ό,τι αφορά τον νόμο Κατσέλη. Θα το δει ο Υπουργός. Προφανώς θα έχει τέτοια ενημέρωση, που ήταν άλλη η άποψη από τις Υπηρεσίες του Υπουργείου. Πάντως, κλείνοντας, εγώ πιστεύω ότι ο Υπουργός όσα άκουσε από εσάς θα τα δει με προσοχή. Αλλιώς, μπορείτε να φέρετε μια πρόταση νόμου, που νομίζω ότι πολλοί συνάδελφοι θα την προσυπογράψουν. Αγαπητοί συνάδελφοι, ολοκληρώθηκε η συζήτηση των επικαίρων ερωτήσεων. Εύχομαι καλό Σαββατοκύριακο και, κύριε Υπουργέ, να φέρετε καλά νέα μέχρι τη Δευτέρα. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.10΄ λύεται η συνεδρίαση για τη Δευτέρα 20 Φεβρουαρίου 2017 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.